Fuvahmulak gai 24 Gadi iru Viyafaari Kurevey Sarahadhutha Kanda'alhaifi - Vaguthu\nފުވައްމުލަކުގައި 24 ގަޑިއިރު ވިޔަފާރި ކުރެވޭ ސަރަހައްދުތައް ކަނޑައަޅައިފި\nފުވައްމުލަކު ސިޓީގައި 24 ގަޑިއިރު ވިޔަފާރި ކުރުމުގެ ހުއްދަ ދެވޭ ސަރަހައްދުތައް އިކޮނޮމިކް މިނިސްޓްރީން ކަނޑައަޅައިފިއެވެ.\nއިކޮނޮމިކް މިނިސްޓްރީން ނެރުނު ބަޔާނުގައި ބުނެފައި ވަނީ، ފުވައްމުލަކުގެ ތިން ސަރަހައްދަކަށް 24 ގަޑިއިރު ވިޔަފާރި ކުރުމުގެ ހުއްދަ ދޫކުރަން ނިންމާފައިވާ ކަމަށެވެ. އެގޮތުން މި ހުއްދަ ދިނުމަށް ފުވައްމުލަކު މެދު ދާއިރާއިން ޣާޒީ މަގު، ފުވައްމުލަކު ދެކުނު ދާއިރާއިން މުހައްމަދު ޖަމާލުއްދީން މަގު އަދި އުތުރު ދާއިރާއިން ގެއްމިސްކިތް މަގު ސަރަހައްދުވަނީ ކަނޑައަޅާފައެވެ.\nމި ސަރަހައްދުތަކުގައި 24 ގަޑި އިރު ވިޔަފާރި ކުރަން އެދޭނަމަ ހުއްދައަށް އެދި ހުށަހަޅަން ޖެހޭނީ ފުވައްމުލަކު ސިޓީ ކައުންސިލްގެ އިދާރާ އަށެވެ. އެކަމަށްއެދި ހުށަހަންޖެހޭ ފޯމް އިކޮނޮމިކް މިނިސްޓްރީގެ ވެބްސައިޓުން ލިބެން ހުންނާނެއެވެ.\nއިކޮނޮމިކް މިނިސްޓްރީން ފިހާރަތަކާއި ރެސްޓޯރަންޓްތައް 24 ގަޑިއިރު ހިންގުމުގެ ހުއްދަ ދޭން ފަށާފައިވާއިރު، މާލޭގެ ބައެއް ވިޔަފާރިތަކަށާއި ހުޅުމާލޭގެ ބައެއް ވިޔަފާރިތަކަށް މިހާރު ވަނީ ހުއްދަ ދީފައެވެ. އަދި އައްޑޫ ސިޓީގައި 24 ގަޑިއިރު ވިޔަފާރި ހިންގުމަށްވެސް ވަނީ ހުޅުވާލާފައެވެ.\nމި މަސައްކަތަކީ މި ސަރުކާރުން މިދިޔަ މާޗް މަހުގައި ފަށާފައިވާ މަސައްކަތެކެވެ. މި މަސައްކަތުގެ ތެރޭގައި މިހާތަނަށް ވަނީ 14 ތަނަކަށް އެ ހުއްދަ ދީފައެވެ. އަދި ހުއްދަ ދެވެނީ ދެ އަހަރުގެ މުއްދަތަށެވެ.\nޑެލިވަރީ ހިދުމަތް ރޭގަނޑު 11 އާ ހަމައަށް\nސެޕްޓެމްބަރު 10, 2019 20:24\nސައުވީސް ގަޑީގައި ވިޔަފާރި ކުރުމުގެ ޚިދުމަތް ދިނުމުގެ ބޭނުމަކީ ކޮބަތޯ؟ ހަމަ ޔަގީނުންވެސް އިތުރުވާ މުވައްޒަފުންގެ މުސާރަ އާއި އެލަވަންސް އަދި އިތުރު ޚިދުމަތް ތަކަށް ދޭން ޖެހޭ ފައިސާ ކަަވަރ ނުކުރެވޭނެ. އަނެއްކާ އެއްފިހާރައިން ގިނަ މުދާ ލިބޭ ގިނަ ފިހާރަތައްވެސް ޢާއްމު ކުރި ސަރަޙައްދުގަ ނުހިމެނޭ.


"ވަރަށް ބަނޑުހައި ވެއްޖެ." ފާޚާނާއިން ނުކުތް އިރަށް ފިނާގެ ޝަކުވާކުރާ ރާގުގައި ބުނެލިއެވެ.\nއަވަސް އަވަސްކޮށްލައިގެން ރެސްޓޯރެންޓަށް ދިޔުމަށް ދެމީހުން އެކުގައި ނުކުތީމެވެ. މުޅިތަނަށް ވެރިވެފައި ވަނީ ހަލަބޮލިކަމެވެ. އަހަންނަށް ހުރެވުނީ ބަލާށެވެ. އަހަރުމެން ނޫނީ ދިވެއްސަކު އެތަނުން ނުފެނެއެވެ. މުޅީން ވެސް ފެނުނީ ބޭރު މީހުންނެވެ. ދޮން ނަސްލުގެ މީހުންނެވެ.\n"ހިނގައިބަލަ ކުޑަކޮށް ބޭރު ވެސް ބަލައިލަން." ހުސްތަށި މޭޒު މަތީގައި ބަހައްޓަމުން ފިނާ ބުނެލިއެވެ.\n"ހަވީރު ތުނޑިއަށް ދާން ރާވައިގެން މި ހުންނަނީ. ސިރާޖު ވެސް ގުޅައިފަ އެހެން ބުނެފަ އޮތީ." ފެން ހުރިތަށި މޭޒު މަތީ ބަހައްޓާލަމުން އަހަރެން ބުނެލީމެވެ.\n"އެހެންވިޔަސް، ހިނގައިބަލަ މި ސަރަހައްދު ބަލައިލަން. ރަށުތެރެ އެކްސްޕްލޯރ ކޮށްލަން." ފިނާ ލަފާދިނެވެ.\n"ތި ރަނގަޅު ހިޔާލެއް."\nއަވި އައިނު ލޮލަށް ހެޔޮކޮށްލަމުން ދެމީހުން ވެސް ނުކުތީ ބޭރަށެވެ. ބޭރަށް ނުކުމެ މަގުގެ ދެކޮޅަށް ބަލައިލީމެވެ. ދުރުން ފެންނަން އޮތީ ފެންގަނޑެކެވެ.\n"ތަރައްގީކޮށްލެވޭނެ ބޮޑު ރަށެއް. އެކަމަކު ތަރައްގީގެ ކުލަވަރު ފެންނަނީ ކުޑަކޮށް. އާބާދީ ވެސް ބޮޑުރަށެއް. ވިޔަފާރިތައް ވެސް ހިންގޭނެ. އެވަރުގެ ކެޕޭސިޓީ މިރަށު މީހުންގެ ހުންނާނެ،" ފިނާ އަހަރެންގެ މުލައްދަނޑީގައި އަތްއަޅުވާލަމުން ބުނެލިއެވެ. "މިހާރު މިއޮތް ވަރަށް ވުރެ މިރަށް ތަރައްގީ ކޮށްލާނެ ވަރުގެ ބަޔަކު އުފެދިއްޖެ ނަމަ މި ވާނެ ނަމޫނާ ސިޓީއަކަށް."\n"ފިނާ ދެން މިރަށަށް އަންނަންވީނު، ތަރައްގީގެ މަޝްރޫއުތައް ހިންގައިދޭން." ދިމާކޮށްލުމުގެ ރާގުގައި އަހަރެން ބުނެލީމެވެ.\nދެމީހުން ހިނގަމުން ދިޔައީ ވަކި މަންޒިލެއް ނެތިއެވެ. ކުޑަކޮށް ރަށުތެރެ ބަލައިލާ، ރަށުގެ ހާލަތު ދެނެގަތުމުގެ ބޭނުމުގައެވެ.\n"ހިނގައިބަލަ އެ އުނދޯލިތަކުގައި އިށީނދެލަން." ގަހެއްގައި އެލުވާފައިވާ ހެއްލާ އުނދޯލިތަކެއް ދައްކާލަމުން ފިނާ ބުނެލިއެވެ.\n"ރަނގަޅުވާނެތަ؟ ބީރައްޓެހި ރަށްރަށުގައި އުޅޭ އިރު ވަރަށް ބަލަންވާނެ. ރަށު މީހުން ހިތްހަމަ ނުޖެހޭ ކަމެއް ވެއްޖެނަމަ ވަރަށް ގޯސްވާނެ. އަހަރުމެންނަކަށް ނޭނގެ މި ކޮން ކަހަލަ ރަށެއް ކަމެއް ވެސް،" އެ ދިމާއަށް މިސްރާބު ޖަހަމުން އަހަރެން ބުނެލީމެވެ. "އިވިފަ އޮތް ގޮތުން މި ރަށުގައި ވެސް އަރިއަށް ހިނގާ ކުދިން ވަރަށް ގިނަކަމަށްވަނީ."\n"އުނދޯލި ހުންނާނީ އިށީންނާކަށް ނޫންތަ؟" ހީލަމުން ފިނާ ބުނެލިއެވެ. "އެ ހީވަނީ އާއްމުންނަށް ހުޅުވާލައިފަ ހުރިތަނެއްހެން. މައިޒާނެއް ގޮތަކަށްނު އެތަން ހަދައިފަ އެ ހުރީ ވެސް. މިހާރު ބޯ ފިހޭ ވަރުވެއްޖެ."\n"ތި އެއްކަލަ. ދެތިން ފިޔަވަޅު އަޅާއިރަށް ބޯ ފިހެންޏާ ކިހިނެއް މިއޮށް ބޮޑު ރަށް އެކްސްޕްލޯ ކުރާނީ؟" މަޖާ ރާގެއްގައި އަހަރެން ބުނެލީމެވެ.\nފިނާއާއެކު އަހަރެން ވެސް އުނދޯލިތަކާ ހަމައަށް ގޮސް ފުން ނޭވާއެއް ދޫކޮށްލީމެވެ. އުނދޯލީގައި އޮށޯވެލަމުން ލޮލުގައި އޮތް އައިނު ނަގައި ބޮލަށް ހެޔޮކޮށްލަމުން ފުން ނޭވާއެއް ދޫކޮށްލިއެވެ.\n"މީ ރަށްފުށުގެ އަރާމު ކަމަކީ. އަމާންވެފައި ހިތްހަމަ ޖެހޭ ތަންތަން ހުންނާތީ. މިހެން ބުނާއިރަށް އެންމެ ފުރަތަމަ ހިތަށް ވަންނާނީ މާލެއަކީ ކެޕިޓަލް ސިޓީއޭ. ކެޕިޓަލް ސިޓީ ޖެހޭނޭ ހަލަބޮލިވެފަ ބާރު ބޮޑުވާން،" ފިނާ ބަލައިލީ ސީދާ އަހަންނާ ދިމާއަށެވެ. "މަށަށް އެނގޭ ޝަރީ އެހެން ބުނާނެކަން އެހެންވެ ކުރިން މި ބުނެލީ."\nފިނާ ހޭންފެށިއެވެ. އަހަރެން ގާތަށް ވެސް ހިނިއައެވެ. ފިނާގެ ރާގު ހުރިގޮތުންނެވެ.\n"ދޭބަލަ ފެން ފުޅިއެއް ހިފައިގެން އަންނަން. އަހަންނަށް ހީވަނީ ކުރިމަތީ ހުރި ފިހާރައިން ފެން ލިބޭނެހެން." ފިނާ އިނގިލި ދިއްކޮށްލީ މަގުގެ އަނެއް ފަރާތުގައި ތަންކޮޅެއް ދުރުގައި ހުރި ފިހާރައަކަށެވެ.\n"އޯކޭ. އެބަ އަންނަންނަން. އެއްވެސް ތަނަކަށް ނުދައްޗެ." އަހަރެން ތެދުވެ ހިނގައިގަތީމެވެ.\nމަގު ހުރަސްކޮށްލުމަށްފަހު ފިނާއާ ދިމާއަށް ބަލައިލީމެވެ. ބަދަލުގައި ފިނާ ހިނިތުންވެލިއެވެ. އަހަރެން ވެސް ލުއި ގޮތަކަށް ހިނިތުންވެލަމުން ހިނގައިގަތީމެވެ. ފިހާރައަށް ގޮސް ދެ މައިލޯ ޕެކެޓާއި ދެ ޗޮކުލެޓާއި ފެންފުޅިއެއް ހިފައިގެން ނުކުމެ ބަލައިލީ ފިނާ ކޮބައިތޯއެވެ.\nއަހަންނަށް ލިބުނީ ހައިރާން ކަމެކެވެ. އުނދޯލީގައި ފިނާ ނެތުމުންނެވެ. އޭނާ އޮތް އުނދޯލި ހެއްލިލަ ހެއްލިލާ ހުއްޓެވެ. ދެފިޔަވަޅު އެއްކުރަމުން ވަށައިގެން ކަޅި އުކަމުން އަހަރެން ހިނގަން ފެށީމެވެ. އޭރު ހިތުގައި ސުވާލުތަކާއި ޝަކުވާތައް މަތިމައްޗަށް އަރައި ފައިބަމުން ދިޔައެވެ.\nއުނދޯލިތަކާ ހަމައަށް ގޮސް ވަށައިގެން ހޯދައިލީމެވެ. ކޮންމެވެސް މީހެއްގެ އަޑު ފަނޑު ގޮތަކަށް އިވޭހެން ހީވުމުން އަހަރެން ވަށައިގެން ބަލައިލީމެވެ. ލޮލުގައި އަޅައިގަތީ ފިނާއެވެ. ފިނާގެ އަތުގައި ހިފައިގެން އަންހެނަކު ހުރި ތަން ފެނުނެވެ. އަހަންނަށް ފެނުނީ އެމީހުންގެ ފުރަގަހުންނެވެ. ކަޅުކުލައިގެ ގަޔަށްދޫ ހެދުމެއް ލައިގެން ހުރި އެމީހާގެ އިސްތަށިގަނޑު އޮތީ ދޫކޮށްލައިފައެއެވެ. އިސްތަށިގަނޑު ހުރީ ބޮލުގެ ދެފަރާތުން ފުއްޕާލައިފައެވެ. އެމީހާ ހިނގަމުން ދިޔައީ ފާޑެއްގެ ވާހަކައެއް ދައްކަމުންނެވެ. ފިނާ ވެސް މަޑުމަޑުން އޭނާއާ އެކު ހިނގަމުން ދިޔައެވެ.\nދުވެފައިވާ ކަހަލަ ގޮތަކަށް އަހަރެން ދިޔައީމެވެ. ފިނާމެންނާ ހަމައަށް ދެވުމުން ހިނގުން މަޑުކޮށްލީމެވެ. އެމީހާ ދައްކާ ވާހަކަ ސާފުވާތީ އަޑުއަހައިލާށެވެ.\n"އެއީ ވަރަށް ނާމާން ގެއެއް؟ ބިރުވެރި ގެއެއް. ކޮއްކޮމެން އެތަނުން ސަލާމަތްވެގެން އަވަހަށް ދާން އުޅޭ. އެހެންނޫނީ ކޮއްކޮގެ ދުވަސް ދުއްވާލާނެ. އަހަރެން މިދައްކަނީ ރަނގަޅު ވާހަކައެއް. އެކަމަކު މިރަށު މީހުން އެކަމެއް ގަބޫލެއް ނުކުރާނެ. އެމީހުން ހީކުރަނީ އަހަންނަކީ މޮޔައެއް ކަމަށް. ބުއްދި ހަމަ ނުޖެހޭ މީހެއް ކަމަށް." އެ އަންހެން މީހާ ވާހަކަދައްކަމުން ދިޔައީ ބަރު އަޑަކުންނެވެ.\nއޭނާގެ ރާގު ހުރި ގޮތުން ބައެއް ޖުމުލަތައް ސާފު ނުވިނަމަވެސް އޭނާ ބުނާ ހުރިހާ ވާހަކައެއް އަހަންނަށް ދޭހަވަމުން ދިޔައެވެ. ފިނާ ވެސް އޭނާގެ ވާހަކަތައް އަޑުއަހަން ހުރީއެވެ.\n"އެމީހުން އަހަންނަށް ކިޔާނީ ސައިކޯ އާންޓީ. އެކަމަކު އަހަންނަކީ ސައިކޯ މީހެއް ނޫން. އަހަންނަކީ އާންޓީއެއް ވެސް ނޫން. އާތިފާ ކިޔާތީ އާންޓީ ކިޔަނީ،" އާތިފާ ހުއްޓުނެވެ. "ކާކު؟"\nއާތިފާ ބަލައިލީ ފަހަތަށެވެ. އޭނާގެ ފަހަތުން އަހަރެން ހިނގަމުން ދިޔަކަން އެނގުމުންނެވެ. ފިނާ ވެސް ފަސްއެނބުރި ބަލައިލިއެވެ. ފިނާ ލުއިގޮތަކަށް ހިނިތުންވެލިއެވެ. އޭނާގެ ލޮލާއި މޫނުމަތިން ދެތިން ވާހަކައެއް ބުނެލިއެވެ. އަހަންނަށް އެކަން ދޭހަވިއެވެ.\nއަހަންނަށް ބަލައިލެވުނީ އާތިފާގެ މޫނަށެވެ. އޭނާގެ މޫނުމަތި ފެންނަނީ ބިރުވެރި ގޮތަކަށެވެ. ދެފަރާތުން ފުއްޕާލައިފައިވާ އިސްތަށިގަނޑުގެ ސަބަބުން މޫނުމަތި އިތުރަށް ބިރުވެރިކަމަށް ދައްކައެވެ. އިސްތަށިގަނޑު ކަންފަތުގައި އަޅުވާލާފައިވާ ގޮތުން ވައްތަރު ވަނީ ކުޑަކުދިންގެ ކާޓޫނެއްގައި އުޅޭ ކެރެކުޓަރަކާއެވެ. ވަރުގަދަ ދެ ބުމައިގެ ބޭރާއެކު ފަވާފައި ހުރުމުން އިތުރަށް ބުމަ ފަލަކަމަށް ފެނެއެވެ. ލޮލުގައި އަނދުން އަޅައިފައި ހުރުމުން ރީތިގޮތެއް ހުރި ނަމަވެސް އަހަންނަށް އޭނާ ސިފަވީ ހުތުރު ގޮތަކަށެވެ. އާތިފާގެ ތުންފަތުގައި ޖައްސާފައި ހުރި ކެއްކިރަތްކުލައިގެ ސަބަބުން އޭނާގެ ތުންފަތް ކަޅުކަމަށް ދައްކައެވެ. ދެ ތުންފަތް އުފުލިފައިވާ ހެންވެސް ހީވިއެވެ.\nއަހަންނަށް ބަލައިލެވުނީ އޭނާގެ އަތަށެވެ. ދެއަތް ފުރެންދެން އަޅައިފައި ހުރީ ރަން ތަނޑިތަކެކެވެ. ކަރުގައި ވެސް ވަރުގަދަ ދެ ރަންފަށް އޮތެވެ.\n"ކޮންތާކަށް ތި ގެންދަނީ؟" އަހަރެން ލަސްލަހުން ބުނެލީމެވެ.\nފިނާގެ މޫނަށް ބަލަން ހުރެއެވެ. އާތިފާ ހިތްހަމަ ނުޖެހިގެން ބަލައިލިއެވެ.\n"ޝަރީފު ވެސް މިކަމުން ސަލާމަތްވާން ބޭނުން ނަމަ އަހަރެން ދައްކާ ވާހަކަތައް އަޑުއަހާ." އާތިފާ ވާހަކަދައްކަން ފެށީ ސީދާ އަހަރެންގެ ނަމުންނެވެ.\nއޭނާ ޝަހާދަތް އިނގިލި ހިއްލައިލަމުން އަހަރެންގެ މޫނަށް ނު ގޮތަކަށް ބަލައިލިއެވެ. އަދި ދެ ލޮލަށް ފާޑެއްގެ ގޮތެއް ހަދައިލަމުން ނޭފަތް އޫކޮށްލިއެވެ.\n"ނުވާނެ ސަލާމަތެއް. މިހާރު ވެސް މާ ލަސްވެއްޖެ." މޫނަށް ދެތިން ރޫއަރުވާލަމުން އާތިފާ އިންޒާރު ދިނެވެ.\nފިނާގެ އަތުން އާތިފާ ދޫކޮށްލިއެވެ. އޭނާ ހިނގައިގަތީ އަހަންނާ ދިމާއަށެވެ. އަހަރެން މޭ ތެޅިގަތެވެ. އަހަންނަށް އާތިފާ ސިފަކުރެވެނީ ބިރުވެރި މީހެއްގެ ގޮތުގައެވެ. އޭނާ ލައިފައި ހުރި ގަޔަށް ދޫ ހެދުމުގެ ސަބަބުން އޭނާ ފެންނަނީ ބިޔަ މީހެއްގެ ގޮތުގައެވެ.\n"ޝަރީފަށް އެނގޭނެ މި ދައްކަނީ ކޮން ވާހަކައެއްކަން. ޝަރީފަށް ވިސްނޭނެ މި ކިޔަނީ ކީކޭކަން،" އާތިފާ އަހަރެންގެ ކުރިމަތީ ހުއްޓިލިއެވެ. "އޭނާ ރޭގަ ޝަރީފަށް ފެނުނެއްނު ދޯ."\nމޫނާއި ދެ ލޮލަށް ރޫތަކެއް އަރުވާލަމުން ފިނާ އަހަންނާ ދިމާއަށް ޖެހިލިއެވެ. އަތުގައި އޮތް ކޮތަޅު ފިނާއަށް ދިއްކޮށްލީމެވެ.\n"ކިހިނެއް އަހަރެން ނަން އެނގުނީ؟" އަހަންނަށް ކޮށްލެވުނީ ސުވާލެކެވެ.\n"ޝޫޝް." އާތިފާ ޝަހާދަތް އިނގިލި ނަގައި އޭނާގެ ނޭފަތުގައި ޖައްސާލިއެވެ. ފިނާ ބޯހޫރައިލިއެވެ. އާތިފާއަށް އަހަރެންގެ ނަން ބުނެ ނުދޭ ކަން ފިނާގެ ހަރަކާތުން އަންގައިލުމަށެވެ.\n"ދެން ކިހިނެއް އަހަރުމެން ގޮތް އެނގުނީ؟" އަނެއްކާ ވެސް އަހަރެން ސުވާލުކޮށްލީމެވެ.\n"އަހަރެން ވަރަށް އިރު ވެއްޖެ ކަލޭމެން ޚަބަރެއް ލިބޭތޯ ހުންނަތާ. ފަތިހުން ސުރެ އިންތިޒާރު ކުރަނީ. ކަލޭމެން ބޭރަށް ނުކުމޭތޯ. ވަރަށް ބަލައިފިން. އެއްފަހަރު އެ ތަނަށް ވަދެފިން. އެކަމަކު އެމީހުން އަހަރެން ބޭރުކޮށްލީ. މިކަމާ ވިސްނާވިސްނާ އަހަންނަށް ރޭ ނުވެސް ނިދޭ." އާތިފާ ވާހަކަދެއްކީ ވައި އަޑުންނެވެ.\n"ކޮން ކަމެއް؟ ކޮން ކަމެއް އެނގެނީ؟ ތި ކާކު؟" ހިތުގައި އުތުރި އަރަމުން ދިޔަ ސުވާލުތައް ފަތިފައްޗަށް އަމުނައިލީމެވެ.\n"މާ ވާހަކަ ގިނަ ނުކުރޭ. މާ ގިނަ ސުވާލު ނުކުރޭ. ސުވާލު ގިނަ ކުރީމަ ގެއްލުން ވާނީ ކަލޭއަށް. ކަލޭމެން ދެމީހުންނަށް. އަހަރެން މިއުޅެނީ ކަލޭމެން ސަލާމަތްކޮށްދޭން. ކަލޭމެންނަށް ހަގީގަތް ބުނެދޭން. ކަލޭމެންނަށް ގެއްލުމެއް ލިބިދާނެތީ." އާތިފާ އަހަރެންގެ އަތުގައި ހިފިއެވެ.\nއަތްފޮޅުވާލަންވީއޭ ވެސް ހިތަށް އެރިއެވެ. ދެވަނަ ސިކުންތުގައި އަހަންނަށް ބަލައިލެވުނީ ފިނާއަށެވެ. ފިނާގެ މޫނަށެވެ. އޭނާ މަޑުމަޑުން ބޯ ހަރަކާތްކޮށްލިއެވެ. އާތިފާ ދައްކާ ވާހަކައަޑު އަހައިލުމަކުން ގޯހެއް ނެތޭ ބުނާފަދަ މޭރުމަކުން އަހަންނާ ދިމާ ބަލައި ވެސް ލިއެވެ.\n"އާދެބަލަ އެ ޖޯލީގައި އިށީނދެލަން." ތަންކޮޅެއް ދުރުގައި ހުރި މައިޒާނެއް ދެއްކުމަށްފަހު އާތިފާ ބުނެލިއެވެ.\nބަރު ފިޔަވަޅުތަކެއް އަޅަމުން އާތިފާއާއެކު އަހަރުމެން ދެމީހުން ހިނގައިގަތީމެވެ. އާތިފާ ހުރީ އަހަރެންގެ އަތުގައި ހިފައިގެންނެވެ. އަތްފޮޅުވާލަން އަހަރެން ބޭނުންވި ނަމަވެސް އެކަން ކުރާކަށް ނުކެރުނެވެ. މައިޒާނަށް ދެވުމުން އަހަންނާ ފިނާ އިށީނީ ޖޯލީގައެވެ. އާތިފާ ހުރީ ކޮޅަށެވެ. އަހަރުމެން ކުރިމަތީގައެވެ.\n"ރޭގަ އޭނާ ފެނުނުތަ؟" އާތިފާ ބަލައިލީ ފިނާގެ މޫނަށެވެ.\n"ކާކު؟" ފިނާ މަޑުމަޑުން ބުނެލިއެވެ.\n"އެއްވެސް އިތުރު މީހަކު ފެނުނުހޭ؟" އާތިފާ އަޑު ބަރުވިއެވެ.\n"އުހުނ." ފިނާ ބޯހޫރައިލިއެވެ.\n"ފެންނާނެ. ދޮގު ހަދަނީތި. ކަލޭމެން ގާތަށް އޭނާ ދިޔަ. އަހަންނަށް އެކަން އެނގޭ. އޭނާ ބޭނުން ކަންތައް ކޮށްފަ ދިޔައީ ވެސް." އާތިފާގެ އަތުގެ އިނގިލިތަކަށް ފާޑެއްގެ ވައްތަރެއް ޖައްސަމުން ބަރުއަޑަކުން ބުނެލިއެވެ.\n"ކާކު؟ ކޮންކަމެއް؟" އަހަރެން ވެސް ސުވާލުކޮށްލީމެވެ.\n"އަހަންނަށް އެނގުނު. އޭނާ ދިޔަކަން. އަހަންނަށް އަޑު ވެސް އިވުނު. އޭނާ ދެއްކި ވާހަކަތައް. އަހަންނަށް ނޭނގުނު އުޅެވުނު ގޮތް ވެސް. އޭނާ އުޅުނު ގޮތުން. އެ ހިތެއް އޮތް މީހެއް ވެސް ނޫން. އެހެން ނޫން ނަމަ ކަލޭމެންނަށް އޭނާ އެހެން ނުހެދީސް." އާތިފާ ހިންދިރުވާލިއެވެ.


އެތައް މުސްލިމުންނަށް ހިތާމަވެރި އަހަރެއް: ޙައްޖުގެ އަޅުކަން އަދާ ކުރުމަށް ކުރި އުންމީދު ހާސިލް ނުވާނެ! – Dhen.mv\nއެތައް މުސްލިމުންނަށް ހިތާމަވެރި އަހަރެއް: ޙައްޖުގެ އަޅުކަން އަދާ ކުރުމަށް ކުރި އުންމީދު ހާސިލް ނުވާނެ!\nJune 23, 2020 - 12:12 am\nމިހާރު ދުނިޔޭގެ އެކި ހިސާބުތަކުގައި ހަލުވިކަމާއިއެކު ފެތުރެމުން އަންނަ ނުރައްކާތެރި ކޯވިޑް 19 ވައިރަހުގެ ސަބަބުން މިއަހަރުގެ ހައްޖު އަޅުކަން ހަމައެކަނި އަދާ ކުރެވޭނީ، ސަޢުދީގައި ދިރިއުޅޭ ފަރާތްތަކަށް ކަމަށް ސަޢުދީގެ ސަރުކާރުން ދެންމެ ވަނީ ހާމަކޮށްފައެވެ. ކޮންމެ އަހަރަކު ދުނިޔޭގެ އެކި އެކި ކަންކޮޅުތަކުން، މަތިވެރިވެގެންވާ ގެފުޅަށް ގޮސް، ހައްޖުވުމުގެ ފުރުސަތު ނުލިބުން ވެގެންދާނީ މުސްލިމުންގެ ހިތްތައް ހިތާމައިން ރޮއްވާލާނެ ކަމަކަށެވެ.\nސައުދީ އަރަބިއާގެ ޙައްޖު އެންޑް އެމްރާ މިނިސްޓްރީން ނެރުނު މިބަޔާނާއެކު، ތާރީހުގައި ، ހައްޖުގެ އަޅުކަން މެދުކަނޑާލީ ކިތައް ފަހަރުކަން ބަލައިލުމުގެ ޝައުގުވެރިކަން އުފެދޭނެއެވެ.\nއިސްލާމީ ތާރީހުގައި ވެސް މަތިވެރިވެގެންވާ ގެފުޅަށް ގޮސް ހައްޖުވުން މެދު ކަނޑާލާފައިވަނީ 40 އަހަރުއެވެ. ނަމަވެސް ހަމައެކަނި ސަޢުދީގައި ދިރިއުޅޭ ފަރާތްތަކަށް ޙައްޖުވުމުގެ ފުުރުސަތުދިން މިއީ ފުރަތަމަ ފަހަރެވެ. ތާރީހުގައި ހިނގާދިޔަ ބޮޑެތި ކަންތައްތަކުގެ ސަބަބުން ހައްޖު ފުރިހަމަ ނުކުރެވުނު ބައެއް ހާދިސާތަކަށް އަވަސް ކަޅިއެއް ހިންގާލަމާ ހިންގަވާށެވެ.\nމީގެ 14 ޤަރުނުގެ ކުރިން ކީރިތި ރަސޫލާ ހައްޖަތުލްވަދާއުގައި ޚުތުބާ ދެއްވި ޖަބަލުއްރަޙްމާގައި މީލާދީން 865 ވަނަ އަހަރު ހިނގާދިޔަ ގަތުލްއާއްމުގެ ސަބަބުން ގިނަ ހައްޖުވެރިން ގަތުލް ވުމާއި ގުޅިގެން އެއަހަރުގެ ހައްޖު ވަނީ ފުރިހަމަ ނުކޮށް މެދުކަނޑާލާފައެވެ. އެ ގަތުލްއާއްމު ހިނގާދިޔައީ، ބަޤުދާދުގައި ޤާއިމްވެ އޮތް އައްބާސީ ޚިލާފަތުގެ ލަޝްކަރާއި އިސްމާއިލް ބިން ޔޫސުފްގެ ލަޝްކަރާއިދެމެދު ގައެވެ.\n318 ވަނަ އަހަރުގެ ޙައްޖު މޫސުމުގައި ޤަރްމާތީ ހަނގުރާމަވެރިން ހައްޖުމަހުގެ9ވަނަ ދުވަހު މައްކާއަށް އަރައި، 30000 ހައްޖުވެރިން ގަތުލުކުރުމާއި ގުޅިގެން އެ އަހަރުގެ ހައްޖުވެސް ވަނީ ކެންސަލުކޮށްފައެވެ. ޤަރްމާތީ ހަނގުރާމަ ވެރިން ވަނީ އެ ހަމަލާ 11 ދުވަސްވަންދެން ކުރިއަށް ގެންގޮސްފައެވެ. ބައެއް ތާރީހީ ފޮތްތަކުގައި ލިޔެވިފައިވާގޮތުގައި، ޙައްޖުވެރިން ޤަތުލުކޮށް އެމީހުންގެ ހަށިތައް ޒަމްޒަމް ވަޅަށް އަޅަމުން ގެންދިޔައެވެ.\nއައްބާސީންއާއި ފާޠިމީންގެ ސިޔާސީ ކޯޅުމުގެ ސަބަބުން މީލާދީން 983 ވަަނަ އަހަރުގެ ހައްޖުގެ އަޅުކަން ވަނީ މެދުކަނޑާލާފައެވެ. އެ ކޯޅުންތަކުގެ ސަބަބުން 8 އަހަރުވަންދެން ވަނީ ހައްޖުގެ އަަޅުކަން ވަނީ މެދުކެނޑިފައެވެ.\nމީލާދީން 1831 ވަނަ އަހަރު ފެތުރެން ފެށި ނުރައްކާތެެރި ބައްޔެއް ކަމަށްވާ ކޮލެރާގެ ސަބަބުން އެ އަހަރުގެ ހައްޖުވަނީ މެދުކަނޑާލާފައެވެ.އަދި މީލާދީން 1837 ވަނަ އަހަރު މައްކާގައި ފެތުރެންފެށި ބަލިމަޑުކަމާއި ގުޅިގެން 1840 ވަނަ އަހަރާއި ހަމައަށް ޙައްޖުގެ އަޅުކަން ވަނީ މެދުކަނޑާލާފައެވެ.\nމިއަހަރުގެ ޙައްޖުގެ އަޅުކަން ހަމައެކަނި ސައުދީގައި ދިރިއުޅޭ ރައްޔިތުންނަށް އެކަނި ކުރެވޭ ގޮތަށް ނިންމުމުގެ ކުރިން ވެސް ބައެއް ޤައުމުތަކުންވަނީ، ކޮވިޑް-19 އާއި ގުޅިގެން މިއަހަރު އެޤައުމުތަކުގެ މީހުން ޙައްޖަށް ދިޔުން މަނާކޮށްފައެވެ.


Reethi Rashun Quarantine Kuri Kuda Kuhjjaa Virus Ah Negative, Rah Hulhuvaalaifi\nރީތި ރަށުން ކަރަންޓީން ކުރި ކުޑަކުއްޖާ ވައިރަހަށް ނެގެޓިވް، ރަށް ހުޅުވާލައިފި\nވަންޑް އެންޑް އޮންލީ ރީތިރަށް ރިސޯޓުން ކޮރޯނާވައިރަހަށް ޝައްކު ކުރެވިގެން ކަރަންޓީނުކޮށްފައިވާ ކުޑަ ކުއްޖާ ކޮވިޑް19 އަށް ޕޮޒިޓިވްވެއްޖެއެވެ.\nދަރުބާރުގޭގައި ރޭ ބޭއްވި ނޫސްވެރިންގެ ބައްދަލުވުމެއްގައި ވާހަކަދައްކަވަމުން ކޮވިޑް19 ގެ މައުލޫމާތު ހިއްސާ ކުރުމަށް ސަރުކާރުން ކަނޑައަޅާފައިވާ ތަރުޖަމާން މަބްރޫކް އަޒީޒް ވިދާޅުވީ އެ ރިސޯޓުން ބިދޭސީ ކުޑަ ކުއްޖެއްގެ ގައިން ވައިރަހުގެ އަލާމާތްތަކެއް ފެނިގެން އެ ރިސޯޓަށް އަރައި ފޭބުން މަނާކޮށްފައިވާ ކަމަށެވެ. އަދި އެ ކުއްޖާގެ ސާމްޕަލް ރޭގެ ވަގުތެއްގައި ނެގިފައިވާ ކަމަށްވެސް މަބްރޫކް ވިދާޅުވިއެވެ.\nކުޑަކުއްޖާގެ ނަތީޖާ މިހާރު ލިބިފައިވާއިރު އެކުއްޖާ ވަނީ އެ ބައްޔަށް ނެގެޓިވް ވެފައެވެ. އެހެންކަމުން އެ ރަށް މިހާރު ވަނީ ހުޅުވާލާފައެވެ. މިއާއެކު ލޮކްޑައުންގައި މިހާރު އޮތީ ތިން ރިސޯޓެކެވެ. އެއީ ރާއްޖެއިން އެންމެ ފުރަތަމަ ކޮވިޑް19 ފެނުނު ކުރެއްދޫ އައިލެންޑް ރިސޯޓާއި، ސޭންޑީޒް ބަތަލާ އާއި، ކުރަމަތި އައިލެންޑް ރިސޯޓެވެ.\nކޮވިޑް19 އަށް ރާއްޖެއިން ޕޮޒިޓިވްވެފައިވަނީ ހަ މީހުންނެވެ. އެއީ ކުރެއްދޫން ފެނުނު ތިން ކޭސް އާއި ބަތަލާ ރިސޯޓުން ފެނުނު ދެ ކޭހެވެ. ކުރެއްދޫއިން ހަތަރު މީހަކަށް ކޮރޯނާ ޖެހިފައިވާކަން ކަށަވަރުވެފައިވާ އިރު، ކުރެއްދޫގައި ރޫމް އައިސޮލޭޝަންގައި 65 މީހަކު އެބަތިއްބެވެ. އަދި ކުރެއްދޫ ކޭސްއާ ގުޅުން ހުރި އިތުރު 25 މީހަކު، އެ ރަށުން ބޭރުން ވަނީ އެކަހެރިކޮށްފަ އެވެ. އެއީ ޖުމްލަ 90 މީހުންނެވެ.


Raajje In Beynunu Mas, Binhelumeh Ahnan Ulhey Kamuge Nishaaneh? - Vaguthu\nއަދަދުތައް ހުރީ ދަށުގައި، ނަމަވެސް އަދި ލުޔެއް ނެތް! -7ގަޑިއިރު ކުރިން\nރާއްޖެ އިން ބޭނި މަސް، ބިންހެލުމެއް އަންނަ އުޅޭކަމުގެ ނިޝާނެއް؟\nފަރުހާދު ބޭނި މަހާއި އެކު އޭނާ ނަގާފައިވާ ފޮޓޯއެއް\nމީހުންގެ ތެރޭގައި ދެކެވޭ ހުރިހާ ވާހަކަ އަކީ ޙަޤީޤަތެއް އެކުލެވޭ ވާހަކަ އަކަށް ނުވެއެވެ. ނަމަވެސް ގަބޫލު ކުރަން ޖެހޭނެ ހަޤީޤަތަކީ ދުނިޔޭގައި ހިނގަމުންދާ ނުވަތަ ހިނގާފައިވާ ކަންތައްތަކުގެ ތެރެއިން އަހަރެމެންނަށް އެނގެނީ ވަރަށް މަދު ކަމެއްގެ ހަޤީޤަތެވެ. ގިނައީ އަހަރެމެން އިންސާނުންނަށް މައުލޫމާތު ނޭނގޭ ކަންތައްތަކެވެ.\nމިދިޔަ ހަފްތާގެ ބުދަ ދުވަހު ފ.އަތޮޅު ދަރަނބޫދޫ މީހަކު ވަނީ އާދަޔާއި ހިލާފު ދިގު މަހެއް ބާނާފައެވެ. ދަރަނބޫދޫ އާއި މަގޫދޫ ކައިރީގައި އޮންނަ ކަނޑުއޮޅިއަކުން އެމަސް ބޭނީ އަހްމަދު ފަރުހާދު ކިޔާ މީހެކެވެ. މަހުގެ ދިގު މިނުގައި ހަފޫޓް ތިން އިންޗި ހުއްޓެވެ.\nމެރިން ރިސާޗް ސެންޓަރުން ވިދާޅުވެފައި ވަނީ މިއީ "ރިބަން ފިޝް" އެއް ކަމަށެވެ. މިބާވަތުގެ މަހަށް "އޯރފިޝް" ވެސް ކިޔައެވެ.\nނަމަވެސް ރާއްޖެ އިން ރިބަން ފިޝްއެއް ފެނުމަކީ ރާއްޖެ އަށް ބިންހެލުމެއް އަންނަން އުޅޭ ކަމުގެ ހެއްކެއް ނޫނެވެ. އެފަދަ ނުރައްކާތަކުން އަޅަމެން ސަލާމަތް ކުރައްވާށިއެވެ. އާމީން\nމިދިޔަ ބުދަ ދުވަހު މިފަދަ މަހެއް ބޭނުނު ފަހުން އިންޑޮނޭޝިއާ އަށް ވަނީ ބާރުގަދަ ބިންހެލުމެއް އައިސްފައެވެ. އެހެންކަމުން މިފަދަ އިއްތިފާގުތަކާއި ކަންކަން ގުޅުވާ މީހުންނަށް ރާއްޖެ އިން ބޭނުނު މަހާއި އިންޑޮނޭޝިއާ އަށް އައި ބިންހެލުމާއި ގުޅުވާފާނެއެވެ.\nކޮންމެއަކަސް މީހުންގެ ތެރޭގައި ދެކެވޭ ހުރިހާ ވާހަކައަކީ ހަޤީޤަތެއް އެކަމުގައި އެކުލެވޭ ވާހަކައަކަށް ނުވެދާނެއެވެ.\nއޮކްޓޯބަރ 2, 2018 10:28\nކަނޑުގެ އަޑިއަށް އަންނަ ލޮޅުންތައް އަހަރެމެން އިންސާނުންނަށް، މެޝިންތަކަށް ފާހަގަ ނުވިޔަސް މިފަދަ ސޫފިތަކަށް އެކަން ފާހަގަވުން އެކަށީގެންވެއެވެ. އެހެންކަމުން އެސޮރުމެންގެ ސަލާމަތް ތެރިކަމަށް ކަނޑުގެ މަތީފަށަލައަށް އެރާކަމަށް ވެދާނެއެވެ.\nއޮކްޓޯބަރ 2, 2018 13:22\nއަސްލުވެސް ރާޖެ އްޔާ ވަކި ބިންހެލުން ނާންނަންވީ ކީއްވެ.. ހުރިހާނުބަި ކަމެއް އބައޮތް މިހާރު\nއޮކްޓޯބަރ 2, 2018 10:34\nތިޔަހުރިހާ ކަމެއްވެސް ވުން ގާތް... ފާއިތުވިދުވަސް ތަކުގައި މިގައުމު ރިޝްވަތުގެ ކަޅު ފައިސާއިން ބަނަކޮށްލި އިރު ކުޅަދުންވަންތަﷲ ބައްލަވާވޮޑިގެން ވާކަން ދެނަހުރިބާ.. މާތްﷲ ގެ އަޒާބަށް ހުށަހެޅޭނެ ފަދަ ނުބައިކަން ބޮޑު ފާފަތައް މިހުންނަނީ... ބިރުވެތިވޭ..\nއޮކްޓޯބަރ 2, 2018 11:27\nއިންސާނާއަށް ވަރަށް ބޮޑަށް އަސަރުކޮށްފަ އެހެރީ\nއޮކްޓޯބަރ 2, 2018 10:42\nރިޔާސީ އިންތިޚާބު ރިޝްވަތާ ދޮގާމަކަރު ވިއްކައިގެންވިޔަސް އެމްޑީޕީ ކާމިޔާބުކުރުމަކީ ވަކިން ކުޑަ ބިންހެލުމެނޫނެވެ. މީގެ އަސަރު ކުރާނީ ކުޑަ ދުވަސްކޮޅެއްފަހުންނެވެ. ބަލަން ތިބޭށެވެ. ތި މަހަކީ މިކަމުގެ ޢަލާމާތެކެވެ.\nއޮކްޓޯބަރ 2, 2018 15:51\nހުވާ ބަލިވާނެ ހީހީ\nބަލަ ސެޕްޓެމްބަރ 23ގަރާއްޖެއަށްވެސް މިއޮތީބިންހެލުމެއް އައިސްފަނޫންބާ\nރާއްޖޭއަށް ސުނާމީ އެރިދުވަހު ގޮޑުދޮށުގަ ހުންނަ ކަކުނިތައް އެއްގަމުގެ ހުރި ގަސްތަކަށްއަރާފަ ތިބިތަންވެަްފެނުނު، އެއިރަކުނޭގޭ ކީއްވެގެންކަން މިއުޅެނީ، ހަމަ އެދުވަހު ހެދުނު ސުނާމީގެ ރާޅުތައް ރާއްޖެއަށް އަރަންފެށީ!\nއޮކްޓޯބަރ 2, 2018 11:48\nޓިރިވެންޑުރަމް މަގުތައްމަތީ މަސްވިއްކަންތިބޭމީހުން ވަރަށްގިނައިން ތިވައްތަރުމަސް ވިއްކާ\nއޮކްޓޯބަރ 2, 2018 12:04\nރިބޮންފިޝްގައި ދިގު ތޫނުދަތްތަކެއް ހުންނާނެ! އޭގެ ދަތުގެދަށުގައި ބޮޑަތި އަދި ކުދިމަސް ބުރިބުރިކޮށްލާނެ! ރައްޔިތުން ހަފައިކާނޭ ބަޔަކު ވެރިކަމާ ޙަވާލުވަންއުޅޭކަމުގެ ޢަލާމަތެއް ތިޔައީ!\nއޮކްޓޯބަރ 2, 2018 16:09\nކުރީގެ މާޒީގަވެސް ގިނގާފަ މާދުރަކުނޫން، 2008 އިން 2013 އަށް ތިބުނާ ކަންކަން ޒަމާނީ ގޮތަކަށް މިބުނީ ހުޅަގުގެ ގޮތަކަށް ވަނީ ހިންގާފަ\nއޮކްޓޯބަރ 2, 2018 12:24\nހުރިހާ ކަމަކީ ސިޔާސީ ނުކޮއް ނުހުރެވެނީބާ؟؟\nމިއީ ހަގީގަތުގަވެސް ސުނާމީގެ އިންޒާރަކަށް ވުންވަރަށްކައިރި އެބަހީ މިއިންޒާރުގެ ވަގުތުކޮޅު މިހާރު މި ވަނީ ކުޑަތަންވެފައި ވާނުވާ ނޭގި ރާއްޖޭގެ ރައީސް ކަމަށްހޮވުނު މީހާ މިވަނީ ބޭރުގައުމުތަކުގެ ކަޅު ފައިސާއިން ތަގައްޔަރު ކޮއްލާފަ ﷲ ގެ އަޒާބައް ބިރުވެތި ނުވާ މީހަކީ ގެއްލެނިވި ހަލާކުގެ ތެރެޔަށް ވެއްޓޭނެ މީހެއް ކަމާމެދު ޝައްކެތްނެތް އެދުވަސް ވަނީ ދާދި ކައިރީގަ......\nއޮކްޓޯބަރ 2, 2018 12:45\nފަހުޒަމާނުގައި ބިންހެލުމާއި އެކިއެކި ބޮޑެތި މުޞީބާތްތައް ދުނިޔޭގައި ޢާއްމު ވާނޭކަމަށް ޢިލްމުވެރިން ދަރުސްތަކުގައި ބަޔާންކޮށްދެއްވާ. އަދި އެއީ މީސްތަކުންގެ ފާފަ ގިނަވުމުގެ ސަބަބުން. އެހެންކަމުން ކިތައްމެ ޢަލާމާތަކަށް ބަލާ ތައްޔާރުވިޔަސް، ﷲ ފޮނުއްވާފި ކަމަކުން އެކަލާނގެ ފިޔަވާ މަދަދު ދޭނެ ފަރާތެއްނުވާކަން ދަނެ އިސްތިޣުފާރު ގިނަކޮށް ޞަދަޤާތްދީ ހެޔޮ ޢަމަލު ގިނަކުރުން މުހިއްމު.\nއޮކްޓޯބަރ 2, 2018 12:48\nބްރޯ.. ތީ އޯރފިޝް އެއް ނޫން. ތިޔަށް ކިޔަނީ ރޭޒަރބެކް ސްކަބްބާރޑް ފިޝް. މެރިން ރިސާރޗް ނުކިޔަވާތަ؟؟\nއޮކްޓޯބަރ 2, 2018 13:24\nތި މަސް ބޭނި ފަހުން ރާއްޖޭގެ ދެކުނުން ރީޔޫނިއަން ސަރަހައްދަށް ވެސް ބިންހެލުމެއް އައިކަމައް ވަނީ ރެކޯޑް ކުރެވިފަ\nތިޔަ ކަހަލަ މަސް ފެނުމަކީ ވޯޓް އޮޅުމާލުމާއި ގުޅުން ހުރިކަމެއްކަމަށް ދިރާސާތަކުން ދައްކާ. ސަބަބަކީ ތިޔަ މަސް ބޭނި ފަހުން ބޮޑުންގެ އެކައުންޓްތަކަށް މިލިޔަނުން ފައިސާ ޖަމާވެފައިވާކަން. އަދި އިންތިހާބްގައި ސަރުކާރުން ކުޅުނު ޑްރާމާ ފެއިލްވިކަން ވެސް ފާހަގަކުރެވޭ.\nތީ އޯރުފިސް އެއްނޫން. އޯރު ފިސް އަކީ އެންމެފުން ކަނޑުގެ އަޑީގައި އުޅޭ މަހެއް. ތި މަހަކީ ތިލަ ކަނޑުގަ އުޅޭ ސިހުރުކަހަލަ ކަންކަމަށް ކާބަފައިން ތިލަކޮށް އުޅުނު އުޅުނު މަހެއް\nއޮކްޓޯބަރ 2, 2018 16:05\nހުރިހާ ނުބައި ފާޙިޝް އަމަލުތައް މިޤައުމުގައި އާންމުކޮށް އަދި ޖައްބާރުވަންތައް ރަސްކަލާގެ 07 އުޑުމަތީން ބާވައިލެއްވި ޝަރިއަތް ބޮލާލާޖަހާލި ބަޔަކަށް އެއްގަމާއި ކަޑުަން އެކަލާގެ ކޯފާ ފޮނުއްވާނެ. އެކަލާގެ ހިއްޕެވުން ގަދަފަދަ ވެގެންވޭ. ލޮބުވެތި ދިވެހި ރައްޔިތުންނޭ އަހަރުމެން މިކުރާ ޝިރުކުގެ އަމަލުތައް ދޫކޮށް ލަސްނުވެ ތައުބާވެލައްވާ\nއޮކްޓޯބަރ 2, 2018 19:21\nކޮންމެ މީހަކީވެސް ތައުބާވާންޖެހޭ ނެ މީހެއް ކޮންމެ މީހަކުވެސް ފުރަތަމަ ތިމާގެ އަމިއްލަ ނަފްސު އިސްލާހު ކުރަންވީ ދީނީ އިލްމު ވެރިޔަކު ވިޔަސް ފުރަތަމަ އިސްލާހުވާންވީ ސިޔާސީ ނުވެ ދީނުގަ ކަންއޮންނަ ރަނގަޅު ގޮތް ބުނެދީ ވިސްނައިދޭންވީ އަބަދު ވަކި މީހެއްގެ މަސް ނުކައި މުންކަރާތްތަށް ނަހިކުރުމުގަ ބޭބެއެއް ދައްތައެއް ކޮށްކޮއެއް މަންމަްްްއެއް ނުބަލަންވީ ރުހޭމީހާވެސް ކުށެއް ކޮށްފިއްޔާ އެކަން މަނާ ކުރަން ވީ ފެންނަން ޖެހޭ މިހިރަ ކަންތައްތަކަކީ ހާއްސަކޮށއް ހުރިހާ އިލްމުވެރިންވެސް ބަލަންޖެހޭ ކަންކަން ވެރިކަން ަވަހަށް ހަވާލު ކުރާށޭ ބުންޏަސް ނުފުދޭނެ


ޓޫރިޒަމް މިނިސްޓަރގެ މަޤާމަށް ޑޮކްޓަރ ޢަބްދުﷲ މަޢުޞޫމް ޢައްޔަން ކުރައްވައިފި - The President's Office\n6 އޮގަސްޓް 2020، ރިފަރެންސް: 2020-341\nރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް، މިނިސްޓަރ އޮފް ޓޫރިޒަމްގެ މަޤާމަށް، ޑޮކްޓަރ ޢަބްދުﷲ މަޢުޞޫމް، ދަފްތަރު. ނަންބަރު 4336، އިސްކުރައްވައި، އެމަނިކުފާނަށް މަޤާމުގެ ފަތްކޮޅު މިއަދު ދެއްވައިފިއެވެ.\nޑޮކްޓަރ ޢަބްދުﷲ މަޢުޞޫމް މަޤާމުގެ ހުވައިކުރެއްވުމާއި، އެމަނިކުފަނަށް މަޤާމުގެ ފަތްކޮޅު ދެއްވުމުގެ ރަސްމިއްޔާތު އޮތީ، މިއަދު މެންދުރުފަހު ރައީސުލްޖުމްހޫރިއްޔާގެ އޮފީހުގައެވެ. ހުވައިލައިދެއްވީ، ދިވެހިރާއްޖޭގެ ސުޕްރީމް ކޯޓުގެ ފަނޑިޔާރު އަލްއުސްތާޛު މަޙާޒު ޢަލީ ޒާހިރެވެ. ހުވައިކުރެއްވުމަށްފަހު، ޑޮކްޓަރ ޢަބްދުﷲ މަޢުޞޫމް ވަޒީރުންގެ މަޖިލީހުގެ މެންބަރުންގެ ހުވައިގެ އިޤްރާރުގައި ސޮއިކުރެއްވިއެވެ.\nޑޮކްޓަރ ޢަބްދުﷲ މަޢުޞޫމް ވަނީ 2008 ވަނަ އަހަރު މިނިސްޓަރ އޮފް ޓޫރިޒަމް އެންޑް ސިވިލް އޭވިއޭޝަންގެ މަޤާމާއި، ޑެޕިއުޓީ މިނިސްޓަރ އޮފް ޓޫރިޒަމް އެންޑް ސިވިލް އޭވިއޭޝަންގެ މަޤާމާއި، މިނިސްޓަރ އޮފް އެންވަޔަރަންމަންޓް، އެނަރޖީ އެންޑް ވޯޓަރގެ މަޤާމާއި، 2009 ވަނަ އަހަރު ކެލާ ދާއިރާގެ ރައްޔިތުންގެ މަޖިލީހުގެ މެންބަރުކަމާއި، މޯލްޑިވްސް ޓޫރިޒަމް ޕްރޮމޯޝަން ބޯޑުގެ އިސް މަޤާމުތައް ފުރުއްވާފައެވެ. އަދި، އެމަނިކުފާނު ވަނީ މޯލްޑިވްސް އެސޯސިއޭޝަން އޮފް ޓޫރިޒަމް އިންޑަސްޓްރީ (މަޓީ) ގެ ބޯޑް މެންބަރުކަމުގެ މަޤާމުވެސް ފުރުއްވާފައެވެ.\nޑޮކްޓަރ ޢަބްދުﷲ މަޢުޞޫމް އެންމެފަހުން އަދާކުރެއްވި މަޤާމުތަކުތެރޭގައި، ސިންގަޕޫރަށް ދިވެހިރާއްޖެއިން ކަނޑައަޅާފައި ހުންނަވާ ހައި ކޮމިޝަނަރުގެ މަޤާމާއި، ކޮމަންވެލްތް އޮފް އޮސްޓްރޭލިއާއަށް ދިވެހިރާއްޖެއިން ކަނޑައަޅާ ނޮން-ރެސިޑެންޓް ހައި ކޮމިޝަނަރުގެ މަޤާމާއި، ނިއުޒިލޭންޑަށް ދިވެހިރާއްޖެއިން ކަނޑައަޅާ ނޮން-ރެސިޑެންޓް ހައިކޮމިޝަނަރުގެ މަޤާމު ވެސް ހިމެނެއެވެ. ޓޫރިޒަމް މިނިސްޓަރުކަމުގެ މަޤާމަށް ޢައްޔަނުކުރެއްވުމުގެ ކުރިން އެމަނިކުފާނު ވަނީ މި މަޤާމުތަކުން މިއަދު ވަކިކުރައްވާފައެވެ.\nޑޮކްޓަރ ޢަބްދުﷲ މަޢުޞޫމް ވަނީ އިނގިރޭސިވިލާތުގެ ޔުނިވަރސިޓީ އޮފް ބަރމިންހެމް އިން ޑޮކްޓަރ އޮފް ފިލޮސޮފީ، އަރބަން އެންޑް ރީޖަނަލް ސްޓަޑީޒް ޙާޞިލުކުރައްވާފައެވެ. އަދި މީގެ ކުރިން އެމަނިކުފާނު ވަނީ އިނގިރޭސިވިލާތުގެ ޔުނިވަރސިޓީ އޮފް އުލްސަރ އިން ހޮޓެލް އެންޑް ކޭޓަރިންގެ ދާއިރާއިން މާސްޓަރ އޮފް ސައިންސް ވެސް ޙާޞިލުކުރައްވާފައެވެ.


SunOnline: #VAAHAKA: First Lady - part-24\nފަސްޓް ލޭޑީ (24)\nއައިޝާ ނަސީމް 31 Jan 2019, 09:30\nހަޔާތީ މަންމައަށްޓަކާ ލޮނުމަޑުކޮށް ބީޓުރޫޓު ބަތް ހަދާ ތަރުކާރީކޮޅެއް ތައްޔާރުކޮށްލުމަށްފަހު އޭނަ ކާންވެގެން ހިކިމަހުން ހިކިކޮށް ރިހަހެދިއެވެ. ރޮށިފިހެން ހުރެފަ ފިކުރުގެ ދާވަނި އެހެން ދިމާލަކަށް ދޫކޮށްލެވިއްޖެއެވެ. ކޮންމެވެސް ވަރަކަށް ސްވިމިންޕޫލްގެ ހާދިސާ ލޮލުގެ ކުރިމަތީ ނިއުޅެންފެށިއެވެ. ސްލޯ މޯޝަންގައި ފެނުނުފަދައިންނެވެ. އޭނަގެ ގައިގާ އަމްރާން ހިފެހެއްޓިތަންކޮޅު ފޮހެލަން ބޭނުންވިއެވެ.\n"ހައު ޑެއާ ހީ ޓަޗް މީ..." ހަޔާތީ މޫނު ހަދައިލިއެވެ. މަސައްކަތްކޮށް ނިމިގެން ކާން ހަދާފައި މަންމަ ކޮބައިތޯ ބަލައިލިއިރު މަންމަ ގެއަށް ވަނީ ބޭރުން އައިހެވެ. މަންމަ އޭނައަށް ބަލަން ހުރި ނަޒަރު ފެނިފައި ހަޔާތީގެ ހިތުގައި ބިރުވެރި ރާގެއްކުޅެވެން ފެށިއެވެ. މަންމަގެ ނަޒަރުން ނަގަންވީ އެއްޗެއް ނޭގިފައި ހުއްޓާ މަންމަ ގާތަށް އައުމަށްފަހު ހަޔާތީގެ ބުރަކަށީގައި ފިރުމައިލީ ނިކަން އޯގާތެރިކޮށެވެ.\n"ދުވަހަކު މަންމައަށް ކަމެއް ކޮށްދެންޏާ މަންމައަށް އުފަލެއް ދެންޏާ މަންމަ ބުނާ މީހަކާއި ކައިވެނިކޮށްފާނަންތަ؟ " މަންމަގެ ޖުމްލައިން ހަޔާތީ ވަކިން ބޮޑަށް ސިހިއްޖެއެވެ. މަންމަ އޭނަގެ ކައިވެނިކުރުވަން މިއުޅެނީ ކާކާބާވައެވެ. އޭނަ މިހާރު މިއޮތީ ކައިވެންޏަކަށް އެއްބަސްވެފައެވެ. ލޮލުގެ ކޮޅުން ބަލައިލެވުނީ ކުޑަދޮރު ދާރަމަތީ ފެންފުޅިއަކަށް އޭނަ ލާފައި އިން ތާޒާ ފިނިފެންމަލަށެވެ. އަމްރާންއާއި ކައިވެނި ކުރުމުން އޭނައަށް އޮތް ފައިދާ ތަކެއް ކުޑައެއްނޫނެވެ. ބައެއްފަހަރު ދުޝްމިނުންނާއިއެކު ވެސް އެއްބަސްވުމަކަށް ދާންޖެހިދެއެވެ. ލިބިދާނެ ފައިދާއަށްޓަކައެވެ. ހިތުގައި ކޮންމެފަދަ ދެކޮޅުވެރިކަމެއް އޮތަސް އިންސާނުންނަކީ އަމިއްލަ އެދުން ބޮޑުވެސް ބަޔަކީއެވެ.\n"މަންމާ.....އެކަމަކު...." ހަޔާތީ އެއްޗެކޭ ބުނަން އުޅެފައިވެސް މަންމަގެ މޫނަށް ބަލާފައި މިފަހަރު މަންމައަށްޓަކާ މަންމަ ބުނާ މީހަކާއި އިންނަން ނިންމިއެވެ. ލިބެން އޮތްހާ ފައިދާތައް ފައިދަށުލާ ފުނޑުކޮށްލާފައިވެސް މަންމަގެ އުފަލަށްޓަކާ އޭނަ އާއެކޭ ބުނަން ނިންމިއެވެ.\n"އޯކޭ މަންމާ. މަންމައާއި ދެކޮޅަށް މިކާލްއާއި އިނީމަ ބްލެސިން ގެއްލުނީ. މިފަހަރު ބީސްޓަކާއި އިންނަން ޖެހުނަސް އިންނާނަން........އެއީ ކާކުތަ މަންމާ.." ހަޔާތީ މާޔޫސްވި ނަމަވެސް ހިނިތުންވެލީ މަންމައަށްޓަކައެވެ.\n"ރާއްޖޭގެ ނާއިބު ރައީސް..." މަންމަގެ ޖުމްލައާއިއެކު ހަޔާތީގެ އަތުގައި ހުރި ތަށިވެސް ނުވެއްޓުނީ ކިރިޔާއެވެ. މަންމައާއި ހަމަޔަށް އެ ޚަބަރު އައިގޮތެއް ވިސްނުމަކަށް ނައެވެ.\n"އެ ބޭފުޅާ ފޮނުއްވައިގެން ފިރިހެންކުއްޖަކު އައީ. ކައިވެންޏަށް އަހަން...." މަންމަ ހުރިހާ ދަތްތައް ފެންނަވަރަށް ހީލަމުން ހަޔާތީ މޭގައި ޖައްސާ ބާރުކޮށްލައިފިއެވެ. އެކަނިވެރި ހަޔާތެއްގައި ހިތާމައާއި މޮޅިވެރިކަމުގެ ދިރިއުޅުމެއް ވޭތިކުރި މަންމަގެ މޫނުން މިއަދު މިފެނުނު އުފާވެރިކަމުގެ ސަބަބުން ހަޔާތީގެ ހިތަށްވެސް ބަޔާން ނުކުރެވޭވަރުގެ އުފަލެއް ލިބިއްޖެއެވެ. އާޚިރުގައި ހުރިހާ ޑީލްތައް އެއްފަރާތަށް ޖައްސާލުމަށްފަހު މަންމައަށްޓަކާ އަމްރާންއާއި ކައިވެނިކުރަން އޭނަ ތައްޔާރުވެއްޖެއެވެ. މަންމަގެ ދަނބިދަރިފުޅަށް ރާއްޖޭގެ ނާއިބު ރައީސް ވީމަ މަންމައަށް ލިބޭ ފަޚުރަކަށް ވީކަން ނޭގެއެވެ. މިހުރިހާ ދުވަހު ނުފެންނަ ފަދަ ހިނތުންވުމެއް މަންމަގެ ތުންފަތުން ނުފިލާ ހުއްޓެވެ. ދުވަހަކު މަންމަގެ މޫނުން ހަޔާތީ މިފަދަ އުފާވެރިކަމެއް ނުދެކެއެވެ. ދުނިޔޭގެ ހުރިހާ އުފާތަކަކުން މަންމަގެ ދާވަނި ފުރާލެވިފައިވާފަދައެވެ.\nއިރުއޮއްސުމުގެ މާ ކުރީއްސުރެން ދުނިޔެ މަތި އަނދިރިކޮށްލީ ބޯމަތިވަމުން އައި ކަޅު ވިލާތަކުންނެވެ. ފަރުބަދަފަޅިވަރުގެ ވިލާތައް ފުރޭތަތަކެއް ފަދައިން އެކަތި އަނެކަތި ފަހާދުވާފަދަ މަންޒަރުތައް އުޑުމަތިން ސިފަވާފަދައެވެ ފްރެންޗް ސްޓައިލަށް ހަދާފައިވާ ފުޅާދޮރު ކައިރީ ފަޓުލޫނުގެ ޖީބަށް އަތް ޖަހާލަމުން އަމްރާން ހުއްޓުނެވެ. ކޮޓަރީގެ މެދުގައި ބަހައްޓާފައި ހުރި މާބްލް މޭޒުމަތީގައި ހުރި ވާސްގައި ޖަހާފައި ހުރި ފިނިފެންމާ އޯކިޑް އަދި ގާޑްނިއާ މަލުގެ މީރުވަހާއި އަމްރާންގެ ސެންޓުގެ ވަހުން ތަނުގައި ހިފާލާފައިވަނީ ބުނަން ނޭގޭފަދަ ހިތްގައިމު ވަހެކެވެ. އަބުދުލްއަޒީޒު ސޯފާސެޓްގައި އިށީދެފައި ދަރިފުޅަށް ގޮވާލުމުން އަމްރާން އައިސް އިށީނީ އެއްފަރާތުގައި ހުރި ސޯފާގައެވެ.\n"ކިހިނެއްތަ އޮފީސްކަންތައް؟ ނައިބުރައީސްކަމަކީ ހީ ނުކުރާފަދަ ބޮޑު މަސައްކަތެއް ދޯ ދަރިފުޅާ. ދެން ދައުރެއްގައި ގައުމުގެ ރައީސްގެ ގޮތުގައި ދުށުމަކީ ބައްޕަގެ ޑްރީމް. ދަރިފުޅު ކުޑައިރުއްސުރެން ބުނާ ވާހަކައެއްނު. ރެން ވާނީ ރާއްޖޭގެ ޕްރެޒިޑެންޓަށޭ. އެހާ ކުޑައިރުއްސުރެން ދެވަނަ ގޮތަކަށް ނުބުނޭ........." އަބުދުލްއަޒީޒު ހީލިއެވެ.\n"އަނެއްހެން ބުރައެއްނޫން. ކުރާހިތުން ކުރާ މަސައްކަތެއްވީމަ...."\n"ތި މަގާމުގައި ހުރެގެން ނަގަންޖެހޭ ޒިންމާތަކަށް ފަރުވާ ކުޑަ ނުކުރައްޗޭ. ކޮރަޕްޝަންއާއި ގާތް ނުވައްޗޭ. ކޮންމެގޮތެއްވިޔަސް އަމާނާތްތެރިކަމާއި އެކު ރައްޔިތުންނަށް އޯގާތެރި ރަގަޅު ވެރިޔަކަށް ވާންވާނީ......" އަބުދުލްއަޒީޒު ހަދާން ކޮށްލަދިނެވެ.\n"ބައްޕާ. އަޅުގަނޑު އަދި ވާހަކައެއް ދައްކަން އެބައޮތް...." އަމްރާން ބައްޕައައި ހަތަރުކަޅި ހަމަކޮށްލަމުން ހިނިތުންވެލިއެވެ.\n"އަވަހަށް ބުނޭ ސްވީޓްހާޓް..."\n"އަޅުގަނޑު ބޭނުން ކައިވެންޏެއްކުރަން. އެކަމަކު އެލީންއަކާއި ނޫން...އެހެން ގާލްއެއް އެބަހުރި. އަޅުގަނޑު ކޮންމެހެންވެސް އެބަޖެހޭ މިކަން ކުރަން...." އަމްރާންގެ ވާހަކަތަކުން އަބުދުލްއަޒީޒު ކުޑަކޮށް ސިހުނެވެ. ނަމަވެސް ހިތަށް ލިބުނު ނުތަނަސްވަކަން އޭނަ އެއްފަރާތްކޮށްލީ ބަސްބުނާ ހިދުކޮޅުތެރޭގައެވެ. އިއްޒަތާއި ގަދަރާއި މުދަލަށްވުރެ އޭނަ އިސްކަން ދެނީ ފުރާނަފަދަ ދަރިފުޅުގެ އުފާތަކަށެވެ.\n"މަޖުބޫރުވެގެން އިންނަނީ އެކުއްޖާ ބަލިވެއިނީތަ؟ އެހާ ބޮޑުކަމެއް ވީމައެއްނު އެހާ އަވަސް އަރުވާލައިގެން އިންނާނީ......... " އަބުދުލްއަޒީޒުގެ ނުތަނަވަސްކަން ހުނުމަކުން ފޮރުވައިލިއެވެ.\n"ނޫން ބައްޕާ އެކަހަލަ ކަމެއްނޫން..."\n"އިޓްސް އޯކޭ. ދަރިފުޅު ކުރާ އެއްވެސް ކަމަކަށް ހުރަސް އަޅާކަށް ނެތިން. ފައިސާއިން ގަނެދެވޭނެ ކޮންމެ އެއްޗެ ގަނެދޭން ތައްޔާރަށް މިހިރީ. އެކަމަކު ދަރިފުޅު ބައްޕައަށްވެސް ކަމެއްކޮށްދޭންވާނެ. އެލީން ބާކީކޮށްނުލާ އޭނަ ދެވަނަ އަންބަކަށް ނަމަވެސް ހަދަންވާނެ. ފަސްޓް ލޭޑީސް ގެ މަގާމަށް ދެ އަންހެން ކުދިން ގެނަޔަސް އޯކޭވާނެ. އެހެން ރައީސުންނާއި ތަފާތުކޮށްލަން ކޮންމެހެންވެސް ވާނެ ދޯ ......." އަބުދުލްއަޒީޒު މިހާރުއްސުރެން ޔަގީނާއި ގާތަށް އެކަން އެނގޭފަދައެވެ. އޭނަގެ ފިރިހެންދަރިފުޅަކީ ޝަޚުސިއްޔަތު ވަރުގަދަ މާތް މީހެކެވެ. އެހެން ރައީސުންނާއި ބަލާއިރު ހުރިހާ ގޮތަކުންވެސް އެއްވަނަދެވޭހާ ވެއެވެ.\nއަމްރާން ވިސްނުމަކާއި ނުލާ ބައްޕަގެ އަތުގައި ހިފަހައްޓާލަމުން އެކަމަށް ވައުދުވިއެވެ.\nއަމްރާންގެ އުފަލަށްޓަކާ އެކައިވެންޏާއި ގަބޫލުވެ ރުހުން ދިނަސް އަބުދުލްއަޒީޒު އެ އަންހެންކުއްޖާއާއި ބެހޭ މައުލޫމާތު ހޯދިއެވެ. އޭނަ ހީކުރިފަދަ އަންހެންކުއްޖަކަށް ނުވިއެވެ. އެއީ ރާއްޖެތެރެއަށް ނިސްބަތްވާ އާދައިގެ އަންހެންކުއްޖެވެ. ނޫސްވެރިޔެކެވެ. ބައްޕަ ސިފައިންގެ މަތީ މަގާމެއް ފުރިޔަސް އަބުދުލްއަޒީޒުމެންނާއި ބަލާއިރު ދަށް ފަންތީގެ އާއިލާއެކެވެ. އެކަމައި އޭނަގެ އެހާ ޝަކުޥާއެއް ނެތަސް އޭނަގެ އާއިލާގެ އިސް މީހުންނަށް ހަސަބާއި ނަސަބުވެސް މުހިއްމެވެ. ދަރިންނާއި އެކަށީގެންވާފަދަ ބައިވެރިން ނުހޯދައިފިއްޔާ ޖެހޭނެ އިތުރު މައްސަލަތައް އޮވެދާނެކަމަށް އެމީހުން ގަބޫލުކުރެއެވެ. އެމީހުންގެ މުއްސަދިކަމުގެ ފައިދާ ނަގަންވެގެން ފަހަތުން އުޅޭނެ އަންހެންކުދިން މަދެއްނުވާނެއެވެ. އާއިލާ މީހުން ރުއްސުމަކީ އެހާ ފަސޭހަކަމެއްނޫނެވެ. ނަމަވެސް އަބުދުލްއަޒިޒު ގަބޫލުކުރީ އަމްރާންގެ މަޖުބޫރީ ފިލާ އަވަހަށް އެކުއްޖާގެ ފަރާތުން ސަލާމަތްވެ އެލީންއާއި ކައިވެނިކުރާނެކަމަށެވެ. އެލީން އެހާ ޅައިރުވެސް އެކުއްޖާގެ މައިންބަފައިންގެ ފަރާތުން ވާރުތަވި މުދަލާއި ފައިސާ އަދި ކުންފުނިތައް އަމްރާންއާއި އެކަށީގެންވާވަރު ކުއްޖެއްކަން ސާބިތުކޮށްދީފިއެވެ. ހިތާހިތުން ކަރުނަ އޮއްސިޔަސް އެކަން ސިއްރުކުރީ ލޯބިވާ ދަރިފުޅުގެ ހައްގުގައެވެ. އަމްރާން ބޭނުންވީ އާދައިގެ ހަފްލާއެކެވެ. ދެއްކުންތެރިކަމުގެ މިންވަރެއް އޭނަ ބޭނުމެއްނޫނެވެ. ނަމަވެސް އަބުދުލްއަޒީޒު ދަރިފުޅުގެ ފުރަތަމަ ކައިވެނި އެހާ އާދައިގެ ކޮށް ކުރެވުނަދޭނީ ކިހިނެއްހެއްޔެވެ؟ ކޮންމެ ކައިވެންޏެއްވެސް ކުރެވެންވާނީ ފުރިހަމައަށެވެ. ކުލަގަދަކޮށެވެ. ހުރިހާ އެކުވެރިންނާއި މުޅި އާއިލާއާއި ހެޔޮއެދޭ މީހުންވެސް ޝާމިލްކުރެވެންވާނެއެވެ. އަމްރާންއަށްޓަކާ ދުނިޔޭގެ ނިސްބަތުން ވަރުގަދަ ފާހަގަކުރެވޭވަރުގެ ކައިވެނި ޕާޓީ ބާއްވަދޭން އަބުދުލްއަޒީޒު ހިތާ ހިތުން ވައުދުވިއެވެ.\nހަޔާތީ ސަޖަލްއާއިގެން ރެސްޓޯރެންޓަކަށްގޮސް އެ ޚަބަރު ކިޔަދިނުމުން ސަޖަލް އުފަލުންގޮސް ރޮވޭގޮތްވިއެވެ. ގޮނޑިން ތެދުވެފައި ހަޔާތީގެ ގައިގާ އަތްވަށައިލިއެވެ.\n"ކޮންގްރާ ޑާލިން. ޔޫ ޑިޒަވް ދިސް"\n"މި މެރިޖަށްފަހު އަހަރެމެންގެ އެޗްއެމް އަނބުރާ ލިބޭނެ. މިކާ ބޭނުންވިގޮތަށް އެޗެނެލް ދީނީ ޗެނެލްއަކަށް ހަދާނަން. މިކާގެ ފިކުރާއި އެއްބައި ނުވެވުނަސް މިކާގެ މަސައްކަތުން ކުރިކަމެއްގެ ފޮނިކަން ލިބެންޖެހޭނެ. އަމްރާންއާއި ކައިވެނިކުރިޔަސް އަބަދަށްޓަކާ މިހިތުގައިވާނީ ހަމައެކަނި މިކާ. ވަރަށް ލޯބިވޭ. ދުވަހަކު އެހެން މީހަކު ދެކެ ލޯބިނުވެވޭވަރަށް. ކޮންމެގޮތެއްވިޔަސް މިކާ ގެއްލުނުތާ އަހަރުތަކެއްވުމުން އަހަންނަށް މެރީކުރުމުގައި އުޒުރެއްނެތް. އަދި އެހެން އެއްވެސް މީހަކަށް ނޭގޭ އަހަރެން ކުރިން މެރީކުރިކަމެއް. އައި ވިލް ޓޭކް ދެޓް ސިކްރެޓް ޓު މައި ގްރޭވް. އެކަމަކު އެކަން ފޮރުވިފައި އޮތަސް މި ކައިވެނި ކުރަން އެބަޖެހޭ....." ހަޔާތީގެ ލޮލުގައި ކަރުނަތިކިތައް ވިދަންފެށިއެވެ. އެވަގުތުކޮޅު ސަޖަލްއަށްވެސް ހަޔާތީ މިކާލްދެކެ ލޯބިވާވަރު ޔަގީންވިއެވެ.\n"ޑޯންޓް ކްރައި ލަވް. އެޓްލީސްޓް ހަޔާ ދެރަކޮށް ނިކަމެތިކޮށްލި މީހުންނަށް އިބުރަތަކަށް މި ކައިވެނިވާނީ. ހަޔާ ހާލުގައި ޖެހުނު ދުވަހު ދޫކޮށްލާފައި ދިޔަމީހުން އަދި އުޅޭނެ ގާތްވާ ހިތުން. ރިގްރެޓްކުރާނެ. ދެރަވާނެ. މާފަށް އެދި ފަސްފަހަތުން އަދި އުޅޭނެ. ޒީކްއާއި މިނާވެސް ހިތަށް އަރާނެ ހަޔާއާއި އެކީ އުޅެވުނު ނަމައޭ. ބަޔަކަށް ދެރަގޮތެއް ވާކަށް ނޭދެން އެކަމަކު ހަޔާފަދަ ރަގަޅު އެކުވެރިޔަކަށް ހެދިގޮތުން ވަރަށް ފޫހިވެއްޖެ. ގޯ އެހެޑް ލަވް. ދުވަސްކޮޅަކަށް ނަމަވެސް ހަޔާގެ ނަސީބުގެ ތަރި މެދު އުޑުގައި ފިޔަޖަހަން ތިފެށީ. އައިމް ސޯ ހެޕީ ފޯ ޔޫ............" ސަޖަލް ހަޔާތީގެ ކޮލުގައި ހިފައިލިއެވެ.\n"ކީޕް ސްމައިލިން.....ތީ އެންމެ ބަސް އަހާ އެންމެ ސްޓްރޯންގް ކުއްޖާ. އައި ލަވްޔޫ..." ސަޖަލް ހިނިތުންވެލިއިރު އުފަލުންގޮސް ހިތް ފުންމާލަފާނެފަދައެވެ. ހަޔާތީއަށް ލިބުނު އުފާވެރިކަމުގައި ސަޖަލް ބައިވެރިވީލެއް ބޮޑުކަމުން މީހަކާއި އިންނަން އުޅެނީ ސަޖަލްފަދައެވެ. އެހާވެސް ފޯރިއަކާއި ޖޯޝެއް ލިބި މިހާރުއްސުރެ ކައިވެނީގެ ޕްލޭންތައް ރާވަން އޭނަ ފެށިއެވެ. ކުލައާއި ތީމް އަދި ކައިވެނީގެ ހެދުމަށްދާންދެން ހޮވުމުގައި ސަޖަލް އުޅޭގޮތް ފެނި ހަޔާތީއަށް އަސަރުކުރިއެވެ. ސަޖަލް ހާދަ ރަގަޅޭ ހިތަށް އެރިއެވެ.\nހަޔާތީ ދެކެލަންވެގެން އަމްރާންގެ އާއިލާއިން ބޭނުންވާކަމަށް ބުނެ އެގެއަށް އަންނާން ދައުވަތު ލިބުނެވެ. މެންދުރު ކެއުމަކަށެވެ. ހަޔާތީއާއި އޭނަގެ މަންމަ ތައްޔާރުވަމުން ދިޔައިރު ސަޖަލް ހަޔާތީގެ ޝޯލް އަޅާލަދިނުމުގައި އަވަދިނެތި އުޅުނެވެ. އޭނައައީ އޭނަގެ މޭކަޕް ސެޓްވެސް ހިފައިގެންނެވެ.\n"އެކަމަކު ކީއްވެ ހަޔާ ހެދުން ބަދަލުކޮށްލީ. އަބާޔާ ލީމަވެސް ޝޮކިން. ދެން އިން ލޯސް އިންނާއި ބައްދަލުކުރާންދާއިރު މިހާ ބޮޑު ކަޅު ޝޯލެއްއަޅައިގެން ފޮރުވެން ޖެހޭތަ؟ " ސަޖަލް އަހައިލިއެވެ. ސަޖަލްއަކަށް ހަޔާތީގެ މަގުސަދެއް ނުވިސްނުނެވެ. އެމީހުންގެ ލާދީނީ ފިރިހެންދަރިފުޅު އިންނަން އުޅެނީ "ދީނީ" ކުއްޖަކާއިކަން އެނގިއްޖެއްޔާ އެމީހުންނަށް ހާދަ ވަރެއްގެ ސިހުމެއް ލިބޭނެއެވެ. ހަޔާތީއަށް އޭނަ ހެދުން އެޅި ނިޔަތް ރަގަޅުނޫންކަން އެނގެއެވެ. ނަމަވެސް އޭނަ އަމްރާންއަށް ޖެއްސުމަށްވެސް ލާނީ މިކަހަލަ ހެދުމެވެ. އެހެންނޫނަސް ފޮރުވިގެން ހުރުމުގެ މުހިއްމުކަން އޭނައަށްވަނީ ތަޖުރިބާވެފައެވެ.\n"ރޯޔަލް އާއިލާއަކާއި މީޓްކުރާއިރު ރަސްމީކޮށް ދާންވާނީ. މިހެދުން ލީމަ ރަސްމީކަން ފީލްވޭ...." ހަޔާތީ ލޯގަނޑުން މޫނު ބަލާލައިފިއެވެ. އޭނަ މޭކަޕްކޮށް ނޫޅުނަސް ސަޖަލް އޭނަގެ ލޯ އަނދުން ފަވައިލުމުން ލޮލުގެ ރީތިކަމާއި ޒީނަތްތެރިކަން ފައުޅުވެ ދެލޮލުން ވިދުން ގަދަވެފައިވިއެވެ. ތުންފަތުގައި ލިޕްގްލޮސްއެއްލާފައި މޫނު މޮއިސްޗަރައިޒްކޮށްލުމުން ރީތީ ރީތި އަންހެންކުއްޖެކޭ ބުނެވޭނެކަމާއިމެދު ޝައްކެއްނެތެވެ.\n"ޔޫ ލުކް ބިއުޓިފުލް. ވައިސްޕްރެޒިޑެންޓް ވިލް ފޯލް ފޯ ޔޫ..." ސަޖަލް ހަޔާތީގެ ކޮލުގައި މަޑުމަޑުން އަތުން ޖަހައިލިއެވެ.\n"ނޫން ސިފަގެއްލޭވަރަށް މޭކަޕްކޮށްލައިގެން ދާންވާނީ. ތަންކޮޅެއް ވަރުގަދަ ކަޅު ކުލައެއް ތުންފަތުގައި ހާކާލާފައި ބުމަވެސް ގޮތަކަށް ހަދާބަލަ....." ހަޔާތީ ހެމުން ބުނެލިއެވެ.\n"ޖޯކަރަކަށްވެގެން ދިޔަސް ތިކުއްޖާގެ ރީތިކަމެއް ނުފޮރުވޭނެ.." ސަޖަލް ހޭންފެށިއެވެ.\nއޯޓަމް ބްލޭޒަށް ދިޔުމުން އަބުދުލްއަޒީޒުގެ މައިންބަފައިންނާއި އެއްބަނޑު އެއްބަފާ މީހުން އަދި ދަރިންތަކާއި ބައްދަލުވިއެވެ. އެންމެންވެސް ތިބީ ސްޓައިލިޝްކޮށް ހެދުން އަޅައިގެންނެވެ. އަބުދުލްއަޒީޒުގެ މަންމަވެސް ކުއީން އެލިޒަބަތުފަދައެވެ. ހުދު އިސްތަށިގަނޑު ކޮށާލާފައި ނެތަސް ހުޅިއެއް ޖަހާފައި ކުޑަކޮށް މޭކަޕްކޮށް ރަންމުތުގެ ހާރަކާއި ގަހަނާ އަޅައިގެން އަގުބޮޑު ސޫޓެއްލައިގެން ހުރިއިރު ހައިބަތުކަން ފެންނާންހުއްޓެވެ. މަންމަ އުޅުނުގޮތުން ހަޔާތީ ކުޑަކޮށް ލަދުގަންނަގޮތްވިއެވެ. މަންމައަށް މިފަދަ ރީތި ގަޑުވަރަކާއިއެކު ޝާހީ ބަޔަކާއި ބައްދަލު ވެވުމުން އުފަލުން ވާނުވާ ވެސް ނޭގޭވަރުވިއެވެ. ވަރަކަށް ތައުރީފުކުރިއެވެ. އަނެއްކޮޅުން އެ އާއިލާ މީހުން ހަޔާތީއާއި މަންމައަށް ބަލަން ތިބީ ގަބޫލުކުރަން ދަތި ނަޒަރަކުންނެވެ. އެމީހުންގެ އަމްރާން އިންނަން އުޅެނީ މިފަދަ ރަށްފުށު ކުއްޖަކާހެއްޔެވެ؟ ބޮޑު ބުރުގާއެއް އަޅާފައި ގަޔަށް ދޫ ގޯންޏެއްހެން ހުރި ހެދުމެއް ނާއިބު ރައީސްއާއިއެކު ފެނުމުން މީހުން ދެކޭނެ ގޮތެއްވެސް ނޭނގެއެވެ. އެކެއްގެ މޫނުމަތިންވެސް އުފާވެރިކަމެއް ނުފެނުނެވެ. ނުސީދާކޮށް މަލާމާތް ކުރިހެންވެސް ހަޔާތީއަށް ހީވިއެވެ. ނަސީބަކުން އެލީން އަދި އަމްރާންވެސް ފެންނާކަށް ނެތެވެ. ކައިވެނި ކުރަން އުޅޭ އަންހެންކުއްޖާ ގެއަށް ދައުވަތު ދީފައި އޭނަ ކޮންމެހެން ދާން ޖެހޭ ދަތުރަކު ދިޔައީއޭ ބުންޏަސް ހަޔާތިއަށް އެއީ ކުރީއްސުރެން އަމްރާން ޕްލޭންކޮށްފައިވާ ގޮތްކަން އެނގުނެވެ. އަމްރާން އެލީންއަށް އޮޅުވާލަން ހަދައިގެން އާއިލާމީހުންގެ ލޮލުގައިވެސް އަނދުން އަޅުވައިފިއެވެ.\nކާކޮޓަރިވެސް ބޮޑުވެފައި ތަނަވަސްކަމުން ހައިރާންވެ ތަލިން ކުޅުހިކޭހާ ފުރިހަމައެވެ. ކެއުމުގެ ވާހަކަ ހެވީ ނުދެއްކިއްޔާއެވެ. މަންމައަށް އުލުން ކާކަށް ނޭނގުނެވެ. ހަޔާތީވެސް މަންމައާއި އެއްބައިވެގެން ކެއީ އަތުންނެވެ. އެހެން އެންމެން އުލުގައި ވައަތުން ހިފަހައްޓާލައިގެން ވަޅި ކަނާއަތުން ބޭނުންކޮށްގެން ހުޅަގު މީހުންގެ ވައްޓަފާޅިއަށެވެ.\n"މި ފެމިލީ އެންމެންވެސް އަމްރާން ފަދައިން އެ ފިކުރު ގެންގުޅެނީތަ؟ ނޫނީ ސްޓައިލިޝްކޮށް ޑްރެސްކޮށްގެން ތިއްބަސް ހަމަ މުސްލިމުންތަ؟ މަންމަ އޭޖް މީހުންވެސް އިސްތަށިގަނޑު ޑައިކޮށް މޭކަޕްކޮށްގެންވިއްޔަ. މުސްލިމުން އުޅެންވާގޮތެއް ނޫން. މިހާ މުއްސަދިވީމަ ބޭރު ގައުމުތަކަށްގޮސް އެމީހުން އުޅޭގޮތަށް ލޯބިޖެހުނީމަ ދީނާއި ދުރުވަނީ ކަމަށްވާނީ. އެކަމަކު ކިތަންމެ މުއްސަންޖަސް މަރުވުމަށްފަހު ހަމަ ކަށްވަޅުގައި އެކަނި ތިބޭނީ. މުއްސަދި ފެމިލީއަކާއިއެކު އުޅެން ލިބުނީމަ އެހެން މީހުންނާއި ތަފާތުކޮށް ހަގީގަތް ވިސްނެން މިފެށީ....އެކިގޮތްގޮތަށް ކަން ނޭގޭ ހިދާޔަތް ލިބޭނީ...." ހަޔާތީގެ ހިތަށް އެކި ކަހަލަ އެއްޗެހި އަރާ ފައިބަމުން ދިޔައެވެ.\nކެއުން ނިމިގެން މަޑުކޮށްލުމެއްނެތި ހަޔާތީ އޭނަގެ މަންމަ ގޮވައިގެން ގެއަށްދާން ކާރަށް އެރިއެވެ. އެކިކަހަލަ ޚިޔާލުތައް އުދަގޫކުރަން ފެށުމުން ނުތަނަވަސްވެ މިކަމަށް އެއްބަސްނުވެވުނުނަމައޭ ހާސްފަހަރު ހިތަށް އަރައިފިއެވެ. އަމްރާންގެ އަމިއްލަ އެދުން ބޮޑުކަމުން އެހެން މީހުންނަށް އޮޅުވައިލަން އޭނަގެ ބޭނުންކުރަނީއެވެ. ފަހުން މި ކައިވެނި ރޫޅާލުމުން އޭނައަށް ލިބޭނެ ދެރަ ވަކިން ކުޑައެއްނުވާނެއެވެ. މަންމައަށް ލިބުނު އުފަލާއި ފަޚުރުވެސް ފައިދަށު މޮޑެވޭނެއެވެ. ހާދަ ދެރައެވެ. ވަގުތީ އުފަލަކަށްޓަކާ އޭނަގެ ޟަމީރު ވިއްކާނުލެވުނުނަމައެވެ.\nގެއަށްގޮސް ފާޚާނާއަށް ވަނުމާއެކު ހިފަހައްޓައިގެން ހުއްޓާ ހަޔާތީއަށް ރޮވިއްޖެއެވެ. މިކާލްގެ މަތިން މާ ބޮޑަށް ހަދާންވީއެވެ. އެހެން މީހަކާއި އިންނަން އޭނަ ހިތަށް އެރީތީ އަމިއްލަ ނަފުސަށް މަލާމާތްކޮށް ކުށްވެރިކުރިއެވެ.\n"ހަޔާތީ ނުރޮއި. މީ ދުވަސްކޮޅެއްގެ ކަމެއް. އޭގެ ފަހުން ފްރީވާނެ. އޭގެ ފަހުން މާ ރަގަޅުގޮތެއްވެސް މެދުވެރި ވެދާނެ. ކިޔަވަން ބޭރު ގައުމަކަށްގޮސް ޖޮބެއް ހޯދައިގެން އެންމެނާއި ވަކިން އުޅެންފަށާނީ. އޭރުން މަލާމާތާއި އެހެންމީހުންގެ ބަދު ބަސްތަކުން ސަލާމަތްވެވޭނެ. މިކާ ބުނާހެން ޕޮޒިޓިވްވާންޖެހޭނެ ފަހަރެއްގައި ހަމަ ބީބީސީ ކަހަލަ ތަނަކުން ޖޮބް ލިބިދާނެއްނު. ކާކަށް އެނގޭނީ. އިރާދަކުރެއްވިއްޔާ ވާނީ ރަގަޅަށް......" ހަޔާތީގެ ސިކުނޑީގެ ކަނަކުން ވިސްނައިދިނެވެ.\nހަޔާތީ އަށް މިފަހަރު އަމްރާންގެ ދައުވަތު ލިބުނީ ރޭގަނޑުގެ ކެއުމަކަށެވެ. އަމްރާންގެ ބައްޕަގެ ރިޒޯޓުގައެވެ. މިފަހަރުވެސް ހަޔާތީ ކުރީފަހަރު ލީ ކަޅުކުލައިގެ ދޫ އަބާޔާއާއި ބޮޑު ބުރުގާއަކުން މޭމައްޗާއިއެކު ބޮޑުބަޔެއް ފޮރުވާލިއެވެ. ކާރަށް އެރިތަނުން ސަޖަލްގެ ވައިބާ މެސެޖެއް އައިސްގެން ބަލައިލުމުން ބުމަގޮށްޖެހުނެވެ. އަވަހަށް އެފްބީއަށް ވަދެ ސޯލްޖާސް އޮފް މަހުދީ ޕޭޖުގައި އެބުނާ ފޮޓޯ ބަލައިލިއެވެ. އަމްރާން ކޮށްފައިވާ ޓްވީޓެއް ޓެގްކޮށްފައި އެޕޭޖުގައި އިނެވެ. ނާއިބު ރައީސް މިއޮތީ ޑެތްޕެނަލްޓީއާއި ދެކޮޅު ކަމަށާއި އޭނަގެ ސަރުކާރުގައި އެއްވެސް މީހަކަށް މަރުގެ އަދަބު ނުދޭނެކަމުގައި ބުނެ ޓްވީޓްކޮށްފައެވެ. އިހު ޒަމާނުގައި ކާބަފައިން އުޅުނުގޮތަށް އުޅެގެން އެ ފިކުރުހުރެގެން ތަރައްގީގެ އެންމެ އުހާއި ހަމަޔަށް ވާސިލު ނުވެވޭނެކަމަށާއި މިނިވަންކަން ހުރިހާ ރައްޔިތުންނަށް ލިބެންޖެހޭނެ ކަމުގައި ބުނެފައިވިއެވެ. "އެގެއިންސްޓް ހޯމޯފޯބިއާ" ކިޔާ ގްރޫޕެއް ފޮލޯ ކޮށްފައި އޮތުމުން އެކަންވެސް ސަމާލުކަމަށް ގެނެސްފާ އޮތެވެ. ގިނަ މީހުން ރަތަށް އަރާފައި އަމްރާންއާއި ދެކޮޅަށް ވާހަކަދައްކާފައި ހުއްޓަސް އަންހެންކުދިންނަށް އެކަން ބޮޑުކަމަކަށްނުވިއެވެ. އެވަރުންވެސް އަމްރާންއަށް ހިތާއި އެއްޗެހި ފޮނުވާފައި ނިކަން ލޯބިންނެވެ. އަމްރާން "ގޭއި" މީހަކަށް ވިޔަސް ލޯބިވާނެކަމުގައެވެ. އަމްރާންއަކީ ލަވް ކަމުގައެވެ. ހަޔާތީ އިނީ މޫނު ހެދިފައެވެ. އަމްރާން ފައުޅުގައި ޓްވީޓްކުރަންފެށީ ކޮން ހައިސިއްޔަތަކުން ހެއްޔެވެ؟ ގިނަ ދިވެހިން ބޭނުމީ ހަމަ މެދުމިނަށް އުޅުމެވެ. ލާދީނީ ކަމާއި ހައްދު ފަނަހަޅާ ދިޔުމަށް މަދު ބަޔަކު ލޯބިކުރިޔަސް ގިނަ ދިވެހިންނަކީ އޭނަފަދަ މީހުންނޭ ހަޔާތީ ހިތަށް އެރިއެވެ. ހަޔާތީ އެކިގޮތްގޮތަށް ވިސްނަން އިންދާ ލޯންޗު ޓާމިނަލަށް އާދެވުނެވެ.\nއެތަނުން ބައްދަލުކުރީ އަޒިކިއަލްއެވެ. އޭނަ ލޯންޗަށް އަރަން ވުމުން އެހީތެރިވާން އަތްދިއްކޮށްލިއެވެ.\n"މީހެއްގެ އެހީނެތަސް އަހަންނަށް އުޅެވިދާނެ..."\n"ދިގުވާން ވެގެންނޭ ކިޔާފައިވެސް ހީލްސްއަކަށް އެރުން ސޭފްއެއްނޫން. ހަމަ ބުނެލީ......." އަޒިކިއަލް ލޯންޗުގެ ސީޓުގައި ހަމަޖެހިލަމުން ކިޔައިލިއެވެ.\n"އަހަރެންވެސް މީ ކުރު މީހެކޭ ނުކިޔޭނެ. އެކަމަކު އަމްރާންމެން ދިވެހިންނާއި ބަލާފައި އެހާ ދިގުވީމަ ދެން މާ މޮޅުކަމެއް ނޫން ދޯ. ހައިހީލްއަށް އެރީ ކޮންމެހެން އަމްރާންހާ ދިގު މީހަކަށްވާ ހިތަކުން ނޫން. މިހެދުން ތަންކޮޅެއް ދިގުވެ ބިންމަތީގައި ހޭކޭތީ ފްރެންޑެއްގެ އަތުން ހީލްސް ބޮރޯކުރީ........" ހަޔާތި ދެރަނުވާންވެގެން ބުނެލިއެވެ. ރިޒޯޓަށް ފައިބާފައި އަޒިކިއަލްގެ ފަހަތުންގޮސް ނުކުމެވުނީ މޫދުގެ އައްސޭރިފަށަށެވެ. ހުދު ދޮންވެލިގަނޑު އެތައް ދުރުމިނަކަށް ފެތުރިފާ އޮތްއިރު އުޑުމަތިވަނީ ފިޔަޖަހާ ތަރިތަކުން ފުރިފައެވެ. ކަޅު ސާލަކަށް އެއްލާލާފައިވާ ހުދު ޖަވާހިރުތައް ފަދައިން ވިދާ މަންޒަރުން ހިތްތަކަށް ހަމަޖެހުން ގެނެސްދޭނެއެވެ. ވައިރޯޅިތަކުގެ ހިމޭންކަމައިއެކު ކަނޑުގެ ރާޅުތައް އެއްގަމަށް ބީއްސާލާ އަޑު ލުއި މިއުޒިކެއްފަދައެވެ. މޫދާއި ކައިރިފަށުފައި މޭޒެއް ބަހައްޓާފައި އުއްބައްތިތައް ދިއްލާލާފައިވާއިރު ދެމީހަކަށް ކެއުން ތައްޔާރަށް ހުއްޓެވެ.\nއަމްރާން ހުރީ ކޯޓު ފަޓުލޫނުގައެވެ. އަންހެންކުދިން ހިތް އެދޭފަދަ ހިތްގައިމުކަމެކެވެ. ކޮންމެ އަދާއެއްގައި ފިރިހެން ކަމެކެވެ. ދިވެހިންގެ ތެރެއިން އާއްމުކޮށް ނުފެންނަހާ ރީތި ސިފަތަކެއް ދެއްވާފައިވުމާއިއެކު ނާއިބު ރައީސްކަމުގައި ވުމުން އަންހެންކުދިންގެ ޖަޒުބާތުތައް އޮބަހައްޓާކަށް ފަސޭހައެއްނުވިއެވެ. ސޯޝަލް މީޑިއާގައި ފާޅުކަން ބޮޑުގޮތަކަށް އޭނައަށް އަންހެންކުދިން ބޭނުންވާކަން އަންގަމުން ދިޔައެވެ. އޭނަގެ ފޮޓޯތަކަށް ލިބޭ ކޮމެންޓުތައް ފުރިފައި ހުންނަނީ ތައުރީފުތަކުންނެވެ. އޭނަގެ ރީތިކަމަށް އޮހެމުންދާ ލަފުޒުތައް ކޮޅުން ލުމެއްނެތެވެ. ހަގީގަތުގައި އޭނަގެ ކުރިމަތީގައި މިހިރަ ޝަޚުސިއްޔަތުގެ ސަބަބުން އޭނަގެ ގައިންވެސް ހީބިހި ހަލުވާލާވަރުވިއެވެ. އެކަމާއި ރުޅިވެސް އާދެވުނެވެ. މިއީ މި މާހައުލުގެ ސަބަބުން ކަން ނޭގެއެވެ.\nއަޒިކިއަލް ދިޔުމާއިއެކު ދެމީހުން އެކަނިވިއެވެ.\n"އައި ތޯޓް އައިމް މީޓިން ޔޯ ފެމިލީ މިސްޓަރ ވައިސް ޕްރެޒިޑެންޓް...." ހަޔާތީ މަޑުމަޑުން ބުނެލިއެވެ.\n"އަހަރެން އެދުވަހު ނުބުނަމެއްނު މަށާއެކު ޑޭޓަކަށޭ. އެކަމަކު މިރޭ ރަސްމީކޮށް ބުނީމެއްނު ޑިނާއަކަށޭ...."\n"ޔޫ ލުކް....ރޭވިޝިން..." އަމްރާން ހަޔާތީގެ ކުރިމަތީގައި ހުއްޓިލައިގެން ހުރެ ބުނެލިއެވެ. އެބުނެލީ ތެދެއް ކަމަށް ނޫނީ މަލާމާތަކަށް ކަމެއްވެސް ހަޔާތީއަކަށް އެ މޫނަށް ބަލާފައި ދެނެގަންނާކަށް ނޭގުނެވެ. ނަމަވެސް އެކުރި ތައުރީފުން ހިތް އަވަސްވާގޮތްވިއެވެ. އުއްބައްތީގެ އޮރެންޖްއަލި އެ ޓޭން މޫނަށް އެޅިފައިވާއިރު މަޑު އަލީގެ ތެރެއިންވެސް އެލޮލުގެ ތޫނުކަމުން ހަޔާތީގެ ހިތަށް ބިރުވެރިކަންވެސް ވައްދާލިއެވެ.


Covid-19: Umrah Ah Meehun Aun Saudi In Manaa Koffi | Hathaavees\nކޮވިޑް-19: އުމްރާއަށް މީހުން އައުން ސައޫދީން މަނާކޮށްފި\nއުމްރާގެ އަޅުކަން އަދާކުރުމަށް ގޮސްފައި ތިބި ބަޔަކު ނަމާދުކުރަނީ --\nކޮރޯނާވައިރަހާ ގުޅިގެން އުމްރާގެ އަޅުކަމަށް ސައުދީ އަރަބިއްޔާއަށް އެތެރެވުން އެގައުމުން ވަގުތީ ގޮތުން މަނާކޮށްފިއެވެ.\nސައުދީގެ ފޮރިން މިނިސްޓްރީން ނެރުނު ބަޔާނެއްގައި ބުނީ، އުމްރާގެ އަޅުކަމަށް ނުވަތަ ކީރިތި ރަސޫލާގެ މިސްކިތް، މަސްޖިދުލް ނަބަވީއަށް ޒިޔާރަތްކުރުމަށް އެގައުމަށް ވަންނަ ވަކިވަކި ފަރުދުންނަށް މިއަދުން ފެށިގެން އެގައުމަށް ވަނުން މަނާކޮށްފައިވާ ކަމަށެވެ.\nއޭގެ އިތުރުން ގަލްގު ކޯޕަރޭޝަން ކައުންސިލް (ޖީސީސީ)ގެ ގައުމުތަކުގެ ރައްޔިތުންނަށް އެމީހެއްގެ އައިޑީ ކާޑު ބޭނުންކޮށްގެން ސައުދީ އަރަބިއްޔާއިން އެތެރެވުން އަދި ފުރުން ވެސް ވަނީ މަނާކޮށްފައެވެ.\nސައުދީ ފޮރިން މިނިސްޓްރީގެ ބަޔާނުގައި އިތުރަށް ބުނެފައިވަނީ، ކޮރޯނާވައިރަސް ފެތުރިފައިވާ ގައުމުތަކުން ސައުދީ އަރަބިއްޔާއަށް އަންނަ މީހުންނަށް ޓޫރިސްޓް ވިސާ ދޫކުރުން ވެސް ވަގުތީ ގޮތުން މެދުކަނޑާލަން ނިންމާފައިވާ ކަމަށެވެ.\nއަހަރަކު ގާތްގަނޑަކަށް ހަތް މިލިއަން މީހުން އުމްރާގެ އަޅުކަމަށް ސައުދީ އަށް އެތެރެވާއިރު، ގިނަ މީހުން އެގައުމަށް އެތެރެވަނީ ޖިއްދާ އަދި މަދީނާގެ އެއާޕޯޓްތަކުންނެވެ.\nޗައިނާއިން ފެނި އެންޓާކްޓިކާ ފިޔަވައި ދުނިޔޭގެ ހުރިހާ ބައްރަކަށް ފެތުރިފައިވާ ކޮރޯނާވައިރަސް ޑިޒީސް (ކޮވިޑް-19) މިހާރު ދަނީ މެދުއިރުމަތީގައި ވެސް ހަލުވިކަމާއެކު ފެތުރެމުންނެވެ. އެގޮތުން އީރާނުން އެކަނިވެސް އެ ބަލި ޖެހިގެން 19 މީހުން މިހާތަނަށް ވަނީ މަރުވެފައެވެ. އަދި އިތުރު ގައުމުތަކުން އެ ބަލި ފެންނަމުންދާތީ، ގިނަ ގައުމުތަކުންދަނީ ރައްކާތެރިކަމުގެ ފިޔަވަޅުތައް އަޅަމުންނެވެ.\nމިދިޔަ ޑިސެމްބަރު މަހުގެ ފަހުކޮޅުން ފެށިގެން ޗައިނާއިން ފެތުރެން ފެށި ކޮވިޑް-19، 81،000 އަށްވުރެ ގިނަ މީހުންނަށް ޖެހިފައިވާއިރު އެބަލީގައި 2700 އަށްވުރެ ގިނަ މީހުން ވަނީ މަރުވެފައެވެ. އެ ބަލި ޖެހުނު މީހުންގެ ތެރެއިން މިހާތަނަށް ރަނގަޅު ވެފައިވަނީ 30،400 އަށްވުރެ ގިނަ މީހުންނެވެ.


Gauma muhaathabu kuravvamun Raees keerithi kuravvaifi\nގައުމާ މުހާތަބު ކުރައްވަމުން ރައީސް ކީރިތި ކުރައްވައިފި\nކޮވިޑް-19 އާ ގުޅިގެން މިއަދު ގައުމާ މުހާތަބު ކުރައްވަމުން ރައީސް އިބްރާހިމް މުހައްމަދު ސޯލިހު ކީރިތި ކުރައްވައިފި އެވެ. ރައީސް ކީރިތި ކުރެއްވީ ރައްޔިތުންގެ އެއްބާރުލުމަށް އެދިވަޑައިގަންނަވަމުންނެވެ.\nރައީސް ސޯލިހު، ގައުމާ މުހާތަބު ކުރައްވައި ބަޔާން ދެއްވި ވަގުތު އިންނެވީ ވަރަށް ބޮޑަށް ނުތަނަވަސްވެވަޑައިގެންނެވެ. އެހެންމެ ފަހުން ރައްޔިތުންނަށް އިލްތިމާސްތައް ކުރައްވަމުން ގެންދެވިއިރު ރައީސްގެ އަޑު ހުއްޓި، ވަނީ ކީރިތި ކުރައްވާފަ އެވެ.\nރައީސް އެދިވަޑައިގެންނެވީ އެންމެން ވެސް އެކަކު އަނެއްކަކަށް އޯގާތެރިވެ އިހުސާންތެރިވުމަށެވެ. އަދި މިވަގުތު އާންމު ދިރިއުޅުމަށް ދަތިވި ނަމަވެސް މުޅި މުޖުތަމައުގެ ސަލާމަތަށްޓަކައި ކެތްތެރިވުމަށް ހުރިހާ ރައްޔިތުންގެ ކިބައިން ރައީސް އެދިވަޑައިގެންނެވި އެވެ.\n"ރައްޔިތުންގެ ކިބައިން އެދެނީ ކެތްތެރިވެ އެއްބާރުލުން ދިނުމަަށް، އާންމު ދިރިއުޅުމުގެ ކަންކަމަށް ދަތިތަކާ ކުރިމަތިވާނެ، އެހެން ނަމަވެސް މުޅި މުޖުތަމައުގެ ރައްކާތެރިކަމަށް އެންމެން އެކުގައި މަސައްކަތް ކުރުން މުހިންމު، ހިކުމަތްތެރިކަމާއެކު އެންމެން އެކުގައި މަސައްކަތްކޮށްގެން މިކަމުން އަރައިގަނެވޭނެ،" ރައީސް ވިދާޅުވި އެވެ.\nކޮވިޑް-19 ބަލި ރާއްޖޭގައި ފެތުރުން މަދު ކުރުމަށް ސަރުކާރަށް ކުރެވެން ހުރި ހުރިހާ ކަމެއް ކުރާނެ ކަމުގެ ޔަގީންކަން ވެސް ރައީސް ސޯލިހު މިއަދު ދެއްވި އަސަރުގަދަ ބަޔާނުގައި ވިދާޅުވި އެވެ.\nއޭގެ އިތުރުން، މިވަގުތު ޒަރޫރީ ބޭނުންތަކަށް ބޭނުންކުރަންޖެހޭ ބޭހާއި ކާބޯތަކެތި ރަނގަޅު މިންވަރަކަށް އެބަހުރި ކަމަށާއި، ރައްޔިތުންގެ އެހެނިހެން ޒަރޫރީ ބޭނުންތައް ފުއްދުމަށްޓަކައި އަމަލު ކުރަންވީ ގޮތްތައް ކަމާބެހޭ ފަރާތްތަކުން ހާމަ ކުރަމުންދާނެކަމަށް ރައީސް ވިދާޅުވި އެވެ.\nމާލެއިން ޕޮޒިޓިވްވި މީހާއާ ބައްދަލުވި މީހުން ދެނެގަތުމުގެ މަސައްކަތަށް މުޅި މާލެ ސަރަހައްދު މިހާރު ވަނީ ކުރިއަށްއޮތް 24 ގަޑިއިރަށް ލޮކްޑައުންކޮށްފަ އެވެ.\nއެޗްޕީއޭއިން ނެރުނު އިއުލާނުގައި ބުނީ މާލެ، ހުޅުމާލެ އަދި ވިލިމާލޭގައި އެއްގަމު އުޅަނދު ދުއްވުމާއި މަގު މައްޗާއި އާންމު ތަންތަނަށް ނުކުމެ އުޅުން މަނާވާނެ ކަމަށެވެ. އަދި ޕަބްލިކް ޓްރާންސްޕޯޓް ވެސް ހުއްޓާލަން ވަނީ އަންގާފަ އެވެ. ކުރިއަށް އޮތް 24 ގަޑިއިރަށް މާލެ، ހުޅުމާލެ، ވިލިމާލެ، ތިލަފުށި، ގުޅިފަޅަށް މީހުން އަރާ ފޭބުން ވަނީ މަނާކޮށްފައިވާ ކަމަށް ވެސް އިއުލާނުގައިވެ އެވެ.\nމިހާތަނަށް ރާއްޖެއިން ދިވެހިންގެ ހަ މީހަކު އެ ބައްޔަށް ޕޮޒިޓިވްވެފައިވާއިރު، މިއީ މީހުން ދިރިއުޅޭ ސަރަހައްދަކުން އެ ވައިރަހަށް މީހަކު ޕޮޒިޓިވްވި ފުރަތަމަ ފަހަރެވެ. މީގެ ކުރިން އެ ބަލި ޖެހުނު މީހުންނަކީ ރާއްޖޭން ބޭރުން އައިފަހުން، އެ ބައްޔަށް ޕޮޒިޓިވްވެފައިވާ މީހުނެވެ.\nރައީސް އިބްރާހިމް މުހައްމަދު ސޯލިހު އެޗްޕީއޭ ކޮރޯނާ ވައިރަސް + ކޮވިޑް-19 ކޮވިޑް-19 އިގެ ބަލާއާފާތް އާއްމު ސިއްހަތުގެ ކުއްލި ނުރައްކަލުގެ ހާލަތު ހަތެއް


Raffles ah rebrand Koh Meradhoo alun hulhuvanee | Mihaaru\nދުބާއީގެ ޖުމައިރާ ގްރޫޕުން ހިންގަމުން ގެންދިޔަ ގއ. މެރަދޫ: އެ ރިސޯޓު މާދަމާއިން ފެށިގެން ހިންގާނީ ސިންގޕޫރުގެ އެކޯ ހޮޓެލްސްގެ "ރެފްލްސް" ބްރޭންޑްގެ ރިސޯޓުގެ ގޮތުގައި.\nރެފްލްސް އަށް މެރަދޫ ރީބްރޭންޑްކޮށް އަލުން ހުޅުވަނީ\n31 އޯގަސްޓް 2017 - 17:183comments\nޖުމައިރާ ދެވަނަފުށީގެ ގޮތުގައި ހިންގަމުން އައި ގއ. މެރަދޫ "ރެފްލްސް މޯލްޑިވްސް މެރަދޫ ރިސޯޓް"ގެ ނަމަށް ރީބްރޭންޑްކޮށް އަލުން ހިންގަން ފަށާ ގޮތަށް ހަމަޖައްސައިފި އެވެ.\nޓޫރިޒަމްގެ ޚަބަރުތައް ގެނެސްދޭ ވެބްސައިޓެއްގައި ބުނެފައި ވަނީ ސިންގަޕޫރުގެ އެންމެ ވަރުގަދަ ހޮޓެލް ޗެއިން، އެކޯ ހޮޓެލްސްގެ އެންމެ އަގުބޮޑު ބްރޭންޑްގެ ގޮތުގައި ހިންގަން ފެށުމުގެ ކުރިން ބޮޑު މަރާމާތެއް ކުރަން ނިންމާފައިވާ ކަމަށެވެ. އަދި އެ މަރާމާތަށް ފަހު ރެފްލްސް ބްރޭންޑްގެ ގޮތުގައި ރީ ބްރޭންޑްކޮށް އަލުން ހުޅުވަން ހަމަޖެހިފައި ވަނީ އަންނަ އަހަރުގެ ފަހުކޮޅު ކަމަށް ބުންޏެވެ. ނަމަވެސް މާދަމާ އިން ފެށިގެން އެ ރިސޯޓު ހިންގާނީ އެކޯ ހޮޓެލްސް އިން ކަމަށް ވެސް އެ ވެބްސައިޓްގައި ބުނެފައިވެ އެވެ.\nރެފްލްސް ހޮޓެލް އަކީ ސިންގަޕޫރުގެ އެންމެ ދުވަސްވީ އެއް ހޮޓަލެވެ. މިއީ އެ ކުންފުނިން ރާއްޖޭގައި ހިންގާ ފުރަތަމަ ރިސޯޓެވެ.\nދުބާއީގެ ޖުމައިރާ ގްރޫޕުން ޖުމައިރާ ދެވަނަފުށީގެ ގޮތުގައި ހިންގާ މެރަދޫގައި 37 މޫދު ކޮޓަރި ހުރެ އެވެ.\nއެކޯ ހޮޓެލްސްގެ ޗީފް އޮޕަރޭޓިން އޮފިސަރު ޕެޓްރިކް ބެސެޓް ވިދާޅުވީ ރާއްޖޭގައި އެ ކުންފުނީގެ ފުރަތަމަ ލަގްޒަރީ ރިސޯޓް ހިންގަން ފަށާކަން އިއުލާން ކުރަނީ ވަރަށް ފަޚުރުވެރިކަމާ އެކު ކަމަށެވެ. އަދި މިއީ އޭޝިއާ ޕެސިފިކް ސަރަހައްދުން ދަތުރުކުރާ މީހުންގެ އަދަދު ވެސް ވަރަށް ބޮޑަށް އިތުރުވަމުން އަންނަ ވަގުތެއް ކަމަށް އޭނާ ވިދާޅުވި އެވެ.\n"އެކޯ ހޮޓެލްސް އިން އެ ރިސޯޓުގައި ހިދުމަތް ދޭނީ އަޅުގަނޑުމެންނަށް ލިބިފައިވާ ތަޖުރިބާ އާއި ހުނަރު ބޭނުންކޮށްގެން އަޅުގަނޑުމެން ހިންގާ ރެފްލްސް އާއި ފެއާމޮންޓް އަދި ސޮފިޓެލްސް ބްރޭންޑާ އެއް ފެންވަރަކަށް،" ޕެޓްރިކް ވިދާޅުވެފައިވެ އެވެ.\nމެރަދޫ އަކީ މާލެއާ 400 ކިލޯމީޓަރު ދުރުގައި އޮންނަ ވަރަށް ހިތްގައިމު ރިސޯޓެކެވެ.\nއިތުރު ލިޔުންތައް ޖުމޭރާ ގުރޫޕް ޓޫރިޒަމް ރިސޯޓްތައް ޖުމެއިރާ ދެވަނަފުށި


SunOnline: Corona ge biraa eku AFC ge baeh match tha faskohfi\nކޮރޮނާގެ ބިރާއެކު އޭއެފްސީގެ ބައެއް މެޗުތައް ފަސްކޮށްފި\nޢަބްދުﷲ އައިމަން 05 Feb 2020, 12:32\nއޭއެފްސީ ޗެމްޕިއަންޝިޕް ޓްރޮފީ --\nމިހާރު ފެތުރެމުންދާ ކޮރޮނާ ވައިރަސްއާ އެކު މި އަހަރުގެ އޭއެފްސީ ޗެމްޕިއަންޝިޕުގައި ވާދަކުރާ ޗައިނާ ކުލަބުތަކުގެ މެޗުތައް ފަސްކޮށްފި އެވެ.\nޗައިނާގައި މިހާރުވެސް ނުރައްކާތެރި މިންވަރަކަށް ފެތުރުމެން އަންނަ ނޮވެލް ކޮރޯނާ ވައިރަސްއާ އެކު މުޅި ދުނިޔޭގައި ވެސް ވަނީ ސިއްހީ ކުއްލި ހާލަތު އިއުލާން ކޮށްފަ އެވެ. އެއާ އެކު ޗައިނާގައި އަންނަ މަހު ބާއްވަން ހަމަޖައްސާފައި އޮތް އޭޝިއަން އިންޑޯ އެތުލެޓިކްސް ޗެމްޕިއަންޝިޕް ކެންސަލްކޮށް މާޗު މަހު ބާއްވަން ހަމަޖައްސާފައި އޮތް ވޯލްޑް އިންޑޯ އެތުލެޓިކްސް ޗެމްޕިއަންޝިޕް ވެސް ވަނީ ފަސްކޮށްފި އެވެ.\nއަދި މި މަހާއި އަންނަ މަހު އެ ގައުމުގެ ކުލަބުތަކުން ވާދަކުރާ އޭއެފްސީގެ މެޗުތައް ވެސް ވަނީ ފަސްކޮށްފަ އެވެ. އޭޝިއަން ފުޓުބޯޅަ ކޮންފެޑެރޭޝަނުން އިއްޔެ ބުނީ ޗައިނާގެ ކުލަބުތަކުން ކުރިއަށް އޮތް ދެ މަހުގެ ތެރޭގައި ވާދަކުރާ ހުރިހާ މެޗެއް އޭގެ ފަހަށް ލަސްކުރަން ނިންމާފައިވާ ކަމަށެވެ.\nއެކަމަކު މި މަހުގެ 18 ވަނަ ދުވަހު ތައިލެންޑުގެ ޗިއަންގްރާއީ ޓީމާއި ޗައިނާގެ ބެއިޖިންގް އެފްސީ ވާދަކުރާ މެޗު ފަސްނުކުރާނެ ކަމަށް އޭއެފްސީން ވަނީ ނިންމާފަ އެވެ. ސަބަބަކީ ކޮރޯނާ ވައިރަސް ތައާރަފު ވުމުގެ ކުރިން އެކުލަބުން ޓްރެއިނިންގް ކޭމްޕް ހެދުމަށް ސައުތު ކޮރެއާއަށް ދަތުރުކޮށްފައިވާތީ އެވެ. އެހެން ކަމުން އެ ޓީމުގެ ކުޅުންތެރިން ކޮރޯނާ ވައިރަސްއަށް ކަރަންޓީން ކުރަން ނުޖެހޭނެ ކަމަށް ވެސް އޭއެފްސީން ވަނީ ބުނެފަ އެވެ.\nބެއިޖިންގް އެފްސީގެ އިތުުރުން މިފަހަރުގެ އޭއެފްސީ ޗެމްޕިއަންޝިޕުގައި ދެން ވާދަކުރާ ޗައިނާގެ އިތުރު ތިން ކުލަބަކީ ޝަންގްހާއީ ޝެންހުއާއާއި، ގުއަންޒޫ އެވަގްރާންޑޭ އަދި ޝަންގްހާއީ އެސްއައިޕީޖީ އެވެ.\n"ބައެއް ގައުމުތަކުން، މިސާލަކަށް އޮސްޓްރޭލިއާއިން ވަނީ ޗައިނާގެ ކުލަބުތަކަށް މިވަގުތު އެ ގައުމަށް އެތެރެ ނުވެވޭނެ ކަން އިއުލާން ކޮށްފައި. އެހެން ކަމުން އެ ޓީމުތައް ކުޅޭ މެޗުތައް އެބަ ޖެހޭ ފަސްކުރަން،" އޭއެފްސީން ނެރުނު ބަޔާނެއްގައި ބުނެފައިވެ އެވެ.\nމިހާތަނަށް ކޮރޯނާ ވައިރަސްއަށް ޕޮސިޓިވް ވެފައިވާ 20،630 މީހުން މުޅި ދުނިޔެއިން ވަނީ ފެނިފަ އެވެ. އޭގެ ތެރޭގެ ބޮޑު އިންސައްތަ އަކީ ޗައިނާގެ މީހުން ކަމުގައު ވިޔަސް މި ބަލި އިތުރު 153 ގައުމަކުން މިހާރު ވަނީ ފެނިފަ އެވެ. އިއްޔޭގެ ނިޔަލަށް މި ބަލި ޖެހިގެން 362 މީހުން ވަނީ މަރުވެފަ އެވެ. މީގެ ސަބަބުން، އޮގަސްޓް މަހު ޖަޕާނުގައި ބާއްވާ އޮލިމްޕިކްސް އަށް ވެސް އަސަރުކޮށްފާނެ ކަމުގެ ބިރު އެބައޮތެވެ.


އައިވަރީ ކޯސްޓް ބަލިކޮށް އަލްޖީރިއާ ސެމީ އަށް، މަޑަގަސްކާ ކަޓައިފި\nJuly 12, 2019 11:41:23\nއެފްރިކާ ކަޕް އޮފް ނޭޝަންސްގެ ކުއާޓާ ފައިނަލްގައި ޕެނަލްޓީ ޖަހައިގެން 4-3 އިން އައިވަރީ ކޯސްޓް ބަލިކޮށް އަލްޖީރިއާ އިން ސެމީ ފައިނަލަށް ދަތުރުކުރިއިރު، މި މުބާރާތުގައި މޮޅު ކުޅުމެއް ދައްކަމުން އައި މަޑަގަސްކާ ވަނީ ޓިއުނީޝިއާ އަތުން 3-0 އިން ބަލިވެ ކަޓައިފައެވެ.\nމިއީ ވޭތުވެދިޔަ 29 އަހަރުގެ ތެރޭގައި އަލްޖީރިއާ އިން ސެމީ އަށް ދަތުރުކުރި ދެވަނަ ފަހަރެވެ. އެ ޓީމު އެންމެ ފަހުން މި މުބާރާތް ކާމިޔާބުކުރީ 1990 ވަނަ އަހަރުގައެވެ.\nވާދަވެރި ކުޅުމެއް ފެނިގެންދިޔަ ރޭގެ މެޗު ފެށިގެން ކުރީކޮޅު، އަލްޖީރިއާގެ ގޯލްކީޕަރު ރާއިސް އެމްބޮޅީ ވަނީ އައިވަރީ ކޯސްޓްގެ ފޯވާޑް މެކްސް-އެލައިން ގްރެޑެލް ފޮނުވާލި ދެ ހަމަލާއެއް މަތަކޮށްފައެވެ. އޭގެފަހުން، އަލްޖީރިއާގެ ކެޕްޓަން ރިޔާދް މާރޭޒް ފޮނުވާލި ބޯޅަ ގޯލަށް ނުވަނީ ހަމަކިރިޔާއެވެ. އެކަމަކު، މެޗުގެ 20 ވަނަ މިނެޓުގައި އަލްޖީރިއާގެ ސޮފިއާން ފެގޫލީ ވަނީ އެ ޓީމަށް ލީޑްނަގައިދީފައެވެ.\nފުރަތަމަ ހާފު ނިމުމުގެކުރީން، އައިވަރީ ކޯސްޓަށް ނަތީޖާ ހަމަހަމަކޮށްދިނުމަށް ލިބުނު ދެ ފުރުޞަތުގައި އިސްމާއިލް ޓްރައޯރޭ އާއި ގްރެޑެލް ފޮނުވާލި ހަމަލާތަކުގެ ހުރަހަކަށްވީ ވެސް އަލްޖީރިއާގެ ކީޕަރު އެމްބޮޅީ އެވެ.\nމެޗުގެ ދެވަނަ ހާފުގެ ކުޅުން ފެށިގެން ތިންވަނަ މިނެޓުގައި، އަލްޖީރިއާގެ ލީޑް ފުޅާކުރުމަށް ރަނުގެ ފުރުޞަތެއްލިބި ވަނީ ބޭކާރުވެފައެވެ. އެ ޓީމުގެ ބަގްދާދް ބޫނެޖާ އަށް އައިވަރީ ކޯސްޓްގެ ގޯލްކީޕަރު ސިލްވިއަން ބޮހުއޯ ކުރި ފައުލަކަށް ރެފްރީ ދިން ޕެނަލްޓީ ކާމިޔާބުނުކުރެވުނެވެ. އަލްޖީރިއާގެ ބޫނެޖާ ފޮނުވާލި ޕެނަލްޓީ އައިވަރީ ކޯސްޓްގެ ކީޕަރު ބޮހުއޯ މަތަކުރިއެވެ.\nއޭގެފަހުން، އައިވަރީ ކޯސްޓްގެ ޖޮނަތަން ކޮޖިއާ ފޮނުވާލި ހަމަލާ އަލްޖީރިއާގެ ކީޕަރު އެމްބޮޅީ މަތަކުރިއިރު، ބޫނެޖާ ބޮލުން ފޮނުވާލި ބޯޅަ އައިވަރީ ކޯސްޓްގެ ކީޕަރު ބޮހުއޯ ހުއްޓުވިއެވެ. ނަމަވެސް، މެޗުގެ 62 ވަނަ މިނެޓުގައި ވިލްފްރައިޑް ޒާހާ ދިން ބޯޅައަކުން ކޮޖިއާ ވަނީ އައިވަރީ ކޯސްޓަށް އެއްވަރުކޮށްދީފައެވެ.\nމި މެޗުގެ ފުރިހަމަ ވަގުތުގެ ކުޅުން ހަމަވިއިރު ދެ ޓީމަށްވެސް އިތުރު ގޯލެއް ކާމިޔާބުނުކުރެވުނުއިރު، އިތުރުވަގުތުގެ ދެ ހާފުގައިވެސް ލިބުނު ފުރުޞަތުތަކުގެ ބޭނުންހިފޭގޮތްނުވުމުން ނަތީޖާ ނެރެން ޖެހުނީ ޕެނަލްޓި ޝޫޓްއައުޓްގައެވެ. އެގޮތުން، އަލްޖީރިއާ އިން ފޮނުވާލި ފަސް ޕެނަލްޓީގެ ތެރެއިން ހަތަރު ޕެނަލްޓީ ކާމިޔާބުކުރިއިރު، އައިވަރީ ކޯސްޓަށް ވައްދާލެވުނީ ތިން ޕެނަލްޓީއެވެ. އެ ޓީމުގެ ތަޖުރިބާކާރު ފޯވާޑް ވިލްފްރައިޑް ބޮނީ ފޮނުވާލި ޕެނަލްޓީ އަލްޖީރިއާގެ ކީޕަރު އެމްބޮޅީ މަތަކުރިއިރު، ފަހު ޕެނަލްޓީ ސެރޭ ޑިއޭ ފޮނުވާލުމުން އަމާޒުވީ ގޯލްގެ އަރިމަތީ ދަނޑިއަށެވެ.\nކުއާޓާ ފައިނަލުގައި ރޭ ކުޅުނު އަނެއް މެޗުން ޓިއުނީޝިއާ ވަނީ 3-0 އިން މަޑަގަސްކާ ބަލިކޮށް އެ ޓީމުގެ ހުވަފެންތައް ނިމުމުކަށް ގެނެސްފައެވެ. މި މުބާރާތުގައި ރަނގަޅު ކުޅުމެއް ދައްކަމުން އައި މަޑަގަސްކާ ކޮޅަށް ފުރަތަމަ ހާފުގައި ޓިއުނީޝިއާގެ ފަރްޖާނީ ސަސީ އާއި ޔޫސެފް އެމްސަކްނީ ވަނީ ދެލަނޑުޖަހާފައެވެ. އެ ޓީމުގެ ފަހު ލަނޑު، މެޗުގެ އިތުރުވަގުތުގައި ޖަހައިދިނީ ނާއިމް ސްލިޓީ އެވެ.\nމި މުބާރާތުގެ ސެމީގެ ފުރަތަމަ މެޗުގައި ސެނެގޯލްއާ ދެކޮޅަށް ޓިއުނީޝިއާ ނިކުންނައިރު، ދެވަނަ މެޗުގައި ބައްދަލުކުރާނީ އަލްޖީރިއާ އާއި ނައިޖީރިއާ އެވެ. މި ދެ މެޗުވެސް ކުޅުމަށް ހަމަޖެހިފައިވަނީ މި މަހުގެ 14 ވަނަ ދުވަހުއެވެ.\nއެފްރިކާ ކަޕް އޮފް ނޭޝަންސް އަލްޖީރިއާ އައިވަރީ ކޯސްޓް މަޑަގަސްކާ ޓިއުނީޝިއާ\nJuly 18, 2019 13:46:56\nJuly 20, 2019 12:46:43


ގުރުއާން މުބާރާތުން ވަނަހޯދި އަޝްރަގަށް ސްކޮލަޝިޕެއް\nރާއްޖޭގައި ބޭއްވި ބައިނަލްއަގުވާމީ ފުރަތަމަ ގުރުއާން މުބާރާތުން ތިން ވަނަ ހޯދި އަޝްރަގް ނާޒިރަށް، އިސްލާމިކް ޔުނިވާސިޓީ އޮފް މޯލްޑިވްސް (އައިޔޫއެމް) އިން އިއްޔެ ސްކޮލަޝިޕެއް ދީފި އެވެ.\nރާއްޖޭގެ މަޝްހޫރު ދީނީ އިލްމުވެރިޔާ ޑރ. އަބްދުލް މަޖީދު އަބްދުލްބާރީ އަވަހާރަވުމަކީ ގައުމަށް ކުރިމަތިވި ފޫނުބެއްދޭވަރުގެ ބޮޑު ގެއްލުމެއް ކަމަށް މަޖީދުގެ ބައެއް އަރިސް ބޭފުޅުން މިއަދު ވިދާޅުވެއްޖެ އެވެ.\nއައިޔޫއެމް-މަދީނާ ޔުނިވަސިޓީ ގުޅިގެން މަސައްކަތް ކުރަނީ\nތައުލީމާ ބެހޭ ކަންކަމުގައި ގުޅިގެން މަސައްކަތް ކުރުމުގެ އެއްބަސްވުމެއްގައި، ރާއްޖޭގެ އިސްލާމިކް ޔުނިވަސިޓީ (އައިޔޫއެމް) އާއި މަދީނާގެ އިސްލާމިކް ޔުނިވަސިޓީން އެއްބަސްވުމެއްގައި މިއަދު ސޮއިކޮށްފި އެވެ.\nމަދީނާ ޔުނިވާސިޓީގެ ރައީސް ރާއްޖެ ވަޑައިގެންފި\nމަދީނާގެ އިސްލާމިކް ޔުނިވާސިޓީގެ ރައީސް ޑރ. ހާތިމް އަލް މަރްޒުކީ މިއަދު ރާއްޖެ ވަޑައިގެންފި އެވެ.\n18 އަހަރުން މައްޗަށް މުބާރާތް ހާއްސަކޮށްގެން ނުވާނެ\nގައުމީ ގުރުއާން މުބާރާތް އުމުރުން 18 އަހަރުން މަތީގެ މީހުންނަށް ޚާއްސަ ކުރުމަކީ ހަމަޖެހޭ އުސޫލެއް ކަމަށް ގަބޫލު ނުކުރެއްވޭ ކަމަށް ކުރީގެ އިސްލާމިކް މިނިސްޓަރު ޑރ. މުހައްމަދު ޝަހީމް އަލީ ސައީދު މިއަދު ވިދާޅުވެއްޖެ އެވެ.\nމާލި ނިޒާމެއް ނެތި ޔުނިވަސިޓީ ތަރައްގީއެއް ނުވާނެ\nއަމިއްލަ މާލީ ނިޒާމެއް ނެތި ޔުނިވަސިޓީ ތަރައްގީއެއް ނުކުރެވޭނެ ކަމަށް އިސްލާމިކް ޔުނިވަސިޓީ އޮފް މޯލްޑިވްސް (އައިޔޫއެމް)ގެ ޗާންސެލަރު ޑރ. މުހައްމަދު ޝަހީމް އަލީ ސައީދު ރޭ...\nކޮރަޕްޝަން ހުއްޓުވޭނެ ގޮތް ހޯދަންޖެހޭ: އާދަމް ޝަރީފް\nކޮރަޕްޝަން މަދުކުރެވޭނެ ގޮތްތަކާ މެދު ވިސްނައި ފިކުރު ކުރަންޖެހޭކަމަށް ޑިފެންސް މިނިސްޓަރު އާދަމް ޝަރީފް އުމަރު މިރޭ ވިދާޅުވެއްޖެ އެވެ.\nޑރ. ޒަކަރިއްޔާގެ ދެ ފޮތެއް އައިޔޫއެމް އިން ނެރެފި\nޑރ. އިބްރާހިމް ޒަކަރިއްޔާ މޫސާ ލިޔުއްވި ދެ ފޮތެއް، އިސްލާމިކް ޔުނިވާސިޓީ އޮފް މޯލްޑިވްސް (އައިޔޫއެމް) އިން މިއަދު ނެރެފި އެވެ.\nMarch 07, 2018 8\nއިސްލާމިކް ޔުނިވާސިޓީގެ ވަގުފް ބިނާގެ ބިންގާ އަޅައިފި\nއިސްލާމީ ޔުނިވަސިޓީން ހުޅުމާލޭގައި އިމާރާތް ކުރާ ވަގުފް ބިނާގެ ބިންގާ މިއަދު އަޅައިފި އެވެ.\nމާފަށް އެދުނީ ރޭޕް ކަމަށް ގަބޫލުކުރާތީއެއް ނޫން:އިޔާޒް\nއޭނާ ދެއްވި ޖަވާބެއްގެ މާނަ ނުބައިކޮށް ނެގި މީހުންގެ ފަރާތުން މައާފަށް އެދިވަޑައިގަތީ، ދެމަފިރިންގެ ދޭތެރޭގައި ހިންގާ ކަންތައްތަކަކީ "ރޭޕަށް" ވާނެ ކަމަށް ބުނެ ދައުވާ ކުރާ ފަރާތްތަކަށް ތާއީދު ކުރެއްވުމުގެ ގޮތުން ނޫން ކަމަށް ޝައިޚް ޑރ. މުހައްމަދު އިޔާޒް އަބްދުއްލަތީފް މިއަދު ވިދާޅުވެއްޖެ އެވެ.\nއިސްލާމިކް ޔުނިވާސިޓީ އޮފް މޯލްޑިވްސް (އައިޔޫއެމް)ގެ ކޯސްތަކަށް، ރިކޯޑު އަދަދަކަށް ދަރިވަރުން ކުރިމަތިލައިފި އެވެ.\nއައިޔޫއެމް އިން ހުޅުމާލޭގައި ވަގުފު އިމާރާތެއް އަޅަނީ\nއިސްލާމިކް ޔުނިވާސިޓީ އޮފް މޯލްޑިވްސް (އައިޔޫއެމް) އިން ހުޅުމާލޭގައި ވަގުފު އިމާރާތެއް އަޅަން ނިންމައި އެކަމުގެ އެއްބަސްވުމުގައި ހައުސިން ޑިވެލޮޕްމަންޓް ކޯޕަރޭޝަން (އެޗްޑީސީ) އާއެކު މިއަދު ސޮއިކޮށްފި އެވެ.\nގުރުއާން ހިތުދަސްކޮށްދިނުމުގެ ކޯސް އަންނަ އަހަރު އިސްލާމިކް ޔުނިވަސިޓީ (އައިޔޫއެމް)ގައި ކުރިއަށް ގެންދާނެ ކަމަށާއި އެކަމަކު ގުރުއާން ހިތުދަސްވިކަމުގެ ނުވަތަ ހާފިޒު ކަމުގެ ސަނަދު ދޭނީ ގުރުއާނާ ބެހޭ މަރުކަޒުން ކަމަށް އެ ޔުނިވަސިޓީގެ ޗާންސެލަރު މުހައްމަދު ޝަހީމް އަލީ ސައީދު މިއަދު ވިދާޅުވެއްޖެ އެވެ.\nDecember 14, 2017 23\nލިމްކޮކް ޔުނިވަސިޓީގެ ޝަރަފްވެރި އެވޯޑު ދިވެއްސަކަށް\nމެލޭޝިޔާގެ ލިމްކޮކްވިންގް ޔުނިވަސިޓީގެ އެންމެ ޝަރަފްވެރި އެވޯޑުކަމަށްވާ ޗާންސެލާސް އެވޯޑު ދިވެހި ދަރިވަރަކު މިއަދު ހޯދައިފި އެވެ.\nއައިޔޫއެމް އާއި އެމްއެންޔޫ ގުޅިގެން މަސައްކަތް ކުރަނީ\nއިސްލާމިކް ޔުނިވަސިޓީ އޮފް މޯލްޑިވްސް (އައިޔޫއެމް) އާއި މޯލްޑިވްސް ނެޝަނަލް ޔުނިވަސިޓީ (އެމްއެންޔޫ) ގުޅިގެން މަސައްކަތް ކުރުމުގެ އެއްބަސްވުމެއްގައި މިއަދު ސޮއިކޮށްފި އެވެ.\nއިސްލާމިކް ޔުނިވާސިޓީ އޮފް މޯލްޑިވްސް (އައިޔޫއެމް) އިން އަލަށް ތައާރަފްކުރާ 17 ޕްރޮގްރާމަކާ އެކު، އަންނަ އަހަރުގެ ކޯސްތަކަށް ކުރިމަތިލާން މިއަދު ހުޅުވާލައިފި އެވެ.\nOctober 15, 2017 12\nތިން ސަރަހައްދެއްގައި އައިޔޫއެމްގެ ކެމްޕަސް އަޅަނީ\nރާއްޖޭގެ ތިން ސަރަހައްދެއްގައި އިސްލާމިކް ޔުނިވާސިޓީ އޮފް މޯލްޑިވްސް (އައިޔޫއެމް)ގެ ކެމްޕަސްތަކެއް ގާއިމްކުރަން ނިންމައިފި އެވެ.


Fenuge asarukuri cycle thakah Litus in hiley service dhenee | Mihaaru\nމާލޭގައި މިއަދު ވެހުނު ވާރޭގައިި ގިނަ މަގުތަކެއްގައި ވަނީ ފެންބޮޑުވެފައި\nފެނުގެ އަސަރުކުރި ސައިކަލްތަކަށް ލިޓަސްއިން ހިލޭ ސާވިސް ދެނީ\n05 ޑިސެމްބަރ 2018 - 21:27 10 comments\nމިއަދު ހެނދުނުން ފެށިގެން ހަވީރާ ހަމައަށް މެދުކެނޑުމެއް ނެތި މާލެ އަށް ވެހުނު ބޯ ވާރޭގައި މަގުތަކުގައި އާދަޔާ ޚިލާފަށް ފެން ބޮޑުވެ، އޭގެ އަސަރުކުރި ސައިކަލްތައް ހިލޭ ސާވިސް ކޮށްދިނުމަށް ލިޓަސް އިން ނިންމައިފި އެވެ.\nލިޓަސްގެ މާކެޓިން މެނޭޖަ އާސިފު ރަޝީދު ވިދާޅުވީ، މާލެއަށް ކުރި ވިއްސާރައިގައި ގިނަ ސައިކަލްތަކަކަށް ގެއްލުން ލިބިފައިވާ ކަމަށެވެ. އަދި ސައިކަލްތައް ސާވިސް ކުރުމަށް އެދި ގިނަ ބަޔަކު އެ ކުންފުންޏަށް ގުޅަމުން އަންނަ ކަމަށް އޭނާ ވިދާޅުވި އެވެ.\nއާސިފް ވިދާޅުވިގޮތުގައި، ސައިކަލްތަކަށް ހިލޭ ސާވިސް ދިނުމަށް ނިންމީ ފެންބޮޑުުވުމާ ގުޅިގެން، އާންމުންނަށް އެހީތެރިކަން ފޯރުކޮށްދިނުމުގެ ބޭނުމުގަ އެވެ.\n"މާދަމާ ހެނދުނު 8:30 ން ފެށިގެން ރޭގަނޑު 10:00 އަށް ހިލޭ ސާވިސް ކޮށްދެވޭނެ. ފެނުގެ ތެރޭގައި ސައިކަލް ހުރި ކަން އަންއިގައިދޭ ފޮޓޯއެއް ފަދަ އެއްޗެއް ހިފައިގެން އައުމަކީ ވަރަށް ބޮޑު އެދުމެެއް،" އޭނާ ވިދާޅުވި އެވެ.\nލިޓަސް ސާވިސް ސެންޓަރު ހުންނަނީ ހަދީބީ މަގުގަ އެވެ.\nމާލެއަށް މިއަދު ވެހުނު ބޯ ވާރޭގައި މުޅި ސިޓީގައި ފެން ބޮޑުވެ، ގޭގެ އަށް ފެން ވަދެ، 160 އާއިލާ އަކަށް ވަނީ އޭގެ އަސަރު ކޮށްފަ އެވެ. އަދި ބައެއް އާއިލާތައް ސަރުކާރުން މިހާރު އަންނަނީ ބަލަހައްޓަމުންނެވެ. މީގެ އިތުރުން، ޕާކް ކޮށްފައި ހުރި ސައިކަލްތައް ވެއްޓި ބޮޑެތި ގެއްލުންތަކެއް ވެސް ވެފައި ވެ އެވެ.\nމި ފަހުގެ ތާރީޚެއްގައި މާލޭގެ މަގުތަކުގައި ފެން ބޮޑުނުވާ މިންވަރަށް ފެމް ބޮޑުވުމާ ގުޅިގެން ހާލުގައި ޖެހުނު މީހުންނަށް ސަރުކާރުން މިހާރު އަންނަނީ އެހީތެރިކަން ފޯރުކޮށްދެމުންނެވެ. އަދި ކަލާފާނު ސްކޫލްގައި ވަނީ ނޭޝަނަލް ޑިޒާސްޓަ މެނޭޖްމަންޓް ސެންޓަރުގެ ބައެއް ގާއިމްކޮށްފަ އެވެ.\nއިތުރު ލިޔުންތައް މޫސުން ފެންބޮޑުވުން ލިޓަސް ސާވިސް ސެންޓަރު މާލެ\nބޯކޮށް ވާރޭވެހި މާލޭގައި ފެން ބޮޑުވެއްޖެ


Hukuru Dhuvahuge Mai Kamaai Mathiverikan ހުކުރު ދުވަހުގެ މާތްކަމާއި މަތިވެރިކަން – Ilm Hukuru Dhuvahuge Mai Kamaai Mathiverikan\nހުކުރު ދުވަހަކީ ހަފުތާގެ ތެރެއިން އެދުވަހަކަށްޓަކައި އިރުއަރާ އެންމެ މާތް މަތިވެރި ދުވަހެވެ. އިމާމު މުސްލިމާއި އަޞްޙާބުއްސުނަނިގެ ބައެއް ބޭކަލުން ރިވާކުރެއްވި ޙަދީޘެއްގެ މާނައިގައި ވެއެވެ. “އެދުވަހެއްގެ މައްޗަށް އިރުއެރި އެންމެ ހެޔޮދުވަހެވެ. މާތްﷲ އާދަމުގެފާނު ހެއްދެވީ އެދުވަހުއެވެ. އެކަލޭގެފާނު ސުވަރުގެ ވެއްދެވީ އެދުވަހުއެވެ.”\nހުކުރުދުވަހަކީ އިސްލާމްދީނުގައި ވަރަށް މަތިވެރި މަޤާމެއް ލިބިފައިވާ ދުވަހެކެވެ. އެއީ ހަފުތާގެ ދުވަސްތަކުގެ ސާހިބާއެވެ. އެއީ އިސްލާމީ އުއްމަތަށް ޚާއްޞަކޮށްދެއްވާފައިވާ ދުވަހެކެވެ.\nމާތް ﷲ ރުއްސުންލެއްވި އަބޫ ހުރައިރާ ރަޟިޔަﷲ ޢަންހުގެ އަރިހުން ރިވާވެގެންވެއެވެ. ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘް ކުރެއްވިއެވެ. (أَضَلَّ اللَّهُ عَنْ الْجُمُعَةِ مَنْ كَانَ قَبْلَنَا ، فَكَانَ لِلْيَهُودِ يَوْمُ السَّبْتِ ، وَكَانَ لِلنَّصَارَى يَوْمُ الأَحَدِ ، فَجَاءَ اللَّهُ بِنَا فَهَدَانَا اللَّهُ لِيَوْمِ الْجُمُعَةِ ) رواه مسلم މާނައަކީ: “އަހަރުމެންގެ ކުރީގެ އުއްމަތްތަކުގެ މީސްތަކުން ހުކުރުދުވަހާއި މެދުގައި ޣާފިލުވީއެވެ. ޔަހޫދީންނަށް ހޮނިހިރު ދުވަސް ދެއްވިއެވެ. ނަޞާރާއިންނަށް އާދީއްތަ ދުވަސް ދެއްވިއެވެ. އަހަރުމެންނަށް ހުކުރުދުވަހުގެ ހިޔާތާއި މާތް ކަން ދެއްވިއެވެ.”\nމާތް ﷲ ރުއްސުންލެއްވި އައުސް ބިން އައުސްގެ އަރިއަހުން ރިވާވެގެންވެއެވެ. ނަބިއްޔާ ޞައްލަﷲ ޢަލައިހި ވަސައްލަމަ ޙަދީޘް ކުރެއްވިއެވެ. “ހަމަކަށަވަރުން އެންމެ މާތް ދުވަހަކީ ހުކުރު ދުވަހެވެ. އާދަމް ޢަލައިހިއްސަލާމް ހެއްދެވުނީ އެދުވަހުއެވެ. އެކަލޭގެފާނު އަވަހާރަވީ ވެސް އެދުވަހުއެވެ. ތާޅަފިލި ފުމެވޭނީ ވެސް އެދުވަހުއެވެ. ގިޔާމަތް ވާނީ ވެސް އެދުވަހުގައެވެ. ފަހެ ތިޔަބައި މީހުން ތިމަންކަލޭގެފާނުގެ މައްޗަށް ޞަލަވާތް ކިޔެވުން ގިނަކުރާ ހުށީކަމެވެ. ތިޔަބައިމީހުންގެ ޞަލަވާތް ތިމަންކަލޭގެފާނުގެ އަރިހަށް ހުށަހެޅޭނެއެވެ. ޞަޙާބީން ދެންނެވިއެވެ. އޭ ﷲ ގެ ރަސޫލައެވެ. ކަލޭގެފާނު އަވަހާރަވެ ހަށިގަނޑު ފަނާވެ ދިޔުމަށް ފަހުގައި އަހަރުމެންގެ ޞަލަވާތް ކަލޭގެފާނުގެ އަރިހަށް ހުށަހެޅޭނީ ކިހިނަކުންތޯއެވެ؟ ޙަދީޘް ކުރެއްވިއެވެ. ހަމަކަށަވަރުން ނަބިއްޔުންގެ ހަށިތައް ކެއުން މާތް ﷲ ވަނީ ބިންތަކަށް ޙަރާމް ކުރައްވާފައެވެ.” ( رواه أبو داود )\nހުކުރު ދުވަހުގެ މާތް ކަމުގެ ތެރޭގައި ހިމެނޭ ބައެއް ކަންތައް:\nއެންމެ މާތް ނަމާދު ކަމުގައިވާ ހުކުރުނަމާދު އެދުވަހުގައި ކުރެވޭކަން، އަލްޖުމުޢަތު ސޫރަތުގެ9ވަނަ އާޔަތުގައި މާތް ﷲ ވަޙީ ކުރައްވަވާފައިވާ ވަހީ ބަސްފުޅެއްގެ މާނާގައިވަނީ “އޭ إيمان ވެއްޖެ މީސްތަކުންނޭވެ! ހުކުރުދުވަހު (ހުކުރު) ނަމާދަށް ގޮވައިލާހިނދު ފަހެ، اللَّه ހަނދުމަކުރުމަށް (އެބަހީ: خطبة އަޑުއެހުމާއި، ނަމާދަށް) ތިޔަބައިމީހުން ހިނގައިގަންނާށެވެ! އަދި ވިޔަފާރިކުރުން ހުއްޓައިލާށެވެ! ތިޔަބައިމީހުން ދަންނަކަމުގައި ވާނަމަ، އެގޮތް ތިޔަބައި މީހުންނަށް ހެޔޮކަން ބޮޑެވެ.” (އަލްޖުމުޢަތު ސޫރަތުގެ9ވަނަ އާޔަތް)\nމާތް ﷲ ރުއްސުންލެއްވި އަބޫހުރައިރާގެ ކިބައިން ރިވާވެގެންވެއެވެ. ރަސޫލުﷲ-ޞައްލަﷲ ޢަލައިހި ވަސައްލަމަ- ޙަދީޘް ކުރެއްވިއެވެ. “ފަރްޟު ފަސް ނަމާދާއި، ހުކުރުން ހުކުރަކީ ބޮޑެތި ފާފަތަކަށް އަރައި ނުގަންނަހާ ހިނދަކު އެދެމެދުގައިވާހާ ކަންތަކުގެ ކައްފާރާއެކެވެ.” ( رواه مسلم )\nހުކުރު ވިލޭރޭ ޖަމާޢަތުގައި ކުރެވޭ ފަތިސްނަމާދަކީ ހަފުތާގެ ތެރޭގައި ކުރެވޭ އެންމެ މާތް ނަމާދެވެ. މާތް ﷲ ރުއްސުންލެއްވި އިބްނު ޢުމަރުގެ ކިބައިން ރިވާވެގެންވެއެވެ. ރަސޫލުﷲ-ޞައްލަﷲ ޢަލައިހި ވަސައްލަމަ- ޙަދީޘް ކުރެއްވިއެވެ.\n“މާތް ﷲ ގެ ޙަޟްރަތުގައި އެންމެ މާތް ނަމާދަކީ ޖަމާޢަތުގައި ކުރެވޭ ހުކުރުވިލޭރޭގެ ފަތިސް ނަމާދެވެ.” (رواه البيهقي في “شعب الإيمان” ) ހުކުރު ވިލޭރޭގެ ފަތިސްނަމާދުގައި ފުރަތަމަ ރަކްޢަތުގައި ސަޖިދަ ސޫރަތް އަދި ދެވަނަ ރަކްޢަތުގައި އިންސާނު ސޫރަތް ކިޔެވުމަކީ ސުންނަތެކެވެ. މާތް ﷲ ރުއްސުންލެއްވި އަބޫހުރައިރާ ރިވާ ކުރެއްވި ޙަދީޘެއްގައި ވެއެވެ.\n“ހުކުރުވިލޭރޭ ފަތިސްނަމާދުގެ ފުރަތަމަ ރަކްޢަތުގައި (الم تَنْزِيلُ) އަދި ދެވަނަ ރަކްޢަތުގައި (هَلْ أَتَى عَلَى الإِنْسَانِ حِينٌ مِنْ الدَّهْرِ لَمْ يَكُنْ شَيْئًا مَذْكُورًا) ރަސޫލުﷲ-ޞައްލަﷲ ޢަލައިހި ވަސައްލަމަ- ކިޔަވާ ވިދާޅުވިއެވެ.” (رواه البخاري ومسلم)\nއަލްޙާފިޡް އިބްނު ޙަޖަރު ވިދާޅުވެފައިވެއެވެ. “މިދެސޫރަތް ކިޔެވުމުގެ ޙިކްމަތަކީ އާދަމްގެ ފާނު ހެއްދެވުނު ވާހަކަ އާއި ގިޔާމަތްވުމުގެ ވާހަކަތައް މިދެސޫރަތުގައި ބަޔާންވެފައި ވުމެވެ.”\nހުކުރު ދުވަހު ނުވަތަ ހުކުރުވިލޭރޭ މަރުވާ މީހުން ކައްވަޅުގެ ޢަޛާބުން ސަލާމަތް ކުރައްވައެވެ. މާތް ﷲ ރުއްސުންލެއްވި ޢަބްދިﷲ ބިން ޢަމްރިގެ ކިބައިން ރިވާވެގެންވެއެވެ. ރަސޫލުﷲ-ޞައްލަﷲ ޢަލައިހި ވަސައްލަމަ ޙަދީޘް ކުރެއްވިއެވެ. (مَا مِنْ مُسْلِمٍ يَمُوتُ يَوْمَ الْجُمُعَةِ أَوْ لَيْلَةَ الْجُمُعَةِ إِلا وَقَاهُ اللَّهُ فِتْنَةَ الْقَبْرِ) މާނައަކީ: “ހުކުރު ދުވަހު ނުވަތަ ހުކުރު ވިލޭރޭ މަރުވާ ކޮންމެ މުސްލިމަކު ކައްވަޅުގެ ޢަޛާބުން ސަލާމަތް ކުރައްވައެވެ.”


Hiya flat libunu faraaiythakah STO in haassa promotion eh | ThePress\nހިޔާ ފްލެޓް ލިބުނު ފަރާތްތަކަށް އެސްޓީއޯއިން ހާއްސަ ޕްރޮމޯޝަނެއް\n01 July 2021, 13:59\nއެސްޓީއޯ އިން ހިޔާ ފްލެޓް ލިބުނު ފާރާތްތަކަށް ހާއްސަ ޕްރޮމޯޝަނެއް ކުރިއަށް ގެންދަނީ\nހިޔާ ފްލެޓާއި ސަރުކާރުގެ މަޝްރޫއުތަކުން ފްލެޓް ލިބިފައިވާ ފަރާތްތަކަށް ޚާއްސަކޮށް އެސްޓީއޯ ހޯމް އިމްޕްރޫވްމަންޓުން ހާއްސަ ޕްރޮމޯޝަނެއް ފަށައިފިއެވެ.\nއެސްޓީއޯ އިން މި ޕްރޮމޯޝަން ފަށާފައި ވަނީ މިދިޔަ ބުރާސްފަތި ދުވަހުއެވެ. މި ޕްރޮމޯޝަންގެ ދަށުން ތަފާތު ތިން ޕެކޭޖެއްގެ ތެރެއިން ތަކެތި ބަލައިގަތުމުގެ ފުރުސަތު ކަސްޓަމަރުންނަށް ލިބޭނެ ކަމަށް އެސްޓީއޯއިން ބުނެއެވެ.\nމި ޕްރޮމޯޝަންގެ ދަށުން ފަނަރަ ޕަސެންޓާ ހަމައަށް ޑިސްކައުންޓް ލިބޭ ތިން ޕެކޭޖްތަކަށް ނަން ދީފައި ވަނީ ރިހި، ރަން، އަދި ހުދު ރަނުގެ ނަމުންނެވެ. ޕްރޮމޯޝަން ނިމުމުން ބައިވެރިންގެ ތެރެއިން ގުރުއަތުން ހޮވޭ ފަރާތްތަކަށް ވެސް ފައިސާގެ އިނާމާއި ތަކެތީގެ އިނާމު ދިނުމަށް ވަނީ ހަމަޖެހިފައެވެ.\nއެގޮތުން އެއްވަނައަށް ހޮވޭ ފަރާތަކަށް 20،000 ރުފިޔާ، އަދި ދެވަނައަށް ހޮވޭ ފަރާތަކަށް 10،000 ރުފިޔާގެ ފައިސާގެ އިނާމު ދިނުމަށް ވަނީ ހަމަޖެހިފައި ކަމަށް އެސްޓީއޯ އިން ބުނެއެވެ. އަދި ތިންވަނައަށް ހޮވޭ ފަރާތަށް ކަނޑައަޅާފައި ވަނީ 5،000 ރުފިޔާގެ ވޮއުޗަރރެއް ކަމަށް ވެސް އެސްޓީއޯއިން ބުނެއެވެ. މި ވޮއުޗާގެ ބޭނުންކޮށްގެން އެސްޓީއޯ ހޯމް އިމްޕްރޫވްމަންޓުން ތަކެތި ލިބޭ ގޮތަށް ވަނީ ހަމަޖެހިފައެވެ.\nމި ޕްރޮމޯޝަންގަ ބައިވެރިވެވޭނީ މޯލްޑިވްސް އިސްލާމިކް ބޭންކް، އެމްއެފްއެލްސީ، އަދި ބީއެމްއެލް އިސްލާމިކް މެދުވެރިކޮށް ތަކެތި ނަގާ ފަރާތްތަކަށް ކަމަށް އެސްޓީއޯ އިން ބުނެއެވެ. މީގެ އިތުރުން މި ޕްރޮމޯޝަންގެ ދަށުން ބަލައިގަންނަ ތަކެތި ގެންގޮސް ދިނުމަށް ވެސް ވަނީ ނިންމާފައެވެ.\nމި ޕްރޮމޯޝަންގައި ބައިވެރިވުމަށް ފްލެޓް ލިބިފައިވާ ކަމުގެ ލިޔުން އަދި ފްލެޓް ލިބުނު ފަރާތުގެ ދިވެހިރައްޔިތެއްކަން އަންގައިދޭ ކާޑު ހުށަހަޅަންޖެހެއެވެ.\nހިޔާ ފްލެޓް އެސްޓީއޯ ވިޔަފާރި


ސަޕޯޓިންގ ކޯއެލަވަންސް -1\n1. ސާނަވީ،ނުވަތަ އެއާ އެއް ފެންވަރުގެ އިމްތިޙާނަކުން2މާއްދާއިން ދަށްވެގެން "ޑީ" ގްރޭޑް ލިބިފައި ވުމާއެކު، އޭގެ އިތުރުން 'ސެކެންޑަރީ ސްކޫލް' ނުވަތަ 'ހަޔަރ ސެކަންޑްރީ ސްކޫލް' ސެޓްފިކެޓް އިންތިޙާނުގައި 'ދިވެހި' މި މާއްދާއިން ދަށްވެގެން 'ސީ' ގްރޭޑް ލިބިފައިވުން އަދި މަގާމުގެ މަސައްކަތުގެ ދާއިރާއެއްގައި މަދުވެގެން2އަހަރު ދުވަހުގެ ތަޖުރިބާ ލިބިފައިވުން.\n2. މަތީ ސާނަވީ، ނުވަތަ އެ އާ އެއް ފެންވަރުގެ އިމްތިޙާނަކުން2މާއްދާއިން ދަށްވެގެން 'އީ' ގްރޭޑް ލިބިފައި ވުމާއެކު، އޭގެ އިތުރުން 'ސެކަންޑަރީ ސްކޫލް' ނުވަތަ 'ހަޔަރ ސެކެންޑަރީ ސްކޫލް' ސެޓްފިކެޓް އިންތިޙާނުގައި 'ދިވެހި' މި މާއްދާއިން ދަށްވެގެން 'ސީ' ގްރޭޑް ލިބިފައިވުން.\n3. މަޤާމުގެ މަސައްކަތާ ގުޅޭ ތަޢުލީމީ ރޮންގަކުން ދިވެހިރާއްޖޭގެ ޤައުމީ ސަނަދު ތަކުގެ އޮނިގަނޑުގެ ލެވެލް4ގެ ސަނަދެއް ހާސިލްކޮށްފައިވުން.\nވަޒީފާއަށް އެދޭ ފޯމް ހުރަވީ ސްކޫލްގެ ކައުންޓަރުން ލިބެން ހުންނާނެއެވެ. އަދި ސިވިލް ސަރވިސް ކޮމިޝަނުގެ www.csc.gov.mv ގެ ވެބްސައިޓުން މިފޯމު ޑައުންލޯޑްވެސް ކުރެވޭނެއެވެ. މަޤާމަށް އެދި ހުށަހަޅަންޖެހޭ ތަކެތި ހުށައަޅާނީ 24 ޖޫން 2019 ވާ ހޯމަ ދުވަހު ގެ 12:00 ގެ ކުރިން، ހުރަވީ ސްކޫލް، ހުޅުމާލެއަށެވެ. ވަޒީފާއަށް އެދޭ ފޯމާއި ލިޔުންތައް އީ- މެއިލް މެދުވެރިކޮށްވެސް ބަލައިގަނެވޭނެއެވެ. އީ- މެއިލް އެޑްރެހަކީ info@huravee.edu.mv އެވެ.\nމި މަޤާމަށް މީހަކު ހޮވުމަށް އިންޓަރވިއުކުރުން އޮންނާނީ 24 ޖޫން 2019 އާއި 30 ޖޫން 2019 އާއި ދެމެދުގައެވެ. އިންޓަވިއު އޮންނާނެ ތަނަކާއި ވަގުތު ކެންޑިޑޭޓުންނަށް ދުރާލާ އެންގޭނެއެވެ. ވުމާއެކު ވަޒީފާއަށް ކުރިމަތިލާ ފަރާތްތަކުން، މަތީގައިވާ ތާރީޚްތަކުގައި އިންޓަވިއުއަށް ހާޒިރުވުމަށް ތައްޔާރުވެގެން ތިއްބެވުން އެދެމެވެ.


BREAKING NEWS: Ithuru 1433 Meehun Covid Ah Fassivejje - Vaguthu\nރާއްޖެ އިން އިތުރު 1433 މީހުން ކޮވިޑް-19 އަށް ފައްސިވެއްޖެއެވެ.\nމީގެތެރެއިން މިއަދު ކޮވިޑަށް ފައްސިވީ 594 މީހުންނެވެ. 839 މީހުންނަކީ ކުރިން ކޮވިޑަށް ޓެސްޓްކޮށް ނަތީޖާ ނުލިބި ތިބި މީހުންނެވެ.\nކޮވިޑަށް މިއަދު ޓެސްޓް ކޮށްފައި ވަނީ 4480 މީހުންނެވެ.\nމިހާރު ރާއްޖޭގައި ކޮވިޑް ބަލި މީހުންގެ ގޮތުގައި 16997 މީހުން އެބަތިއްބެވެ. އޭގެތެރެއިން 268 މީހުން ތިބީ ހޮސްޕިޓަލްގައި އެޑްމިޓް ކޮށްފައެވެ.\nމިއަދު ރާއްޖެ އިން ކޮވިޑަށް ޓެސްޓް ކުރި މީހުންގެ ތެރެއިން %31.99 މީހުން ވަނީ ކޮވިޑަށް ފައްސިވެފައެވެ. މިއީ ކޮވިޑަށް ފައްސިވާ މީހުންގެ ނިސްބަތް މިހައި މައްޗަށް އެރި ފުރަތަމަ ފަހަރެވެ.\nރާއްޖެ އިން ކޮވިޑް ޖެހުނު މީހުންގެ ތެރެއިން މިއަދު ބަލިން ރަނގަޅުވެފައި ވަނީ 390 މީހުންނެވެ.\nކޮވިޑް ކޮންޓްރޯލް ކުރަން މާލޭގައި ގިނަ ފިޔަވަޅުތަކެއް މިހާރު އަޅާފައި ވީނަމަވެސް އަދި އެފިޔަވަޅުތަކުގެ ސަބަބުން ކޮވިޑަށް ފައްސިވާ މީހުންގެ އަދަދު މަދުވަމުން އަންނަކަމަކަށް ފާހަގައެއް ނުވެއެވެ.\nމެއި 17, 2021 22:19\nމިކަމުން އަރައި ނުގަތެއްނު. މަގުތައްމަތިން މީހުން މަދެއް ނުވެއެވެ. ގޭގެޔަށް ދިޔުން މަދެއް ނުވެއެވެ. ދެން ވާނެއެތި މިވަނީއެވެ. ސާމްޕަލެއް ގަވާއިދުން ނުނެގޭ. ޓެސްޓެއް ނުކުރެވޭ. ޑޭޓާއެއް އެންޓައެއް ނުކުރެވޭ.\nމެއި 17, 2021 22:30\nސަރުކާރު ކީވެގެންހޭ މިއަދު ކޮވިޑަށް ފައްސިވީ 594 މީހުންނޭ. 839 މީހުންނަކީ ކުރިން ކޮވިޑަށް ޓެސްޓްކޮށް ނަތީޖާ ނުލިބި ތިބި މީހުންނޭ ، މިހެން ނުބުނޭ ޕޮޒިޓިވްވާ މީހުން ގިނަވާތީއޭ ކިޔާފަ ދޮގުހަދާ އޮޅުވާލަން.\nރީއްޗައް ތެދައް ބުނަންވީ ފާއިތުވި 24 ގަޑިއިރުތެރޭ 1433 މީހުން މިއަދު ޕޮޒިޓިވް ވެއްޖޭ، ސަރުކާރު ފެއިލް އެޗްޕީއޭ ފެއިލް...އިސްތިއުފާ.\nމެއި 17, 2021 22:42\nދެން މިހާރު ތިޔަ ދައްކާވާހަކަޔާދިމާނުވާތީ ރައްޔަތުންބިރުވެރިކަން އިހުސާސްވާންފަށާފި ތެދު ދޮގު އޮޅޭ ހިސާބައްކަންތައްތިޔަފަހިވަނީ ރަގަޅު މަުލޫމާތުދީ؟؟\nމެއި 17, 2021 22:43\nމައެމޫނާ ތިޔަ ހައްދަވާ އެއްޗެއް އަޅް ސާފުކޮއްދީބަލަ ރައްޔިތުން ގޭގަ ބަންދުކޮއްފަ ތިޔް ކުރައްވާ ކަމެއްވެސް ބުނެލަދީބަލަ ހެޔޮނުވާނެ ރައްޔިތުންނަށްވެސް ކެއް ވާނީ ވަކިވަރަކައް\nމެއި 17, 2021 22:50\nމައިމޫނާ ޔާ މައިމޫނާގެ ދަރި އެޗްޕީއޭޔާ، ކެރެފާ އިސްތިއުފާ. މި ސަރުކާރު ފެއިލް ވެއްޖެ. މިހާރު އަހަރުންގެ ސާމްޕަލް ނެގިތާ5ދުވަހައް ވުރެ ގިނަވެއްޖެ، އަދިވެސް ނަތީޖާއެއް ނުލިބޭ. ސާމްޕަލް ނަގާން ވެސް، މާމިގިލީ މަރުކަޒުގަ ރޮއި އާދެސް5ދުވަހު ކޮއްގެން އައީ ސާމްޕަލް ނަގާންވެސް. މާމިގިލީ ސިއްހީ މަރުކަޒު ވެސް އޮތީ ފެއިލްވެފަ. ދެފައި ކޮރު ބުޅަލެއް ހިނގާހެން ހިނގަ ހިނގާ..\nމެއި 17, 2021 22:57\nމިލިޔުމުގައިވާގޮތުން މިއަދު ޓެސްޓްކުރި 4480 މީހުންގެތެރެއިން 594 މީހުންދޯ ޕޮޒިޓިވްމިވީ. ބާކީ މީހުންނަކީ ޓެސްޓްކޮށް ނަތީޖާ މިއަދު ލިބުނު މީހުންތާ؟ ލިޔުމުގައި އޮތީ އެގޮތަށްކަމަށް ވިސްނެނީ.\nމެއި 17, 2021 23:03\nމިހާ ރުވެސް ފިހާ ރަތަކާއި މާ ރޓް ތަކުގެ ގިނަ ސްޓާފުން ތިބެނީ ދަތްދޮޅީގަ މާސްކް އަޅައިގެން ހާއްސަކޮށް ރާއްޖެއިން ބޭ ރު ސްޓާފުން.\nހެޔޮނުވާނެ ހުރިހާކަމެއް ގޯހުން ގޯހަށް ނުދަނިސް ތަންދޮރުއެގޭ ގާބިލު ބަޔަކާ ކޮވިޑް ކަަންތައް ހަވާލުކޮއްބަލަ އިއްޒަތްތެރި ރައީސް\nމެއި 18, 2021 00:44\nމިހާރުން މިހާރަށް ސަރުކާރު އިސްތިއުފާ ދީ. އެއްވެސް ކަމެއް ކޮށްނުދެވޭތާންގަ ބަލާ ޖައްސަނީ. ސަރުކާކު މިވަނީ ރައްޔަތުންނަށް އިހުމާލުވެފަ. އެހެން ގައުމު ތަކުގަ މާކުރިން ހަރުކަށި ފިޔަވަޅުތަށް އަޅައިފި އިންޑިއާއިން މިފެތުރޭ އާވައްތަރުގެ ކޮވިޑް ފެތުރިދާނެކަމުގެ ބިރަށް. މިތަނުން ކޮންކަމެއްކުރީ ވާނެއެއްޗެއްވާން ދޫކޮށްލާފަ އޮތީ


އީޕީއެސް ސްކޫލްގެ އައުޓްސްޓޭންޑިންގ ސާވިސް އެވޯޑް3ބޭފުޅަކަށް – EPS School\nEPS School > ޚަބަރު > އީޕީއެސް ސްކޫލްގެ އައުޓްސްޓޭންޑިންގ ސާވިސް އެވޯޑް3ބޭފުޅަކަށް\nއީޕީއެސް ސްކޫލްގެ 50 އަހަރުގެ ތެރޭގައި ސްކޫލަށް އެކިއެކި ރޮނގުރޮނގުން ޚިދްމަތް ކުރެއްވި ބޭފުޅުންނަށް އެބޭފުޅުން ކުރެއްވި ޚިދްމަތްތައް ފާހަގަކޮށް5ކެޓެގަރީ އަކުން 24 ބޭފުޅަކަށް އީޕީއެސް ފައުންޑޭޝަނުންވަނީ އެވޯޑް ދެއްވާފައެވެ. އޭގެ ތެރެއިން އައުޓްސްޓޭންޑިންގ ސާވިސް އެވޯޑް އަރުވާފައިވަނީ3ބޭފުޅުންނަށެވެ. އެއީ އަލްފާޟިލް ހުސްނީ މުޙައްމަދާއި، އަލްމަރްޙޫމް ޙަސަން މުޙައްމަދާއި މިސްޓަރ ކޭ.ސީ. ޕަރަމަލިންގަމަށެވެ.\nއެވޯޑް ދިނުމުގެ ހަފްލާ އޮތީ ރޭ ހޮޓެލްޖެން ގައި އެކަމަށް ޚާއްސަ ކުރެވިގެން ބޭއްވި ހަފްލާއެއްގައެވެ. މިހަފްލާ ޝަރަފްވެރި ކޮށްދެއްވީ ރާއްޖޭގެ ރައީސުލް ޖުމްހޫރިއްޔާ އިބްރާހީމް މުހައްމަދު ޞާލިޙެވެ.\nޙުސްނީ މުޙައްމަދުގެ އެވޯޑާއި ޢާއިލާއިން ހަވާލުވަނީ…\nއަލްފާޟިލް ހުސްނީ މުޙައްމަދަކީ އީޕީއެސް ސްކޫލު ދުށް އެންމެ މަޤްބޫލު އަދި ކާމިޔާބު ހެޑްމާސްޓަރ ކަމުގައި އޭނާގެ ދައުރުގައި ކިޔެވި ގިނަދަރިވަރުން ޤަބޫލުކުރެއެވެ. އޭނާ އަކީ ދަރިވަރުންގެ ސްލޫކާއި އަޚްލާޤް ރަނގަޅުފެންވަރެއްގައި ހިފެހެއްޓުމަށް ޚާއްޞަ ސަމާލުކަމެއް ދެއްވެވި އަދި މަސައްކަތްޕުޅުތަކެއް ކުރެއްވެވި ހިންގުންތެރިއެކެވެ. އޭނާ ދެކެ ޖަހިލުންނުވާ ދަރިވަރަކު އޭރު ސްކޫލުގައި ނެތޭދެންނެވުމަކީ ކުށަކަށް ނުވާނެއެވެ. ކުށްކުރާދަރިވަރުން އިސްލާހުކުމުގައި ދަރިވަރުންނާއި ގުޅޭ އަދަބުތައް ދެއްވަމުން ގެންދެވި ބޭފުޅެކެވެ. މިގޮތުން 100 ފަހަރު އެކަމެއްދެން ނުކުރާނެކަމަށް ބުނެ ފޮޅުވަތްލިއުއްވުމަށާއި އަދި ޕޮއެމް ނުވަތަ ޅެންބައިތު ދަސްކުރަން ފަދަކަންކަން ކުރުމަށް ދަރިވަރުންނަށް އަދަބެއްގޮތުގައި ދެއްވާހެއްދެވިއެވެ. ހެޑް މާސްޓަރުގެ މަޤާމު ފުރުއްވުމުގެ އިތުރުން، އަލްފާޟިލް ހުސްނީ މުޙައްމަދަކީ ހިސާބު މާއްދާ ގިނަ ގްރޭޑް ތަކަކަށް ކިޔަވާދެއްވެވި މޮޅުހިސާބު މުދައްރިސެއްވެސް މެއެވެ.\nމަރުޙޫމް ޙަސަން މުޙައްމަދުގެ އެވޯޑާއި ހަވާލުވީ ޙަސަން މުޙައްމަދުގެ ދަރިކަލުން\nއަލްމަރުޙޫމް ހަސަން މުޙައްމަދަކީ އިސްލާމް މާއްދާ ކިޔަވާދެއްވެވި އަދި ދިވެހި މާއްދާ ކިޔަވާދެއްވެވި މަޤްބޫލު މުދައްރިސެކެވެ. ފިލާވަޅުތައް ނަގާދެއްވުމުގައާއި އޮޅުންފިލުވާދެއްވުމުގައި ދުނިޔެވީ މިސާލު ތަކާއި، ދަރިވަރުން އަޑުއަހާހިތްވާކަހަލަ ވާހަތައް ވިދާޅުވެދެއްވަމުން ކިޔަވާދެއްވެވި، އަދި ހުރިހާދަރިވަރުންނަށްވެސް ވަރަށް އަދުލުވެރިކަމާއެކު ކިޔަވާދެއްވެވި އަދި ދަރިވަރުން ދަސްކުރާފިލާވަޅުތައް ވަރަށްފުރިހަމައަށް ފޮތެއްގައި ލިއުއްވަވައި، އޮޅުވާނުލެވޭނެގޮތަށް ދަރިވަރުންގެ ކުރިއެރުންދާގޮތް ރިކޯޑް ކުރައްވަމުންގެންދެވި މޮޅުމުދައްރިސެކެވެ. ފަހުން އަލްމަރުޙޫމް ހަސަން މުޙައްމަދު ސްކޫލް ގެ ސެކެޓްރީކަމުގެ މަޤާމަށް އައްޔަނުކުރެވި، އޮފީސް ހިންގުމާއި، ހުސްނީ މުޙައްމަދު ވަކިވެވަޑައިގަތުމުން، ދަރިވަރުންގެ ސްލޫކާއި އަދަބު އަޚްލާޤް ބެލެހެއްޓެވުމުގައި ވެސް ޚިދުމަތްކުރައްވަވާފައިވާ ތަފާތު ފަންނުތަކުގެ ބޭފުޅެކެވެ. ދިވެހި ބަހުން ވާހަކަ ދެއްކުމަށާއި، ތަމްސީލު ކުޅުން ފަދަ ކަންކަމުގައި ދަރިވަރުން ތަމްރީނު ކުރައްވަވާފައިވެއެވެ. ސްކޫލުގެ އަހަރީ ކޮންސަރޓް ގައި އެއްފަހަރަކު ވަރަށްކާމިޔާބު ދިވެހި ތަމްސީލެއްވެސް އޭނާ ތައްޔާރުކޮށްދެއްވާފައިވެއެވެ. ޅެންބަހުން ހުށަހެޅިގެންދިޔަ “ކަކުތޯނުދާނެނީ” މި ތަމްސީލް ވެގެންގޮސްފައިވަނީ 1980 ވަނަ އަހަރު ހުށަހެޅުނު އެންމެ މަޤްބޫލު އަދި ކާމިޔާބު ދިވެހި ތަމްސީލަށެވެ.\nމިސްޓަރ ކޭސީ ޕަރަމަލިންގަމްގެ އެވޯޑާއި ޢާއިލާއިން ހަވާލުވީ ދަރިފުޅު ޖޯއީ ޕަރަމަލިންގަމް\nމިސްޓަރ ކޭސީ ޕަރަމަލިންގަމް އީޕީއެސް ސްކޫލަށް ޚިދްމަތް ކުރައްވަން ފެށްޓެވީ 1976 ވަނަ އަހަރުގެ މާޗް މަހުއެވެ. މިސްޓަރ ޕަރަމަލިންގަމް އަކީ، އީޕީ އެސް ސްކޫލްގެ ސްޕޯޓްސް މާސްޓަރކަން ކުރެއްވި ދަރިވަރުންނާ ވަރަށް ގާތުން މަސައްކަތް ކުރެއްވި ބޭފުޅެކެވެ. ކުޅިވަރުގެ ރޮނގުން ވަރަށް ގިނަ ކާމިޔާބީތައް ސްކޫލަށް ހޯއްދަވާ ދެއްވާފައިވެއެވެ. ސްކޫލްގެ ސްޕަވައިޒަރެއްގެ މަގާމްވެސް އަދާކުރެއްވި ޕަރަމަލިންގަމް އަކީ، ގިނަ ވަގުތު ސްކޫލްގެ ހޭދަކުރެއްވި ސްކޫލް ދަރިވަރުންގެ އަޚްލާގީ ކަންކަން ބެލެހެއްޓެވި ދަރިވަރުންގެ ވަރަށް މަގްބޫލު މުދައްރިސަކަށެވެ. ސްކޫލްގެ ކެޑޭޓާއި ބޭންޑްގެ ކަންތައް ވަރަށް ގިނަ ދުވަސް ތަކެއް ވަންދެން ބެލެހެއްޓެވިއެވެ. އިނގިރޭސި ބަހާއި ސޯޝަލް ސްޓަޑީޒް ފަދަ މާއްދާތައްވެސް ކިޔަވާދެއްވާފައި ވެއެވެ. މިސްޓަރ ކޭސީ ޕަރަމަލިންގަމް ވަނީ 33 އަހަރު އީޕީއެސް އަށް ވަރަށް އަގުހުރި ޚިދްމަތް ތަކެއް ކޮށްދެއްވާފައެވެ.


ޒަކާތު ފަންޑުން ދަރިވަރުންގެ ތަޢުލީމަށް އެހީތެރިކަން ފޯރުކޮށްދެނީ\n1 ގަޑި 27 މިނެޓް ކުރިން.\nބެސްޓް އިން ދަ ވޯލްޑް ކެޓަގެރީން އެންމެ މޮޅު ފޮތްތަކުގެ ތެރޭގައި އާކްގެ ފޮތެއް\n1 ގަޑި 41 މިނެޓް ކުރިން.\nނޫސްވެރިންނާއި ގުޅުން ހުރި މުއައްސަސާތައް ހިމޭނުން ތިބުމުން ކަންބޮޑުވޭ – ރާއްޖެ ޓީވީ\n1 ގަޑި 48 މިނެޓް ކުރިން.\nއިންޑިއާއަށް ރާއްޖޭގާއި އަސްކަރީ ބާރު ބޭނުން ކުރެވިދާނެ – ނަސީމް\n2 ގަޑި5މިނެޓް ކުރިން.\nއަމާޒަކީ ވަޒީފާގެ މާހައުލުގައި %100 ދިވެހިންގެ ހިއްސާ އޮތުން – އެސްޓީއޯ ގެ އެމްޑީ\n2 ގަޑި 58 މިނެޓް ކުރިން.\nއަބްދުﷲ ގާޒީ އާއި ތިން ފަނޑިޔާރުންގެ މައްޗަށް އަބުރުގެ ދައުވާކުރަން ނަޝީދު ނިންމަވައިފި\n3 ގަޑި4މިނެޓް ކުރިން.\nނޮވެލްޓީ ބުކް ފެއާގެ ލަކީ ޑްރޯ އޭޕްރީލް އެކެއްގައި\n3 ގަޑި 30 މިނެޓް ކުރިން.\nޕޮލިސް ކްލިނިކް ހުޅުވައިފި\n4 ގަޑި 48 މިނެޓް ކުރިން.\nރ.ފައިނު ބަނދަރު ހެދުމުގެ ޢަމަލީ މަސައްކަތް ހައުސިންގ މިނިސްޓަރ ފައްޓަވައިދެއްވައިފި\n20 ގަޑި 38 މިނެޓް ކުރިން.\nޖަޕާން ގެ އިންފްލޭޝަން ދަށަށް، ޑީފްލޭޝަން މައްޗަށް ދަނީ\n20 ގަޑި 42 މިނެޓް ކުރިން.\nރާއްޖެއަށް އެތެރެ އަދި ބޭރުކުރާ ނަޤުދު ފަައިސާއާ ބެހޭ ޤަވާއިދަށް ކަސްޓަމްސްގެ އޮފިސަރުން އަހުލުވެރިކޮށްފި\n20 ގަޑި 58 މިނެޓް ކުރިން.\nއާތް އަވަރ ފާހަގަ ކުރުމުގެ ގޮތުން ލިންޓެލް އިންވެސްޓްމެންޓުން ސޯޝަލް މީޑިއާ ހަރަކާތެއް ކުރިއަށް ގެންދަނީ\n21 ގަޑި 8 މިނެޓް ކުރިން.\nކަރުދާސް ރޮކެޓު އެއްލައިގެން ތިން ދަރިވަރުން އޮސްޓްރިއާ އަށް\n1 ގަޑި2މިނެޓް ކުރިން.\nއިޓަލީ އަދި ހޮލެންޑް ވެސް ޕޮއިންޓަކުން ފުއްދާލަން ޖެހިއްޖެ\n5 ގަޑި 55 މިނެޓް ކުރިން.\nޕެލޭގެ ރިކޯޑު މުގުރާލުމަށް ނޭމާއަށް އެހީތެރިވާނަން – ޑުންގާ\n6 ގަޑި0މިނެޓް ކުރިން.\nމުހިއްމީ ނަތީޖާއެއް ނޫން، މުހިއްމީ3ޕޮއިންޓް – ލޯވް\n6 ގަޑި6މިނެޓް ކުރިން.\nއަލްބާ 10 ދުވަހަށް ކުޅުމާ ދުރަށް\n7 ގަޑި4މިނެޓް ކުރިން.\nއިޓަލީގެ ކޯޗަށް މަރުގެ އިންޒާރު ދީފި\n7 ގަޑި 10 މިނެޓް ކުރިން.\nސިކުނޑިއަަށް ކެންސަރު ޖެހިފައި ހުރި 11 އަހަރުގެ ކުއްޖަކު ގުނަވަންތައް ހަދިޔާ ކުރަން ނިންމައިފި\n56 މިނެޓް 34 ސިކުންތު ކުރިން.\nއެންމެ ފަހު ވިންދާ ޖެހެންދެންގެ ދެވަނަ ޓްރެއިލަރ ނެރެފި\n1 ގަޑި 50 މިނެޓް ކުރިން.\nބޮޑެތި އެކްޓަރުން ސަނީ ލިއޯން އާއި އެކު މަސައްކަތް ކުރަން ބޭނުމެއް ނުވި: ބޮބީ\n2 ގަޑި 56 މިނެޓް ކުރިން.\nސެލްފީތަކާ ހުރެ ފޯނު ވަގު ފަޅާއަރައިފި\n5 ގަޑި9މިނެޓް ކުރިން.\nނިތްޔާ މެހެރާގެ ފިލްމުގައި އަނުޝްކާގެ ބަދަލުގައި ކެޓްރީނާ\n6 ގަޑި 21 މިނެޓް ކުރިން.\nމީގެ 35 އަހަރުކުރިން ވަގަށް ނެގި ވޮލެޓެއް އޭގެ ވެރިފަރާތަށް ލިބިއްޖެ\n15 ގަޑި 13 މިނެޓް ކުރިން.\nކުރިނބީލައިވް ކުޅުދުއްފުށީއޮންލައިން ބީފަނަރަ ހުވަދޫ ވީކްލީ ސަބްސިޑީޒް މައްސަލާގައި ކުޅުދުއްފުށީ ވިޔަފާރިވެރިން ކަންބޮޑުވެ، އެއްގަލަކަށް އަރައިފި\n1 ގަޑި5މިނެޓް ކުރިން.\n41 ބައިވެރިން ފަހަން ދަސްކޮށްދޭ ކޯހުގައި މިހާތަނަށް ބައިވެރިވެއްޖެ – ކުރިނބީކައުންސިލް\n1 ގަޑި 12 މިނެޓް ކުރިން.\nކުޅުދުއްފުށީގައި މިއަހަރުވެސް އާރތް އަވާރ ވަރަށް ފޯރިއާއެކު ފާހަގަކޮށްފި\n5 ގަޑި5މިނެޓް ކުރިން.\nއާރތް އަވާރ ޕްރޮމޯޓުކުރުމަށް ކުޅުދުއްފުށީގައި ބައިސިކަލް ބުރެއް ބާއްވައިފި\n22 ގަޑި 8 މިނެޓް ކުރިން.\nކުޅުދުއްފުށީގައި އަންހެނުންގެ ފުޓްސަލް މުބާރާތް ފަށައިފި\n1 ދުވަސް3ގަޑި ކުރިން.\nމަސްޖިދުލް ނަބަވީގެ އިމާމު ޝައިހް އިޔާޒުގެ ހާއްސަ ދަރުހެއް ށ. ފުނަދޫގައި ބާއްވައިފި\nސަބްސިޑީޒް މައްސަލާގައި ކުޅުދުއްފުށީ ވިޔަފާރިވެރިން ކަންބޮޑުވެ، އެއްގަލަކަށް އަރައިފި\nމަތިންދާ ބޯޓެއް ރަންވޭއިން ކަހާލައިގެން 25 މީހަކު ޒަހަމްވެއްޖެ\nނައިޖީރިޔާގައި ވޯޓުލާ މަރުކަޒުތަކަށް ހަމަލާދީ 15 މީހަކު މަރާލައިފި\nއީސްޓަރ ބްރޭކް، ތޫފާނީ ބަންދަކަށް\nމާރާމާރީގައި ޒަހަމްވި ޒުވާނާއަށް ފަރުވާ ދިނުމަށްފަހު ދޫކޮށްލައިފި\nރޭގެ މުޒާހަރާ އާއި ގުޅިގެން ހައްޔަރު ކުރީ އެންމެ މީހަކު\nސިޒޭރިއަން ހަދައިގެން ކުއްޖާ ނަގާނަމަ ޖޫރިމަނާ ކުރުމަށް އައިއެސްއިން ނިންމައިފި\nމާލެ މަގުމަތީގެ އަމާންކަމާއި ރައްކާތެރިކަމާއި މެދު ކަންބޮޑުވަން – އަމީތު\nފުލުހުންގެ އަހަރީ ދުވަހުގެ މުނާސަބަތުގައި ދިދަ ނަގައިފި\nމަހްލޫފް ކުޑަގޮޅީގައި ހުންނެވުމުން އަނބިކަނބަލުންގެ ހިތުގެ އުދާސްތައް\nސަރުކާރާ ދެކޮޅަށް ދޮގު ހަބަރު ފަތުރާ ނޫސްވެރިން މަރަން ޖެހިދާނެ ކަމުގެ އިންޒާރު ދީފި\nރޭ ހިންގި މަރާމާރީތަކާއި ގުޅިގެން އެއްވެސް މީހަކު ހައްޔަރެއް ނުކުރަން – ފުލުހުން\nތިކްރީތު ހިފުމަށް ގުރުބާނީތަކެއް ވާން ޖެހޭ – އިރާގު އޮފިސަރު\nވަޅިން ހަމަލާދީ ޒަހަމް ކޮށްލި މީހާ ނިޔާވެއްޖެ\nފުލުހުންގެ އަހަރީ ދުވަހުގެ ތަޙްނިޔާ\nއާތު އަވާ ފާހަގަކޮށްފި\nމާރާމާރިއެއްގައި ޒުވާނަކު ޒަހަމް ކޮށްލައިފި\nވިޔާ ހޮސްޕިޓަލުން ދޫކޮށްލައިފި\n2 އަހަރު 1 މަސް ކުރިން. | ފެބުރުއަރީ 13, 2013\nޑޭވިޑް ވިޔާ - ފޮޓޯ: ސްކައި ސްޕޯޓްސް\nކިޑްނީއަށް ދިމާވި މައްސަލައަކާއި ގުޅިގެން ބާސެލޯނާ އާއި ސްޕެއިންގެ ފޯވާޑް ޑޭވިޑް ވިޔާއަށް ފަރުވާދިނުމަށްފަހު ހޮސްޕިޓަލުން ދޫކޮށްލައިފި އެވެ.\nއުމުރުން 31 އަހަރުގެ ވިޔާ ބާސެލޯނާ ހޮސްޕިޓަލުގައި އެޑްމިޓްކޮށްފައިވަނީ ހޯމަ ދުވަހު އެވެ. އަދި އޭނާ ދޫކޮށްލާފައިވަނީ މިއަދުގެ ވަގުތެއްގައި އެވެ.\n“ޑޭވިޑް ވިޔާ ހޯމަ ދުވަހު ބާސެލޯނާ ހޮސްޕިޓަލުގައި އެޑްމިޓްކުރީ އެތަނަށް (ކިޑްނީ) ތަދުވާތީ.” ބާސެލޯނާއިން ނެރުނު ބަޔާނެއްގައި ބުނެފައިވެ އެވެ.\nބާސެލޯނާއިން ބުނީ އަންގާރަ ދުވަހު ކިޑްނީއަށް ދިމާވި މައްސަލަތައް ހައްލުކުރުމަށްފަހު ހޮސްޕިޓަލުން ދޫކޮށްލާފައިވާއިރު އޭނާގެ ހާލު ރަނގަޅު ކަމަށެވެ. “ވިޔާ ބުދަ ދުވަހު ފަރިތަކުރުންތަކުގައި ބައިވެރިވާނެ، އަދި އޭނާ ކުރިއަށް އޮތް ގްރަނާޑާ މެޗުގައި ފަހަރެއްގައި ކުޅޭނެ.” ބާސެލޯނާއިން ނެރުނު ބަޔާނުގައި އިތުރަށް ބުނެފައިވެ އެވެ.\nކުރިން ވެލެންސިއާއަށް ކުޅުނު ވިޔާ އަދިވެސް ފޯމަކަށް އެޅިފައިނުވާއިރު އޭނާއަށް މިދިޔަ އަހަރުގެ ކުރީކޮޅު ވަނީ ފައި ވެސް ބިންދައިގެން ގޮސްފައެވެ. އެއަށްފަހު ކުޅުމުގެ ތެރެއަށް އައިސް އޭނާއަށް އެކަށީގެންވާ ކުޅުމެއް ނުދެއްކޭތީ ބާސެލޯނާގެ ފުރަތަމަ 11 އިން މިހާރު ޖާގައެއް ނުލިބެ އެވެ.\nFebruary 26, 2015 ޤާސިމް ފުނޑުކޮށްލާތަން ބަލަން ނުތިބޭނަން – އިމްރާންFebruary 24, 2015 ޤާސިމްގެ ފަޅުތައް އަނބުރާ ނެގުން މަޑުޖެއްސުމަށް ސިވިލް ކޯޓުން ނެރުނު ވަގުތީ އަމުރު ހައި ކޯޓުން ބާތިލުކޮށްފިFebruary 3, 2015 ފްލައިމީ އިން އޭޓީއޭއާރު 72 500 މަރުކާގެ އާ ބޯޓެއް ގެންނަނީAugust 14, 2014 ވިލާއަށް ދޫކޮށްފައިވާ ބަރެސްދޫގެ މުއްދަތު އިތުރު ނުކުރަން ނިންމައިފިJune 15, 2013 ކޮންފެޑަރޭޝަން ކަޕްގެ ކުރިން ގޮތެއް ނުނިންމާނަން – ވިޔާ


"ރުޅިފިލުވާ ކޮޓަރި"އެއް ބްރެޒީލުގައި ތައްޔާރު ކޮށްފި\nފާތުމަތު އަނީސާ 22 ފެބްރުއަރީ 2021\nކޮރޯނާވައިރަހުގެ ވަބާ މުޅި ދުނިޔޭގައި ފެތުރިފައިވާއިރު މިކަމުގެ ސަބަބުން ނަފްސާނީ އަސަރުތައް ކުރާ މީހުން ވެސް މަދެއް ނޫނެވެ. ބައެއް މީހުންނަށް ލިބޭ މާޔޫސްކަމާއި ހިތްދަތިކަން ބަދަލުވީ ރުޅިއަށެވެ. މިގޮތަށް އަންނަ ރުޅި ކޮންޓްރޯލް ކުރުމަކީ ގިނަ މީހުންނަށް އެހާ ފަސޭހަ ކަމެއް ނޫނެވެ.\nމިހާރު ބްރެޒީލްގައި މިފަދަ މީހުން "ރުޅިފިލުވާ ކޮޓަރި" އެއް ވަނީ ހަދާފަ އެވެ.\nސައު ޕޯލޯގެ ރަށްބޭރުގައި ހުރި ގުދަނެއްގެ ތެރޭގައި ހަދާފައިވާ މި ތަނުގައި ވަރަށް ވަރުގަދަ ބޮޑެތި މަރުތޭލާއި ބާވެގެން ހަލާކުވެފައި ހުރި ޓީވީ، ކޮމްޕިއުޓަރު، ޕްރިންޓަރު އަދި ތަންތަން ހަލާކުކޮށް ސުންނަފަތިކުރަން ބޭނުންކުރާ މެޝިންތަކާއި ބިއްލޫރި ފުނޑުފުނޑުކުރެވެން ވެސް ހުރެ އެވެ.\nމިތަނަކީ 42 އަހަރުގެ ވެންޑަލީ ރޮޑްރިގޫޒް ކިޔާ މީހަކު ވިޔަފާރި އުސޫލުން ހުޅުވި ތަނެކެވެ. އަދި އޭނާގެ މި ވިޔަފާރި ވަރަށް ރަނގަޅު ވެސް މެއެވެ. ރުޅިގަނޑު ގަދަވެގެން އެ ރުޅި ފިލުވާލަން ބޭނުންވެގެން މިތަނަށް މިހާތަނަށް ވަރަށް ގިނަ ބަޔަކު އައިސްފައިވާ ކަމަށް ރޮޑްރިގޫޒް ބުންޏެވެ. ޚާއްސަކޮށް ކޮރޯނާވައިރަސް ޕެންޑެމިކް ތެރޭގައި މި ތަނުގެ ވިޔަފާރި ރަނގަޅުކަމަށް އޭނާ ބުންޏެވެ.\n"އަހަންނަށް ހީވަނީ މިއީ އެންމެ ރަނގަޅު ދުވަސްވަރުހެން މިފަދަ ތަނެއް ހުޅުވަން. ބައެއް މީހުންނަކީ އެންޒައިޓީ އާއި ސްޓްރެސްގެ ސަބަބުން ވަރަށް ރުޅިގަދަ ވެފައި ތިބޭ މީހުން. އެމީހުން އައިސް މިތަނަށް ވަދެ ރަނގަޅަށް އެއްޗެތި ސުންނާފަތިކޮށް ވަރުބަލިވާއިރު ހުންނަނީ ރުޅިގަނޑު މައިތިރިވެފަ،" ރޮޑްރިގޫޒް ބުންޏެވެ.\nރޮޑްރިގޫޒްގެ "ރޭޖް ރޫމް" ތަޖުރިބާކޮށްލަން ބޭނުންވަނީ ހަމަ އެންމެ 4.64 ޔޫއެސް ޑޮލަރެވެ.\nމިތަނަށް ވަންނައިރު ޕްރޮޓެކްޓިވް ސޫޓު ލާން ޖެހެ އެވެ. އަދި ހެލްމެޓް ވެސް އަޅަން ޖެހެ އެވެ. މިތަނަށް ވަންނަ މީހުން އެމީހުންގެ ހިތުގައި އުފެދިފައިވާ ޖަޒުބާތުތައް ފާރުތަކުގައި ލިޔެވޭނެ އިންތިޒާމް ވަނީ ހަމަޖައްސާފައި ހުރެ އެވެ.\nރޮޑްރިގޫޒް ބުނި ގޮތުގައި އޭނާގެ ކްލައިންޓުންގެ ތެރެއިން އެންމެ ގިނަ މީހުން ރުޅިގަދަ ވެގެން އުޅެނީ "ކުރީގެ ލޯބިވެރިޔާ"، "ކުރީގެ ފިރިމީހާ"، "ކޮރަޕްޝަން"، އަދި "ވަޒީފާގައި ޖެހޭ މައްސަލަތަކުގައި" ކަމަށެވެ.\nމިތަނަށް އައިސް ރުޅިގަނޑު ފިލުވާލި އެކަކީ 40 އަހަރުގެ އެލެކްސެންޑްރަ ޑި ކާވަޅޯ އެވެ. އޭނާއަކީ އެޑްވަޓައިޒިން ދާއިރާގައި މަސައްކަތްކުރާ މީހެކެވެ. ކޮންމެ ދުވަހަކު އޮފީހަށް ދާން ކާރުގައި އޭނާ ދެ ގަޑިއިރުގެ ދަތުރެއް ކުރަން ޖެހެ އެވެ. އަދި އެނބުރި އަންނަން ވެސް އެހާ ވަގުތު ނަގަ އެވެ. އޭނާ ބުނި ގޮތުގައި އޭނާގެ ހާސްކަން ގުޅިފައިވަނީ ސިއްހަތާ އެވެ. ޕެންޑެމިކް ތެރޭގައި ސިއްހަތަށް ވާނެ ގޮތެއް ނޭނގިގެން އޭނާ އިންތިހާއަށް ހާސްވެ އެވެ. އެހެންވެ މިތަނަށް އައިސް "ރޭޖް ރޫމް"ގައި ރަނގަޅަށް އެއްޗެތި ސުންނާފަތިކުރަން ވަގުތު ހޭދަކޮށްލުމުން އޭނާގެ ހިތަށް ވަރަށް ބޮޑަށް ލުއި ލިބިއްޖެ ކަމަށް މި މީހާ ބުންޏެވެ.\nލޫސިއާނާ ހޮލިންޑާ، 35، އަކީ ވަޒީފާއެއް ނެތި އުޅޭ ދެ ދަރިންގެ މަންމަ އެކެވެ. އޭނާ ބުނީ އައިސްފައިވާ ހުންނަ ރުޅިގަނޑު "ރޭޖް ރޫމަށް" ވަދެ ދުއްވާލަން އޭނާއަށް ހުރިހާ ގޮތަކުން ވެސް މާ ހިތްހަމަޖެހޭ ކަމަށެވެ.\n"މަންމައަކަށް ވެފައި ކުދިން ތިބީމަ އެކަށީގެންވާ ގޮތަށް ވަޒީފާއެއް އަދާ ނުކުރެވޭތީ އަހަރެން ވަރަށް ބޮޑަށް ސްޓްރެސްވޭ. އަހަރެން ބޭނުމެއް ނޫން އަހަރެން އަންނަ ރުޅި ދަރިންނަށް ނުވަތަ އެނޫން ވެސް މީހަކަށް ބާލުވާކަށް. އަހަންނަކީ ރުޅިއައިމަ އެއްޗެތި ތަޅާ ސުންނާފަތިކުރަން ބޭނުންވާ މީހެއް. އެހެންވީމަ މިތަނަށް އައިސް އެއްޗެތި ސުންނާފަތިކޮށްގެން ރުޅިގަނޑު ދުއްވާލަން އެހީތެރިކަން ލިބޭ،" ލޫސިއާނާ ބުންޏެވެ.\nއަރުޝީފަށް ނެގީ 23/02/2021 09:45\nއެންމެފަހުން އަޕްޑޭޓްކުރީ 23/02/2021 09:45\nމުއިއްޒުއާ ޒޫމް މެދުވެރިކޮށް ބައްދަލުކޮށްލުމުގެ ފުރުސަތު މިރޭ އޮންނާނެ!\nމުއައްލިމް އިބްރާހިމް 12 މިނެޓު ކުރިން\nސަރުކާރުން ފުރުސަތު ދޭނީ ސުލްހަވެރި ސިޔާސީ އެއްވުންތަކަށް: އިމްރާން\nއަޒްހާން އިބްރާހިމް 50 މިނެޓު ކުރިން\nފުރަތަމަ އެކްސިޑެންޓުން ސަލާމަތްވީ ކިރިޔާ، ދެ ވަނަ އެކްސިޑެންޓުގައި މަރު\nމާލޭގައި ޖަމާޢަތުގައި ނަމާދުކުރުން މެދުކަނޑައިލުމާއި ގުޅޭ ގޮތުން މަޝްވަރާކޮށްްފި


ޢަރަފާތް (ޙައްޖު) ދުވަހުގެ މަތިވެރިކަން.\nآدم نشان بن علي آدم المالديفي 13 އޮކްޓޯބަރު 2013 ފަހެ ޢަރަފާތް ދުވަހަކީ މަތިވެރިވެގެންވާ ދުވަސްތަކުގެ ތެރެއިން އެއްދުވަހެވެ. އެދުވަހަކީ ﷲ ތަޢާލާ ދުޢާ އިޖާބަ ކުރައްވާ ދުވަސްތަކުގެ ތެރެއިން ދުވަހެކެވެ. އެދުވަހަކީ ﷲ ތަޢާލާ މިމަތިވެރި ދީން ފުރިހަމަ ކުރެއްވެވި ދުވަސްވެސްމެއެވެ. އަދި އެދުވަހަކީ ﷲ ތަޢާލާ އެދުވަހުގެ ކަންތައްތައް މަތިވެރި ކުރައްވާފައިވާ ދުވަހެކެވެ. އަދި އެދުވަހަކީ މީސްތަކުންގެ ފާފަ ފުއްސަވައި ނަރަކައިން ދިންނަވާ ދުވަހެކެވެ. އިތުރަށް ވިދާޅުވޭ... about ޢަރަފާތް (ޙައްޖު) ދުވަހުގެ މަތިވެރިކަން.\nTags: ilmee ވެރިމީހާއާ ދެކޮޅަށް ނުކުމެ ވެރިކަން ވައްޓާލެވިދާނެ ހެއްޔެވެ؟ - ދެވަނަ ބައި\nދީނީ ނިއުސް 24 ޖޫން 2013 އެބައެއްގެ ކިބައިން ސާފު ފާޅުވެގެންވާ ކުފުރު ފެނިއްޖެ ވެރިންނާއި އިދިކޮޅަށް ނުކުތުމާއި ބެހޭގޮތުން ޝެއިޚް ބިން ބާޒް އަދި ޝެއިޚް ޢުޘައިމީން رحمها الله ގެ ފަތުވާ!\nލިޔުނީ: ابن علي المديني.\nދެން އަޅުގަނޑު ތަރުޖަމާ ކޮށްލަން މިޤަޞްދުކުރަނީ މިޤަރުނު ދުށް އެންމެބޮޑު ދެދަންނަ ބޭކަލުންކަމުގައިވާ الشيخ عبد العزيز بن عبد الله بن باز (رحمه الله) އާއި الشيخ محمد بن صالح العثيمين (رحمه الله)، މި މައްސަލައާއި ބެހޭގޮތުން ދެއްވާފައިވާ ދެފަތުވާއެކެވެ.\nالشيخ عبد العزيز بن عبد الله بن باز (رحمه الله) ގެ ފަތުވާ: އިތުރަށް ވިދާޅުވޭ... about ވެރިމީހާއާ ދެކޮޅަށް ނުކުމެ ވެރިކަން ވައްޓާލެވިދާނެ ހެއްޔެވެ؟ - ދެވަނަ ބައިTags: ilmee ފަހުގެ ލިޔުންތައް\nޢަރަފާތް (ޙައްޖު) ދުވަހުގެ މަތިވެރިކަން. ވެރިމީހާއާ ދެކޮޅަށް ނުކުމެ ވެރިކަން ވައްޓާލެވިދާނެ ހެއްޔެވެ؟ - ދެވަނަ ބައި ވީޑިއޯ: ހަމައެކަނި ހިތުން ޤަބޫލުކޮށްލުމުން މުސްލިމަކަށް ވެވޭނެހެއްޔެވެ؟ الرئيس السابق لجزر المالديف، محمد نشيد يصف بأن ثقافة الحجاز والأيديولوجيات السعودية هي الإسلام المتطرف ވެރިމީހާއާ ދެކޮޅަށް ނުކުމެ ވެރިކަން ވައްޓާލެވިދާނެ ހެއްޔެވެ؟ - ފުރަތަމަ ބައި ސިޔާސަތަކީ ކޮބާ؟ އިސްލާމްދީނާއި، ވެރިކަމާއި ސިޔާސަތާއި ހުރި ގުޅުން. ޢިލްމީ ލިޔުން\nޢަރަފާތް (ޙައްޖު) ދުވަހުގެ މަތިވެރިކަން. ވެރިމީހާއާ ދެކޮޅަށް ނުކުމެ ވެރިކަން ވައްޓާލެވިދާނެ ހެއްޔެވެ؟ - ދެވަނަ ބައި ވެރިމީހާއާ ދެކޮޅަށް ނުކުމެ ވެރިކަން ވައްޓާލެވިދާނެ ހެއްޔެވެ؟ - ފުރަތަމަ ބައި ސިޔާސަތަކީ ކޮބާ؟ އިސްލާމްދީނާއި، ވެރިކަމާއި ސިޔާސަތާއި ހުރި ގުޅުން. ފޮތް: ޖިންނި މޮޔަވުމަކީ ޙަޤީޤަތެއް! ޢާއްމު ލިޔުން\nالرئيس السابق لجزر المالديف، محمد نشيد يصف بأن ثقافة الحجاز والأيديولوجيات السعودية هي الإسلام المتطرف ޤިޔާމަތުގެ ޢިލްމު އުފާވެރިކަމަށް ފިޔަވަޅުތަކެއް (1) މާތްﷲ އަށް އަޅުވެތިވޭ!! اتق الله حيثما كنت...!! "ތިބާ ވީ ކޮންމެ ތާކުމެ މާތްﷲ ސުބުޙާނަޙޫ ވަތަޢާލާއަށް ބިރުވެތިވާށެވެ." ( ދެވަނަ ބައި ) "ސިޔާސީ މީހުން" ދީނަށް ފުރައްސާރަ ކުރަންފެށީ މިއަދަކުއެއް ނޫނެވެ. ވާހަކަ\nކަދުރު އޮށެއްގެ ބަދަލު... ޒިނޭގެ ހިތިރަހަ.....! ގަނޑުވަރު... ނަމޫނާ ލިބިގަންނަން ވީ ގޮތުގެ ނަމޫނާ ...!! ދަރިފުޅާ..! އެއީ ކޮންއެއްޗެއްހެއްޔެވެ ؟ ޚަލީފާ އަލްމަހްދީގެ ޙިކުމަތްތެރިކަން. ޅެން\nތަޥްބާވަމެވެ... ޑިމޮކްރަސީ އައީ.... މަސްތީ އިންސާނާ މުސްލިމް އުޚްތާ. ބަލަ...! ދެންވެސްކިޔަނީ އިސްލާމުންނޭ !!! އޯޑިއޯ ވީޑިއޯ\nވީޑިއޯ: ހަމައެކަނި ހިތުން ޤަބޫލުކޮށްލުމުން މުސްލިމަކަށް ވެވޭނެހެއްޔެވެ؟ ވީޑިއޯ: ނަޞޭޙަތުގެ ބަސްކޮޅެއް...ވަކިވާންޖެހުމުން! ވީޑިއޯ: ޝެއިޚް ބަކުރުބެ އަވަހާރަވުން! އަނެއް ފިކުރު - 19 ވަނަ ޕްރޮގްރާމް: އަންހެނުންނާއި ކުޑަކުދިންނަށް ކުރެވެމުންދާ ޖިންސީ ގޯނާ! ވީޑިއޯ: ރަސޫލުﷲ صلى الله عليه وسلمގެ މިސްކިތްކޮޅުން - ފުރަތަމަ ބައި (ތައުޙީދު) ވީޑިއޯ: އަޅުގަނޑުމެންގެ ދަރީން މިފަދަ ކުދީންނަށް ނުހެދެންވީ ކީއްވެހެއްޔެވެ؟ ސުވާލާއި ޖަވާބު\nޤަބުރުސްތާނުގައި ހުންނަ ގަސްގަހުގެ ތަރުކާރީއާއި މޭވާ ކެއުމުގެ ޙުކުމް. ކައިވެނި އަލުން ރުޖޫޢަ ކުރުން. ސަލަފިއްޔަތާއި އަހްލުއްސުންނާ ވަކިކޮށް ފަރަޤު ކުރުން ހުއްދަވެގެން ނުވެއެވެ. ފަޖްރުވުމުގެ މިނެޓްކޮޅެއް ކުރިން އިމްސާކު ކުރުމަކީ (ކެއުން ބުއިން ހުއްޓާލުމަކީ) ބިދުޢައެކެވެ. މުޞައްލަމަތީގައި ކީރިތި ޤުރުއާން ބޭއްވުމުގެ ޙުކުމަކީ ކޮބައިތޯއެވެ؟ ރާއްޖޭގެ ބޭންކެއްގައި ފައިސާގެ އެކައުންޓެއް ހުޅުވުމަކީ ހުއްދަކަމެއްހެއްޔެވެ؟ މިސައިޓްގައިވާ ލިޔުންތައް އެއްވެސް އުނިއިތުރު ކުރުމެއްނެތި ބޭނުން ކުރުމުގެ ހައްޤު ކޮންމެ މުސްލިމަކަށްވެސް ލިބިގެންވެއެވެ. © 1428 (2007) - 1433 (2012)


Moosumah annan badhalu thakah meehun heylun theri kuran beynun\nމޫސުމަށް އަންނަ ބަދަލުތަކަށް މީހުން ހޭލުންތެރިކުރަން ބޭނުން: ބޫމީ\nމޫސުމަށް އަންނަ ބަދަލުތަކާއި ބެހޭގޮތުން މީހުން ހޭލުންތެރިކުރުވާ އަދި ދިމާވާ މޫސުމީ ކާރިސާތަކުގައި އެހީވުމަށް އިންޑިޔާއިން މިހާރަށް ވުރެ ބޮޑު ރޯލެއް އަދާކުރަން ބޭނުންވާކަމަށް ކާމިޔާބު ބަތަލާ ބޫމީ ޕެޑްނޭކަރު ބުނެފިއެވެ.\nއެމެރިކާގެ ނިއުޔޯކްގައި އޮތް ކްލައިމެޓް ވީކްގައި ވާހަކަ ދައްކަމުން ބޫމީ ބުނީ އޭނާއަކީ ކުޑައިރުއްސުރެ މޫސުމީ ކަންކަމާއި ބެހޭގޮތުން ދިރާސާކޮށް މައުލޫމާތު ހޯދާކަމަށެވެ. ކްލައިމެޓް ވީކްގައި އޭނާގެ ސެޝަން އަކީ ސެލެބްރިޓީންފަދަ މީހުންގެ މަގުބޫލްކަން ހޯދާފައިވާ ފަރާތްތަކުން މޫސުމަށް އަންނަ ބަދަލުތަކާއި ބެހޭގޮތުން ހޭލުންތެރިކަން އިތުރުކުރުމަށް ކުރެވިދާނެ ކަންތައްތައް ހިއްސާކުރުމެވެ.\nއެގޮތުން ބޫމީ ބުނީ އޭނާއަކީ އެފަދަ ކަންކަމުގައި މީހުންނަށް ވާހަކަ ދައްކާ ހޭލުންތެރި ކުރެވިދާނެ މީހެއްކަމަށާއި އެނާ ދައްކާ ވާހަގަ އަހާނެ ބަޔަކު ތިބޭނެ ކަމަށެވެ. އެހެންކަމުން ލިބިފައިވާ މަޝްހޫރުކަން އިންސާނިއްޔަތަށް ހޭދަކުރަން ބޭނުންވާކަމަށް ބޫމީ ބުންޏެވެ.\nމޫސުމަށް އަންނަ ބަދަލުތަކަކީ ތޯތޯ ކަމެއްކަމުގައި މީހުން ދެކޭ ދެކުން ބަދަލުކޮށް އެފަދަ ކާރިސާތައް މަދުކުރުމަށް ކުރެވެން ހުރިހާ މަސައްކަތެއް ކުރުން މުހިއްމުކަން ބޫމީ ފާހަގަ ކުރިއެވެ.\nކޮވިޑްގައި އެންމެން ގޭގައި ބޭތިއްބުންވީ އުނދަގޫ ކަމަކަށް: އަމީތާބް\nޔަމީގެ ނޭނގޭ ވާހަކަ އެއް\nނެހާއަށް މިފަހަރު ފިރިހެން ކުއްޖެއް


SunOnline: 39 aharu vandhen Messi ah kulheveyne: Xavi\nޢަބްދުﷲ އައިމަން 05 May 2020, 16:47\nބާސެލޯނާގެ ކުރީގެ މިޑްފީލްޑަރު ޒަވީ ހަނެންޑެޒް މެސީ ގައިގައި ބައްދާލައިގެން ---\nބާސެލޯނާގެ ކެޕްޓަން ލިއޮނެލް މެސީއަށް 39 އަހަރުވަންދެން ފުޓުބޯޅައިގެ އެންމެ އުހުގައި ހިފަހައްޓާލެވޭނެ ކަމަށް އެ ކުލަބުގެ ކުރީގެ ކެޕްޓަން ޒަވީ ހަނެންޑެޒް ބުނެފި އެވެ.\nދުނިޔޭގެ މޮޅު ކުޅުންތެރިޔާގެ މަގާމު އެންމެ ފަހުން ވެސް ހޯދި މެސީގެ މިހާރުގެ އުމުރަކީ 32 އެވެ. މިއަހަރުގެ ޖޫން މަހު އޭނާއަށް 33 އަހަރުވާއިރު އަދިވެސް އެފެންވަރަށް އިތުރު ކުޅުންތެރިއަކަށް ނުކުޅެވޭ ކަމަށް ގިނަ ބަޔަކު ބުނެ އެވެ. އެކަން ރަމްޒުކޮށްދޭ ވަރުގަދަ އެއް ހެއްކަކީ މިހާރު ކުރިއަށްދާ ސީޒަނުގައި ވެސް އޭނާ 24 ގޯލު ޖަހާފައިވުމެވެ.\nބާސެލޯނާގެ ސްކޮޑުން ޖާގަ ލިބެން ފެށުމާ އެކު މެސީއަށް އެންމެ ބޮޑު އެހީތެރިކަމެއްވި ކުޅުންތެރިއެއްގެ ގޮތުގައި މެސީ އަބަދުވެސް ފާހަގަ ކުރާ އެއް ނަމަކީ ޒަވީ އެވެ. އެކުގައި 10 ވަރަކަށް އަހަރު ކުޅެ މުޅި ޔޫރޮޕް ޑޮމިނޭޓް ކުރުމަށްފަހު ޒަވީ ބާސެލޯނާ ދޫކޮށްލީ 2015 ވަނަ އަހަރު އެވެ. އެއާ އެކު ބާސެލޯނާ މުޅިންހެން މެސީއަށް ބަރޯސާވި ކަހަލަ އެވެ.\n"ކުރިއަށް އޮތް ފަސްވަރަކަށް ހަވަރަކަށް ސީޒަން އަދި މެސީއަށް މޮޅަށް ކުޅެވޭނެ،" އިންސްޓްގުރާމް ލައިވް ވީޑިއޯއެއްގައި ވާހަކަ ދައްކަމުން ޒަވީ ބުންޏެވެ.\nޒަވީ ބުނީ މެސީއަކީ އޭނާގެ ހަށިގަނޑަށް ވަރަށް ރަނގަޅަށް ފަރުވާތެރިވާ ކުޅުންތެރިއެއް ކަމަށެވެ. އެހެން ކަމުން މެސީގެ އުމުރުން 39 ވަރަކަށް އަހަރުވަންދެން ވެސް ރަނގަޅު ފޯމެއްގައި ކުޅެވިދާނެ ކަމަށް ގަބޫލު ކުރާ ކަމަށެވެ.\n"ހަމަ ޔަގީނުންވެސް ގަތަރުގެ ވޯލްޑް ކަޕުގައި މެސީ ކުޅޭނެ."\nދާދި ފަހުން ބާސެލޯނާގެ ކޯޗުގެ މަގާމު ހުސްވުމުން އެކުލަބުން ވަނީ ގަތަރުގެ އަލް ސައްދު ކުލަބަށް ކޯޗުކަށް ކޮށްދެމުން އަންނަ ޒަވީއަށް ހުށައެޅުންތަކެއް ހުށައަޅާފަ އެވެ. އެކަމަކު އެ ހުށައެޅުން ޒަވީ އޭރު ގަބޫލު ނުކުރުމުން ބާސެލޯނާގެ ކޯޗަކަށް ހަމަޖެއްސީ ކީކޭ ސެޓިއެން އެވެ.\n"ބާސެލޯނާއަށް ކޯޗުކަން ކޮށްދިނުމަކީ އަހަރެންގެ ހުވަފެނެއް. އެކަމަކު އަދި އެކަމަށް މާ އަވަސް. އެކަހަލަ ބޮޑުކަމަކާ ހަވާލުވާ އިރު ތަޖުރިބާ ވެސް ވަރަށް މުހިއްމު. އެހެންވެ އޭރުގެ ހުށައެޅުމަށް ދެކޮޅު ހަދަން ޖެހުނީ." ޒަވީ ބުންޏެވެ.\nޒަވީ ބުނީ އޭނާ ލަފާ ކުރާ މުއްދަތަށް މެސީ ކުޅެފި ކަމަށްވާނަމަ މެސީއަށް އިރުޝާދު ދިނުމަށް ބާސެލޯނާގެ ކޯޗަކަޑް ހުރުމަކީ ވަރަށް ބޮޑު އުންމީދެއް ކަމަށެވެ.


velenciage coach akh athi\nވެލެންސިއާގެ ކޯޗަކަށް އާތި\nއާތީ އެންމެ ފަހުން އިރުޝާދު ދިނީ މިދިޔަ ސީޒަނުގައި ޓީސީ ސްޕޯޓްސް ކުލަބަށެވެ. އެކަމަކު ޓީސީއަށް ކުރިމަތިވި މާލީ ހާލަތާއެކު މިދިޔަ އަހަރުގެ ސެޕްޓެމްބަރު މަހު އާތީ ވަނީ އެ ކުލަބުން އިސްތިއުފާ ދީފައެވެ. މީގެ އިތުރުން އާތީވަނީ ގައުމީ އަންހެން ފުޓްބޯޅަ ޓީމުގެ ކޯޗެއްގެ ގޮތުގައި ގިނަ ދުވަސްތަކެއް ވަންދެން މަސައްކަތް ކުރައްވާފައެވެ.\nއައު ސީޒަން ޑިސެމްބަރ މަހު ފެށުމަށް ފުޓްބޯޅަ އެސޯސިއޭޝަން އޮފް މޯލްޑިވްސް (އެފްއޭއެމް) އިން އަންނަނީ މަސައްކަތް ކުރަމުންނެވެ. ސީޒަން ހުޅުވުމުގެ ގޮތުން ކުޅޭ ޗެރިޓީ ޝީލްޑް މެޗު ޑިސެމްބަރ މަހުގެ 8 ވަނަ ދުވަހު ކުޅުމަށް މަސައްކަތް ކުރަމުން އަންނައިރު މި މެޗުގައި ބައްދަލުކުރާނީ ލީގު ޗެމްޕިއަން މާޒިޔާ އާއި ލީގުގެ ދެވަނައަށް ދިޔަ ކްލަބް އީގަލްސްއެވެ.\nމިފަހަރުގެ ލީގުގައި 8 ޓީމް ވާދަކުރެއެވެ. އެއީ އެންމެ ފަހުގެ ޗެމްޕިއަން މާޒިޔާ އާއި ޓީސީ ސްޕޯޓްސް ކްލަބް، ކްލަބް ގްރީން ސްޓްރީޓްސް، ކްލަބް އީގަލްސް، ކްލަބް ވެލެންސިއާ، ޔުނައިޓެޑް ވިކްޓްރީ ދަ ގްރާންޑޭ ސްޕޯޓްސް ކްލަބް އަދި ސުޕަ ޔުނައިޓެޑް ސްޕޯޓްސްއެވެ.


ކާފިއު ވަގުތު ފުލުހުންގެ ޗެކް ޕޮއިންޓެއް ފަޅާލައި ތިން މީހަކު ފިލައިފި\n0 August 6th, 2020 - 3:31 PM\nމާލެ މަޖީދީ މަގުގައި ފުލުހުން ޖަހާފައި އޮތް ޗެކްޕޮއިންޓެއް ފަޅާލައި ތިން މީހަކު ރޭ ފިލައިފި އެވެ.\nކާފިއު ވަގުތުގައި ފުލުހުންގެ ޗެކް ޕޮއިންޓަކުން މަޑުކުރުމަށް އެންގުމުން ވެސް މަޑު ނުކޮށް ފިލާފައިވަނީ ތިން ފިރިހެނުންކަމަށް މަންޒަރު ދުށް މީހަކު ބުންޏެވެ.\n"މަޖީދީ މަގުގަ އޮތް ޗެކްޕޮއިންޓެއް ގާތްގަނޑަކަށް ޗާންދަނީ މަގާހަމައިގަ. އެމީހުން މަޑުކުރަން ފުލުސް މީހާ އަތް ނެގުމުން ސްޕީޑު ބާރުކޮށްލީ،"\nއޭނާ ބުނީ އެ ޗެކް ޕޮއިންޓުގައި ތިބީ އަންހެން ފުލުހަކާ ފިރިހެން ފުލުހެއް ކަމަށެވެ. އަމީހުން ސްޕީޑު ބާރު ކޮށްލުމުން އެތަނުން އެކަކު ހިފަން ފިރިހެން ފުލުސް މީހާ މަސައްކަތް ކުރި ނަމަވެސް އެމީހުން ރެކިގަނެގެން ދިޔައީ ކަމަށެވެ.\nމާލެ ސަރަހައްދުގައި ކޮރޯނާ ވައިރަސް ފެތުރޭ މިންވަރު އިތުރުވުމުގެ ސަބަބުން އެޗްޕީއޭ އިން ވަނީ ރޭގަނޑު 10:00 އިން ފެށިގެން ފަތިހު 5:00 އަށް މާލެ ސަރަހައްދުގައި ކާފިއު އިއުލާނުކޮށްފަ އެވެ. މީގެ އިތުރުން ކޮވިޑް ފެތުރޭ ރަށްރަށުގައި މާސްކު އެޅުން ވަނީ މަޖުބޫރުކޮށްފައެވެ.\nމާސްކް އެޅުން މަޖުބޫރުކުރި ފަހުން އެ އުސޫލަށް އަމަލުނުކޮށްގެން 645 މީހަކަށް ނަސޭހަތްދީ 73 މީހަކު ޖޫރިމަނާކޮށްފައިވެއެވެ. އަދި ކާފިއު ވަގުތުގައި ވެސް ބޭރުގައި އުޅޭ ގިނަ ބަޔަކަށް ފުލުހުން ގެންދަނީ ނަސޭހަތް ދީ ޖޫރި މަނާ ވެސް ކުރަމުންނެވެ.


Mireakee raajjeyge gaumee team finalah dhaa rey: Raees Nasheed\nމިރެއަކީ ރާއްޖޭގެ ގައުމީ ޓީމު ފައިނަލަށްދާ ރޭ: ރައީސް ނަޝީދު\nމި މެޗު އެއްވަރު ކޮށްލައިގެންވެސް ރާއްޖެއަށް ފައިނަލަށް ދިޔުމުގެ ފުރުސަތުު އެބައޮތް\nފުޓުބޯޅައިގެ ތަޖުރިބާކާރުންނާ ކުރެވުނު މަޝްވަރާތަކުން މިރޭ ދިވެހި ޓީމަށް ފައިނަލަށް ދެވޭނެ\n13 އޮކްޓޯބަރ 2021 | ބުދަ 12:10\nމުހައްމަދު ނަޝީދު - ރައްޔިތުންގެ މަޖިލީހުގެ ރައީސް\n"އުރީދޫ ސާފް ޗެންޕިއަންޝިޕް 2021" ގައި މިރެއަކީ ދިވެހި ގައުމީޓީމް ފައިނަލަށްދާ ރޭ ކަމުގައި ރައްޔިތުންގެ މަޖިލީހުގެ ރައީސް މުހައްމަދު ނަޝީދު ވިދާޅުވެއްޖެއެވެ.\nމަޖިލީހުގެ ރިޔާސަތުގައި އިންނަވައި އެމަނިކުފާނު ވިދާޅުވީ، މިއީ ދިވެހި ޓީމު ފައިނަލަށް ދާނެ ރޭ ކަމުގައެވެ. ފުޓުބޯޅައިގެ ތަޖުރިބާ ކާރުންނާ ކުރެވުނު މަޝްވަރާތަކުން މިރޭ ދިވެހި ޓީމަށް ފައިނަލަށް ދެވޭނެ ފުރުސަތު ފަހިކަމަށް އެބޭފުޅުން ވެސް ލަފާކުރައްވާ ކަމަށް ރައީސް ނަޝީދު ވިދާޅުވިއެވެ. އަދި މަޖިލީހުގެ ކައުންސިލަރ ޖެނެެރަލްގެ ޒަވާޖީ ހަޔާތް ގުޅިފައިވަނީ ފުޓުބޯޅައާ ކަމަށާއި، އެކަމަނާގެ ލަފާ ހޯދުމުން ވެސް ޤައުމީ ޓީމަށް އެއްވަރު ކޮށްލައިގެން ވެސް ފައިނަލަށް ދެވޭނެކަމަށް ވިދާޅުވެފައިވާކަމަށެވެ. ނަމަވެސް ޤައުމީ ޓީމު ފައިނަލަށް ދާނީ މޮޅުވެގެންކަމަށް ރައީސް ނަޝީދު ވަނީ ވިދާޅުވެފައެވެ.\nރާއްޖޭގައި މިހާރު ކުރިޔަށްދާ ސާފް ޗެމްޕިއަންޝިޕްގައި ބުދަ ދުވަހުގެރޭ އިންޑިއާ އާ ދެކޮޅަށް ރާއްޖެއިން ކުޅޭއިރު، މި މެޗު އެއްވަރު ކޮށްލައިގެން ވެސް ރާއްޖެއަށް ފައިނަލަށް ދިޔުމުގެ ފުރުސަތުު އެބައޮތެވެ. އެކަމަކު އިންޑިއާ މެޗުގެ ކުރިން އަންގާރަ ދުވަހު ބޭއްވި ނޫސްވެރިންގެ ބައްދަލުވުމުގައި ވާހަކަ ދައްކަމުން ގައުމީ ޓީމުގެ ކޯޗު އަލީ ސުޒޭން ބުނީ މި މެޗަށް ރާއްޖެއިން ނުކުންނާނީ މެޗުން މޮޅުވެ ފައިނަލަށް ދަތުރު ކުރުމަށް ކަމަށެވެ. މި މެޗަށް ރާއްޖެއިން ނުކުންނައިރު، އިންޑިއާއަށް ވެސް ފައިނަލަށް ދިޔުމުގެ ފުރުސަތު އެބައޮތެވެ. އިންޑިއާއިން ފައިނަލަށް ދެވޭނީ ރާއްޖެ ބަލިކޮށްގެންނެވެ. ރާއްޖެ ފައިނަލަށް ގޮސްފިނަމަ ބައްދަލު ކުރަން ޖެހޭނެ ޓީމެއް އެނގޭނީ ބުދަ ދުވަހު ހަވީރު ބަންގްލަދޭޝް އާއި ނޭޕާލް ބައްދަލުކުރާ މެޗުންނެވެ. އެ މެޗުން ނޭޕާލް އެއްވަރުވި ކަމުގައި ވިޔަސް އެޓީމަށް ފައިނަލަށް ދިޔުމުގެ ފުރުސަތު އެބައޮތެވެ. އެކަމަކު ބަންގްލަދޭޝްއިން ފައިނަލަށް ދާން ބޭނުންނަމަ އެޓީމަށް ޖެހޭނީ ނޭޕާލް ބަލިކުރުމަށެވެ.\nލީގު ބުރުގެ ފަހު މެޗަށް ރާއްޖެއިން ނުކުންނައިރު، މިވަގުތު ތާވަލުގެ އެއްވަނައިގައި އޮތީ ނޭޕާލެވެ. އެޓީމަށް ތިން މެޗުން ހަ ޕޮއިންޓް ވަނީ ލިބިފައެވެ. ދެވަނައިގައި އޮތް ދިވެހިރާއްޖެއަށް ވެސް ތިން މެޗުން ހަ ޕޮއިންޓް ލިބިފައިވާއިރު، ނޭޕާލަށް ކުރި ލިބެނީ ހެޑް ޓު ހެޑްގެ އުސޫލުންނެވެ. ލީގު ތާވަލުގެ ތިންވަނައިގައި އޮތް އިންޑިއާއަށް ތިން މެޗުން ފަސް ޕޮއިންޓް ލިބިފައިވާއިރު، ހަތަރުވަނައިގައި އޮތް ބަންގްލަދޭޝްއަށް ތިން މެޗުން ހަތަރު ޕޮއިންޓް ވަނީ ލިބިފައެވެ.\nމި މުބާރާތް ރާއްޖޭގައި މިއަހަރު ކުރިޔަށްދާއިރު މީގެ ކުރިން 2008 ވަނަ އަހަރު ރާއްޖޭ އާއި ލަންކާގައި ބޭއްވި މުބާރާތް ރާއްޖެއިން ފައިނަލުގައި އިންޑިއާއާ ވާދަކޮށް 1-0 ގެ ނަތީޖާއަކުން ވަނީ ކާމިޔާބު ކޮށްފައެވެ. އަދި އެއީ ރާއްޖެއިން ސާފް ޗެމްޕިއަންޝިޕް ކާމިޔާބުކުރި ފުރަތަމަ ފަހަރެވެ. އޭގެ ފަހުން 2018 ވަނަ އަހަރު ބަންގްލަދޭޝްގެ ޑާކާގައި ބޭއްވި ސާފް ޗެމްޕިއަންޝިޕް ވެސް ރާއްޖެއިން ކާމިޔާބު ކޮށްފައިވާއިރު، އެ ފަހަރުގެ މުބާރާތް ވެސް ރާއްޖެއިން ކާމިޔާބުކުރީ 2-1 ގެ ނަތީޖާއަކުން އިންޑިއާ ބަލިކުރުމަށްފަހުގައެވެ. އަދި މިއަހަރުގެ މުބާރާތަށް ރާއްޖެއިން ނުކުތީ މި މުބާރާތް ތިންވަނަ ފަހަރަށް ކާމިޔާބު ކުރުމުގެ އަޒުމާއެކުގައެވެ.\nސާފް ޗެމްޕިއަންޝިޕް ރައްޔިތުންގެ މަޖިލިސް މަޖިލީހުގެ ރައީސް، ރައީސް މުޙައްމަދު ނަޝީދު